SunOnline: ADK ge doctor inge mi team ah, loai baai ihuthiraamaa eku salute!\nއޭޑީކޭގެ ޑޮކްޓަރުންގެ މި ޓީމަށް، ލޯތްބާއި އިހްތިރާމާއެކު ސެލިއުޓް!\nޝަފްނާ ހުސައިން 08 May 2021, 22:39\nރައީސް ނަޝީދަށް ފަރުވާދެއްވި އޭޑީކޭގެ ޑޮކްޓަރުންގެ ޓީމްގެ ބައެއް ބޭފުޅުން މިއަދު ނޫސްވެރިންނާ ވާހަކަ ދައްކަވަނީ --\nމިދިޔަ ބުރާސްފަތި ދުވަހުގެ ރޭ 8:30 ހާއިރު ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ސްޓްރެޗާއަކަށް ލައިގެން، ޒަހަމްތަކަކާއި ލެޔާއެކު އޭޑީކޭ ހޮސްޕިޓަލުގެ އެމާޖެންސީ ރޫމަށް ގެންދިޔަ އިރު، ނަސީބު ދިމާކުރި ގޮތުން ޑރ. އަބްދުﷲ ނިޔާފް، ޑރ. ދުސޫމާ އަބްދުއްރައަޒާގް އަދި ޑރ. އަހްމަދު ނިޝާން ވެސް އުޅުއްވީ ހޮސްޕިޓަލުގަ އެވެ. ދުވަމުން އެންމެ ފުރަތަމަ އެމަނިކުފާނަށް އެޓެންޑުވި ޓީމުގައި މި ތިން ބޭފުޅުން ވެސް ހިމެނިވަޑައިގަންނަވަ އެވެ. އެމަނިކުފާނު ހޮސްޕިޓަލަށް ގެންދެވުމާއެކު، އެންމެ ތަޖުރިބާކާރު ޓީމު ރުކުރުވާލައި އެމަނިކުފާނުގެ ފުރާނަ ސަލާމަތް ކުރުމަށް މަސަައްކަތް ފެށީ އެންމެ ވަގުތު ކޮޅެއް ވެސް ބޭކާރުކޮށް ނުލަ އެވެ.\nއޭޑީކޭގެ އެމާޖެންސީ ރޫމަށް ރައީސް ނަޝީދު ގެންދެވުމާއެކު، އެމަނިކުފާނަށް އެންމެ ފުރަތަމަ އެޓެންޑުވީ އޭޑީކޭގެ ހޭނައްތާ ޑޮކްޓަރު، ޑރ. ދުސޫމާ އެވެ. ޑރ. ދުސޫމާ ވިދާޅުވީ އެވަގުތު ރައީސް ނަޝީދާ ކުރެއްވި ހުރިހާ ސުވާލަކަށް ވެސް އެމަނިކުފާނު ރަނގަޅަށް ޖަވާބުދެއްވި ކަމަށެވެ. އެހެން ނަމަވެސް އެމަނިކުފާނު އޮންނެވީ ވަރަށް ބޮޑަށް ޑިސްޓްރެސްވެވަޑައިގެންފައި ކަމަށް ޑރ. ވިދާޅުވި އެވެ.\nއެއަށްފަހު ހެދި ޕްރައިމަރީ ސާވޭ އިން، އެމަނިކުފާނުގެ ހަށިގަނޑުގެ ވަރަށް ގިނަ ތަންތަން ޒަހަމުވެ ލޭ އަންނާތީ، އެންމެ ރަނގަޅު ގޮތަކީ އޮޕަރޭޝަން ތިއޭޓަރަށް ބަދަލުކުރުން ކަމަށް ޑޮކްޓަރުންގެ ޓީމުން ނިންމީ އެވެ.\n"އޮޕަރޭޝަން ތިއޭޓަރުގައި ފުރަތަމަ އަޅުގަނޑުމެން ޕޮސިބިލިޓީ އޮފް ސާޖަރީއެއް އިނީމަ އާއި، ދެން އިތުރަށް ބަލަންޖެހޭ ކަންކަން ބެލުމަށާއި ލޭ މަނާކުރުން ހުއްޓުވުމަށްޓަކައި އެއާވޭޒް ސެކުއާ ކުރަންޖެހޭނެތީ، ފުރަތަމަ އިންޓިއުބޭޓް ކުރީ. އެއަށްފަހު އަޅުގަނޑުމެން ބްލީޑިން ހުއްޓުވަން މަސައްކަތް ކުރީ،" ޑރ. ދުސޫމާ ވިދާޅުވި އެވެ.\nޑރ. ދުސޫމާ މިއަދު ނޫސްވެރިންނާ ވާހަކަ ދައްކަވަނީ --\nއޭޑީކޭގެ ޗީފް މެޑިކަލް އޮފިސަރު، ޑރ. އަބްދުﷲ ނިޔާފް ވިދާޅުވީ ރައީސް ނަޝީދު އޭޑީކޭގެ އެމަޖެންސީ ރޫމަށް ގެންދިޔަތާ 10 ވަރަކަށް މިނިޓުގެ ތެރޭގައި އޮޕަރޭޝަން ތިއޭޓަރަށް ބަދަލުކޮށް، އޭގެ ކުރިން ހޮސްޕިޓަލުގެ އެމާޖެންސީ ޓީމު ވެސް މޮބިލައިޒް ކުރި ކަމަށެވެ. އަދި ތިއޭޓަރަށް ވެއްދުމުގެ ކުރިން ޑރ. ނިޝާން ވަނީ އެސެސްމަންޓެއް ވެސް ހައްދަވައިފަ އެވެ.\nޑރ. ނިޝާން ވިދާޅުވީ، އޭނާ އެމާޖެންސީ ރޫމަށް ވަޑައިގެންނެވި އިރު، ރައީސް ނަޝީދުގެ ހަށިކޮޅުން ވަރަށް ގިނައިން ލޭ އަންނަމުން ދިޔަ ކަމަށާއި ހަށިގަނޑުގެ ގިނަ ތަންތަން ކަފައިގެން ގޮސްފައިވާކަން ފާހަގަވި ކަމަށެވެ. ޑރ. ނިޝާން އޮޕަރޭޝަން އަށް ތައްޔާރުވެވަޑައިގަތުމަށް ނެގި މަދު ވަގުތުކޮޅުގައި، ރައީސް ނަޝީދު ވެސް އޮޕަރޭޝަނަށް ތައްޔާރުކޮށް ތިއޭޓަރަށް ވަނީ ވައްދައިފަ އެވެ.\n"ހޭނައްތާ ނިމުމާއެކު އަޅުގަނޑުމެން އެންމެ ފުރަތަމަ ވެސް މަސައްކަތް ކުރީ، އެންމެ ބޮޑަށް ބްލީޑްވަމުން ދިޔަ ތަންތަން ހޯދާ، އެތަންތަނުން ބްލީޑިން އެރެސްޓުކޮށް، ސެކުއާ ކުރުމަށް. އެކަންތައް ކޮށް ނިމުމާއެކު ދެން އަޅުގަނޑުމެން ނިންމީ ސީޓީ ސްކޭނެއް ހަދާފައި، އިތުރު އެހެން ގެއްލުމެއް ވެފައި ހުރިތޯ، އެތެރޭގެ އެއްވެސް ގުނަވަނަކަށް ގެއްލުން ވެފައި ހުރިތޯ، އެ މަރުހަލާ ކުރިއަށް ގެންދަން،" ޑރ. ނިޝާން ވިދާޅުވި އެވެ.\nރައީސް ނަޝީދާއި އެމަނިކުފާނުގެ އާއިލާގެ އިޒްނަ އާއި އެދުމުގެ މަތިން މިއަދު އޭޑީކޭގެ ޑޮކްޓަރުންގެ ޓީމުން ބޭއްވި ނޫސްވެރިންގެ ބައްދަލުވުމުގައި، އެމަނިކުފާނަށް ލިބިފައި ހުރި ޒަހަމްތައް ފެންނަ ކުރެހުމެއް ހިއްސާކުރި އެވެ. އެމަނިކުފާނުގެ ހަށިގަނޑުގެ ބޭރުން ގިނަ ޒަހަމްތަކެއް ފެންނަން ހުރި އިރު، ފުރާނައަށް ނުރައްކާވެދާނެ ފަދަ ބޮޑެތި އަނިޔާތަކެއް އެތެރެހައްޓަށް ވެސް ވެފައި ހުއްޓެވެ.\nޑރ. ނިޔާފް ވިދާޅުވީ، ހަށިގަނޑުގެ އެތެރޭގައި ހުރި އަނިޔާތައް ފެނުނީ ލޭ މަނާކުރުމަށް ފަހު، ސީޓީ ސްކޭން ހެދުމުން ކަމަށެވެ. ރައީސް ނަޝީދުގެ ހަށިގަނޑަށް އެއް ބައްޓަމަކަށް، ވައްކޮށް ހުރި ގިނަ އަދަދެއްގެ ރޭޒާ ފުއްތަކެއް ވަނީ ވަދެފަ އެވެ.\nސީޓީ ސްކޭނުން ފެނުނީ ނުރައްކާތެރި މަންޒަރެއް، ޑޮކްޓަރުންގެ ހިތްވަރު ނުގުޑި!\nސީޓީ ސްކޭނުން އެންމެ ފުރަތަމަ ވެސް ޑޮކްޓަރުންނަށް ފާހަގަވީ، ފުއްޕާމޭ ތެރޭގައި އިން ރޭޒާ ފުކެކެވެ. އޭގެ އިތުރަށް ވެސް އެމަނިކުފާނުގެ ހަށިގަނޑުގައި ރޭޒާ ފުއްތަކެއް ހުރި ނަމަވެސް، އެ ވަގުތު ފުރާނައަށް އެންމެ ނުރައްކާވެދާނެ ކަމަކަށް ޑޮކްޓަރުން ނިންމީ ފުއްޕާމެއަށް ވަދެފައިވާ އެތިކޮޅެވެ. އެހެންކަމުން ޑޮކްޓަރުން އެންމެ ފުރަތަމަ މަސައްކަތް ފެށީ، އެ ނުރައްކަލުން ރައީސް ނަޝީދު ސަލާމަތްކުރުމަށެވެ.\nފުއްޕާމެއަށް ލިބިފައިވާ އަނިޔާގެ ފަރުވާގެ ކަންކަން ކުރިއަށް ގެންދިޔައީ އޭޑީކޭގެ ކާޑިއޯތޮރެސިކް ސާޖަން، ޑރ. ކައުޝަލްގެ ޓީމުންނެވެ. ޑރ. ކައުޝަލް ވިދާޅުވީ، އެމަނިކުފާނުގެ އެތެރެހަށީގައި ވަރަށް ފުން، ފުރާނައަށް ގެއްލުންވާފަދަ އަނިޔާތަކެއް ހުރި ކަމަށެވެ. އެގޮތުން ފުއްޕާމެއަށް ދަގަނޑު އެތިކޮޅު ވަދެފައި ވަނީ، މޭކަށިގަނޑު ފުނޑުފުނޑުކޮށްލާފައި ކަމަށާއި، އެމަނިކުފާނު ހިތަށް އެތިކޮޅު އަމާޒުނުވެ އިނީ އެންމެ ސެންޓިމީޓަރަކުން ކަމަށް ޑޮކްޓަރު ވިދާޅުވި އެވެ.\nރައީސް ނަޝީދަށް ލިބިފައިވާ ބައެއް ޒަހަމްތައް އޭޑީކޭގެ ޑޮކްޓަރުން މިއަދު ދައްކާލައްވަނޯީ --\nއޭނާ ވިދާޅުވީ، ރައީސް ނަޝީދުގެ ތޮރޭސިކް ކެވިޓީއަށް ވަރަށް ބޮޑަށް ލޭ އެޅިފައި ހުރި ކަމަށެވެ. އެހެން ނަމަވެސް ޑޮކްޓަރުންގެ ޓީމުން ލޭ ސާފުކޮށް، މޭކަށިގަނޑު ފުނޑުފުނޑުވެގެން މެޔަށް އެޅިފައި ހުރި ކުނޑިތައް ވެސް ސާފުކުރި އެވެ.\nރައީސް ނަޝީދުގެ މެޔަށް އަރާފައިވަނީ ވައަތު ފަރާތު އަރިކައްޓާ ދިމާލުން ވަތް ރޭޒާ ފުކެކެވެ. އެ އެތިކޮޅު އިނީ މޭ ފޫ އަޅާފައި ނުކުމެފަ އެވެ.\n"ލެފްޓް ސައިޑުގެ އަޕަ ލޯބް، ވަރަށް ބޮޑަށް ޑެމޭޖް ވެފަ ހުރީ، އެއީ އެހާ ހައި ވެލޯސިޓީ ރޭޒާ ފުކެއް ޕާސް ކުރީމަ ވާގޮތަކީ، ފުއްޕާމޭ ނޫފައިގަންނަނާނެ. އެހެންވީމަ އަސްލު ފަންކްޝަނަލް އަށް ވަރަށް ބޮޑަށް ދަތިކަމެއް އަންނާނެ. ސެޗުރޭޝަން އާ އެއްޗެއްސަށް ބަދަލު އަންނާނެ. ދެން އޭގެ އިތުރުން އެއް ޕްރޮޖެކްޓައިލް އިނީ ހަތަރު ވަނަ ރބް ގަ ޖެހިފަ، ފުނޑިފަ. ރިބ އިންީ ފުނޑިފަ. އެހެންވީމަ އެ ރިބްގެ އެއް ޗެންޓިމީޓަރު ތިރިޔަށް ޖެހުނު ނަމަވެސް އޭއްޗަކީ ހިތަށް އަރާނެ ކަހަލަ ވަރަށް ނުރައްކާތެރި ގޮތަކަށް އިން އެއްޗެއް. ދެން ރިބް ފުނޑިގެން ގޮސް އޭގެ ކުނޑިތަން، ލަންގަށް ވެސް އެޅިފަ ހުރި،"\nފުއްޕާމޭގެ އޮޕަރޭޝަން ނިންމުމަށްފަހު، ދެން ޑޮކްޓަރުން އިސްނެގީ ބަނޑުގެ އެތެރެއަށް ލިބިފައިވާ އަނިޔާތަކަށް އެޓެންޑު ކުރުމަށެވެ. ޑރ. ނިޝާން ވިދާޅުވީ ސީޓީ ސްކޭނަށް އަރާ ކަހަލަ ތިން ދަގަނޑު އެތޮކޮޅެއް ރައީސް ނަޝީދުގެ ބަނޑު ތެރޭގައި ހުރި ކަމަށް ފާހަގަވި ކަމަށެވެ. ނަމަވެސް އޭގެ ސަބަބުން ލިބިފައި ހުރި ގެއްލުން ދެނެގަނެވޭނީ އެތެރެ ބަލައިގެން ކަމަށްވާތީ، ކެމެރާ ލައްވައިގެން އެތެރެ ބެލި އެވެ. އެތެރެ ބެލި އިރު ފާހަގަވީ ރައީސް ނަޝީދުގެ ބަނޑުގެ މަސްގަނޑު ފޫއަޅާފައި ހުރި ކަމަށެވެ.\n"ދެން އޭގެ އިތުރުން ވަރަށް ބައިވަރު ލޭ ބަނޑު ތެރޭގައި ހުރިކަން. އެހެންވީމަ ބަނޑުގެ މަސްގަނޑު ފޫ އަޅާފައި ގޮސް ހުރިއްޔާ އޭގެ މާނައަކީ އެތެރޭގެ ގުނަވަންތަކަށް ވެސް ގެއްލުން ލިބިފައޭ ހުންނާނީ. ދެން ވަަގުތުން ޑިސިޝަން މޭކް ކުރީ، ބަނޑުގެ މަސްގަނޑު ހުޅުވާފަ ބަނޑު ތެރެ އެކީގަ އިވޭލުއޭޓް ކުރަން،" ޑޮކްޓަރު ވިދާޅުވި އެވެ.\nބަނޑުގެ އިތުރުން ލިވާ ވެސް ފޫއަޅާފައި ވެ އެވެ. ލިވާ އަކީ ހަރު ގުނަވަނަކަށް ވުމުން، އެތެރެއަށް ވަދެފައި އިން އެތިކޮޅު ހޯދުން ފަސޭހަ ކަމަކަށް ނުވި އެވެ. ނަމަވެސް ސްކޭންކޮށް ބަލައިގެން އެ ފުއް ވެސް ނެގި އެވެ. އަދި ބަނޑު ތެރޭގައި "ލޫޒް" ކޮށް އިން ރޭޒާ ފުކެއް ވެސް ޑޮކްޓަރުން ވަނީ ކާމިޔާބު ކަމާއެކު ނަގައިފަ އެވެ.\n"ދެން އަޅުގަނޑުމެން ހޯދަން މަސައްކަތް ކުރީ ތިން ވަނަ އެތިކޮޅު. އޭތި ކޮޅު އަތުގަ ޖެހޭ ގޮތެއް ނުވި. ސްކޭން ހަދަމުން އަޅުގަނޑުމެން ބެލި އިރު ފާހަގަވީ، ހޮލޯ ސްޕޭސް އެއްގައި އޭތި އިންނަކަން، ހޮލޯ ސްޕޭސް މި އިންނަނީ ލިވާގެ ފަހަތުން، މައި ލޭހޮޅިތަކުގެ ކައިރީގައި. ދެން އެވަގުތު އެންމެ މުހިންމުވީ އޭތި އިން ތަން ކަށަވަރުކޮށްފަ ދެން އޭތި ނަގަން މަޑުކުރުން، ދެން ބަނޑު ތެރޭގެ ކަންތައް ނިންމާފަ، އެއްކޮށް ސާފުކޮށްފަ، ބަނޑު ފަހާލީ. އެ ހިސާބުން އަޅުގަނޑުމެންގެ ޓީމުގަ ޑރ. މައުރޫފް އާ ޑރ. މުޒައްޔިން އާ އަދި އަޅުގަނޑު، ތިން މީހުން ނިންމީ ސީޓީ ސްކޭން އެއް ހަދާފަ އޭތި އިން ތަން ބަލަން،" ޑޮކްޓަރު ވިދާޅުވި އެވެ.\nސީޓީ ސްކޭން އެއް ހަދައި އެ ފުއް އިންތަން ކަށަވަރު ކުރުމުގެ މަސައްކަތް ފެށި އިރު، އެންމެ ވަގުތު ކޮޅެއް ވެސް ބޭކާރު ނުކޮށް، ކަށީގެ ޑޮކްޓަރުންގެ ޓީމު އޮޓީ ތައްޔާރަށެވެ. އެ ޓީމުގައި ހިމެނިވަޑައިގަންނަވަނީ ޑރ. މިޝްވާރު، ޑރ. ޝަކީލް އަދި ޑރ. އިފާޝަ އެވެ. އޮަޕަރޭޝަން ކުރުމަށް އެ ޓީމަށް ލިބުނީ ވަރަށް ކުޑަ ވަގުތު ކޮޅެކެވެ.\nރައީސް ނަޝީދުގެ ވައަތު އުޅަނބޮށީގައި އެއް ރޭޒާ ފުއް ވަދެފައި އިން އިރު، ވައަތު ފަލަމަސްގަނޑުގައި ދޭތި އަދި ކަކުލު ހުޅުގައި ދޭތި އިނެވެ. ކަކުލު ހުޅުގައި އިން އެއް މެޓަލް ބެއަރިންގ އިނީ ކަށިގަނޑު ފޫއަޅުވާލާފައި ގޮހެވެ. އަނެކަތި ކޮޅު އިނީ ކަކުލުގެ ފަހަތުގައި ހަރުލާފަ އެވެ. ފަޔަށް ވަރަށް މުހިންމު ލޭ ހޮޅިއަކާއި ލޭނާރު ތަކުގެ ކައިރީގަ އެވެ. އެހެންކަމުން އެ އޮޕަރޭޝަން ވެގެން ދިޔައީ ވަރަށް ކްރިޓިކަލް އެހެން ނަމަވެސް ވަރަށް އަވަހަށް ކުރަން ޖެހުނު އޮޕަރޭޝަނަކަށެވެ.\nއެއާއެކު އެ ޓީމުން ނިންމީ، މަސައްކަތް ބަހާލުމަށެވެ. ތިން ޑޮކްޓަރުން އަތާއި ފައިގެ އޮޕަރޭޝަންތައް ކުރަމުން ދިޔައީ އެއް ވަގުތެއްގަ އެވެ.\n"ތިން މީހުން ތިން ތަނަށް ސްޕްލިޓް ކޮށްލައިގެން އެއް ވަގުތެއްގައި މަސައްކަތް ކުަމުން ދިޔައީ ހުރިހާ އެއްޗެއް ވީހާވެސް އަވަހަށް ނަގައި، ހުރިހާ ފާރުތައް ބަންދުކުރުމަށްޓަކައި. ފަހާ ޑްރެސިންއެޅުމަށްޓަކައި. އެގޮތުން ގާތްގަނޑަކަށް ގަޑިއެއްހާ އިރު ތެރޭ ހުރިހާ އެއްޗެއް ރިމޫވްކޮށް، ސީޓީ ސްކޭން އަށް ޝިފްޓް ކުރަން ވާއިރަށް ރިޓްރީވް ކުރެވުނު،" ޑރ. މިޝްވާރު ވިދާޅުވި އެވެ.\nއެހިސާބަށް އޮަޕަރޭޝަން ދިޔަ އިރު، ރައީސް ނަޝީދުގެ ހަށިގަނޑުގައި ނުނެގި އަދި އިތުރު ރޭޒާ ފުކެއް އުޅުނެވެ. އޭތި ސީދާ އޮތް ތަނެއް ހޯދަން ސްޕެޝަލް ސީޓީ ސްކޭން އެއް ޑޮކްޓަރުން ހެދި އެވެ. ނަމަވެސް ޑޮކްޓަރުންނަށް އޭތިކޮޅު ނަގަން ކުރަން ޖެހުނީ ހަނގުރާމައެއް ފަދަ މަސައްކަތެކެވެ. ސްޕެޝަލް ސްކޭން ހަދައިގެން ބެލި އިރު، އޭތިކޮޅު ފެންނަނީ ވަށައިގެން ދިޔައެއް ހުރި ތަނެއްގައި ދުވާ ތަނެވެ.\nއޭތިކޮޅު ފުރަތަމަ އިނީ ލިވާގެ މަތީގަ އެވެ. ނަމަވެސް ފަހުން އެހެން ދިމާލެއްގައި އިނުމުން، ޑރ. ޝާފިއު ލަފާކުރެއްވީ ލިވާ އަކީ މަސްކިއުލާ އެއްޗަކަށް ވެފައި، ތިން ފަރާތަކުން ލޭ ލިބޭތީ އޭތިކޮޅު ހެޕެޓިކް ވެއިން އަކުން ލާފައި ގޮސް މައި ހޮޅިއަށް ވެއްޓުނީ ކަމަށެވެ.\n"އެހާ މޮބައިލް އެއްޗެއް ވީމަ، ރޭޒާ ފުކެއް ވީމަ އޭގަ ހުރޭ ބަރުދަނަކާ، އަނެއްކާ އޮމާން އެއްޗެއް ވީމަ އެއްވެސް ތަނެއްގައި އަޅައިގަތުމެއް ނުހުންނާނެ. އެހެންވީމަ ހަމަ ފްރީލީ ގްރެވިޓީގައި ރޯލް ވާނެ. އެހެންވީމަ ސީޓީ ހެދި އިރު، އެގޮތުން ދަތިވެ. ދެން ނިންމީ އެކޯ އެއް ހަދަން،" ޑރ. ޝާފިއު ވިދާޅުވި އެވެ.\nޕްރޮސީޖާ މޮޑިފައިކޮށް އޮޕަރޭޝަން ކާމިޔާބުކުރި، ޑޮކްޓަރުން ވަރަށް ގާބިލް!\nޑރ. ނިޔާފް ވިދާޅުވީ ސިއްހީ ދާއިރާގެ ބޭފުޅުން ތަމްރީނުވަނީ ލޭ ހޮޅި ތެރޭގައި ހަރުލާފައި ހުންނަ ގަނޑު ލޭ ކޮޅު ފާޑުގެ އެއްޗެހި ނެގުމަށް ކަމަށެވެ. ނަމަވެސް މިފަހަރު ދިމާވީ ކުރިން ތައްޔާރުވެފައި ނެތް މުޅިން ތަފާތު ތަޖުރިބާއެކެވެ.\n"މިފަހަރު އެކަމަށް ހާއްސަ ވެފައި ނުހުންނާނެ ކަހަލަ ސިނޭރިއޯ އަކަށް މި އާދެވުނީ. އޮމާން، ދަގަނޑު ބޯލް ބެއަރިންގ އެއް މޫވް ވަމުން ދާއިރު އޭތި ކެޗް ކުރުން،" ޑރ. ނިޔާފް ވިދާޅުވި އެވެ.\nއެހާ ހިސާބުން ރާއްޖޭގައި ތިބި އެންމެ ގާބިލު އަދި ތަޖުރިބާކާރު ޑޮކްޓަރުންގެ ލަފާ އަދި އެހީތެރިކަން އޭޑީކޭގެ ޓީމުން ހޯދި އެވެ. އޭޑީކޭގެ ކާޑިއޮލޮޖިސްޓުން ކަމުގައިވާ ޑރ. މުރަރީ، ޑރ. ކައުޝަލް، ޑރ. އަޝީޝް، އަދި ޑރ. ޝާފިއުގެ އިތުރުން އައިޖީއެމްއެޗްގެ ކާޑިއޮލޮޖިސްޓް ޑރ. ޝަނީޒް ވެސް އެ އޮޕަރޭޝަންގައި ބައިވެރިވެވަޑައިގަތެވެ.\nއޭޑީކޭގެ ޑޮކްޓަރުންގެ ޓީމުން މިއަދު ނޫސްވެރިންނާ ވާހަކަ ދައްކަވަނީ --\nއެ އޮޕަރޭޝަން ކުރިއަށް ގެންދިޔައީ ޑޮކްޓަރުންގެ އިލްމާއި ހިލްމު ބޭނުންކޮށްގެން، އުކުޅުވަޅުގެ ދެ ފަޅިން ކެތީޓާ ލައްވައި، މައި ވެއިން ދެކޮޅުން ބެލޫން ފޮނުވައިގެންނެވެ. ބެލން ފޮނުވައި އެ ބޯލް ބެއަރިންގެ މައްޗަށާއި ތިރިއަށް ވާގޮތަށް ފުރަތަމަ ސެކުއާ ކުރީ އެވެ. އެއަށްފަހު ބާސްކެޓެއް ވައްދައިގެން، އެ ބާސްކެޓް ތެރެއަށް ބޯލް ބެއަރިން ލާފައި މަޑުމަޑުން ދަމަމުން ދަމަމުން އުކުޅުވަޅާ ހަމައަށް ގެންދިޔައީ އެވެ. އެ ހިސާބުން އޭތި ނެގީ. އޭޑީކޭގެ ސްޕެޝަލިސްޓް ޑޮކްޓަރެވެ.\n"މިކަހަލަ ކޭސް އަކީ އަޅުގަނޑުމެން ތައްޔާރުވެފަ ހުރި ކޭސް އެއް ނޫން. މީ ޓެކްސްޓް ބުކްގަ އޮންނަ ކަހަލަ ޕްރޮސީޖާއެއް ނޫން އަޅުގަނޑުމެން ހަދަން މި އުޅެނީކީއެއް. ކޮންމެ ގޮތެއް ވިޔަސް ކެތުލެބުގައި ކާޑިއޮލޮޖިސްޓުން މަސައްކަތް ކުރާނީ ސްޓެޓް އެއް ލެއްވުން ނޫނީ އެންޖިއޯޕްލާސްޓީ ނޫނީ ކެތު ސްޓަޑީއެއް ކަހަލަ ކަމެއް. މީކީ ޓެކްސްޓް ފޮތުގައި ލިޔެފަ އޮންނަ ކަހަލަ ކަންކަމެއް ނޫން. މިފަދަ ފޮރިން ބޮޑީއެއް މައި ލޭ ވަދެގެން ނެގުން،" ޑރ. ޝާފިއު ވިދާޅުވި އެވެ.\nއެ ބޯލް ބެއަރިން ނުނެގުނު ނަމަ ވާނީ ކިހިނެތް؟\nޑރ. ޝާފިއު ވިދާޅުވީ އެ އެތިކޮޅު އިނީ، ހިތަށް އަނބުރާ ލޭ ގެންގޮސްދޭ މައި ހޮޅި ތެރޭގައި ކަމަށެވެ. އެހެންކަމުން އެ ރޭޒާ ފުއް ހިތަށް ގޮސްފިނަމަ، ހިތުން ލޭ ޕަމްޕު ކުރާ ވަގުތު އެ އެތިކޮޅު ވިއްސައިގެން ދާނީ ފުއްޕާމެއަށް ކަމަށެވެ. ރައީސް ނަޝީދުގެ ވައަތު ލަންގަށް އޭގެ ފުކެއް އަރައި، ވަނީ ވަރަށް ބޮޑަށް ގެއްލުން ވެފަ އެވެ. އެހެންކަމުން އެމަނިކުފާނު ނޭވާލައްވަމުން ގެންދަވަނީ ކަނާތު ލަންގްގެ އެހީގަ އެވެ.\n"މި ބޯލް ބެއަރިން މިސާލަކަށް އޭތި ކަނާތް ފަރާތު ވެންޓްރިކަލް އިން، ޕަންޕު ކޮށްލާ ގަޑީގަ އޭތި ވިއްސައިގެން ގޮސްދާނެ، 50-50 ޗާންސް، ރައިޓަށް ވެސް ގޮސްދާނެ ލެފްޓަށް ވެސް ގޮސްދާނެ. ރައިޓަށް ގޮއްސިއްޔާ، ލެފްޓް އިޒް އޯލްރެޑީ ކޮމްޕްރޮމައިޒްޑް. އެހެންވީމަ ރައިޓަށް ގޮއްސިއްޔާ ފުރާނައަށް ނުރައްކާވާނެ،" ޑޮކްޓަރު ވިދާޅުވި އެވެ.\nމިފަދަ ސީރިއަސް ކޭސްތަކުގައި ވެންޓިލޭޓް ކޮށް ހަދަނީ ފްލެޓް ޕޮޒިޝަނެއްގައި ބާއްވައިގެންނެވެ. އެހެން ނަމަވެސް ރައީސް ނަޝީދުގެ ކޭސްގައި ޑޮކްޓަރުންނަށް ޖެހުނީ މޮޑިފައި ކުރާށެވެ. ބޯލް ބެއަރިން މައްޗަށް އެރިޔަ ނުދިނުމަށްޓަކައި، ގްރެވިޓީ ބޭނުންކޮށްގެން އޭތި ތިރީގައި ބާއްވަން އެމަނިކުފާނު ބާއްވަން ޖެހުނީ 45 ޑިގްރީގަ އެވެ. ކެތު ލަބަށް ވައްދާފައި، ޕްރޮސީޖާ ކުރިއަށް ގެންދަން ޖެހުނީ ވެސް އެ ޕޮޒިޝަންފައި އެމަނިކުފާނު ބާއްވައިގެންނެވެ. ނަމަވެސް ކެތު ލެބުގެ މޭޒަކީ އެގޮތަށް ޑިޒައިން ކޮށްފައި ހުންނަ އެއްޗެއް ނޫނެވެ. ކެތު ލެބުގައި މީހާ ބާއްވަނީ ސީދަލަށެވެ. އެއާއެކު ދެން ވެސް ފެނިގެން ދިޔައީ ޑޮކްޓަރުންގެ ޓީމުގެ ކުޅަދާނަ ކަމެވެ.\nނިއުރޯސާޖަރީގެ ބައެއް ސާޖަރީތަކަކީ މީހާ ބައިންދައިގެން ކުރާ ސާޖަރީ އަކަށް ވާތީ، ޑރ. ނިޔާފް އާއި ޑރ. ކިރަން ވަނީ ކެތު ލެބުގެ މޭޒު މޮޑިފައިކޮށްދެއްވައިފަ އެވެ.\nގޮއްވާލި ބާރުގަދަ އައިއީޑީގެ ސަބަބުން ރައީސް ނަޝީދަށް ވަރަށް ބޮޑެތި، ސީރިއަސް ޒަހަމްތަކެއް ލިބިފައިވެ އެވެ. އެމަނިކުފާނު ސްޓޭބަލް ކުރަން ޑޮކްޓަރުންނަށް ކުރަން ޖެހުނީ ވަރަށް ބުރަ، ބޮޑު މަސައްކަތެކެވެ. އޭޑީކޭ ހޮސްޕިޓަލަށް އެމަނިކުފާނު ގެންދިޔަތާ 10 ވަރަކަށް މިނެޓުގެ ތެރޭގައި އޮޕަރޭޝަންތައް ފެށި، 16 ގަޑިއިރު އެމަނިކުފާނު ހޭނައްތާފައި ބާއްވައިގެން އޭޑީކޭގެ ޓީމުން ކޮށްފައި ވަނީ ޝުކުރު ހައްގު މަސައްކަތެކެވެ. ކުރިން ކޮށްފައި ނެތް އެތައް ކަމެއް ދިމާވި ނަމަވެސް، ވަގުތުން ހައްލު ހޯދައިގެން އެމަނިކުފާނަށް ފަރުވާދީ، ﷲގެ ވާގިފުޅާއެކު މިހާރު ވަނީ ނުރައްކަލުން ސަލާމަތް ވެފަ އެވެ.\nރައީސް ނަޝީދު އޭޑީކޭ ހޮސްޕިޓަލަށް ގެންދިޔުމާއެކު ގިނަ އަދަދެއްގެ ބަޔަކު އެ ހޮސްޕިޓަލް ކައިރިއަށް އެއްވެފައި\nރައީސް ނަޝީދުގެ ހާލުކޮޅު މިހާރު ސްޓޭބަލް ވެފައިވާއިރު، ފަރުވާ ދެމުން އަންނަނީ ސީސީޔޫގައި ބާއްވައިގެންނެވެ. ޑރ. ނަޝީދާ ވިދާޅުވީ އެމަނިކުފާނުގެ ވަރަށް ގިނަ އަދި ބޮޑެތި ސާޖަރީތަކެއް ކޮށްފައި ވާތީ، އިންފެކްޝަންގެ ފުރުސަތު އޮންނާނެ ކަމަށެވެ. އެހެންކަމުން އަދިވެސް އެމަނިކުފާނުގެ ހާލު ވަރަށް ގާތުން އަންނަނީ ބަލަމުންނެވެ.\nއެންމެ ނުރައްކާތެރި ހާލަތުން އެމަނިކުފާނު ސަލާމަތްވެވަޑައިގެންފައި ވީނަމަވެސް، ރިކަވަރީއަށް އޮތީ ދިގު ރާސްތާ އެކެވެ. ޑޮކްޓަރުން ވިދާޅުވީ އެބޭފުޅުން ދޫނުދެއްވާނެ ކަމަށެވެ. އެމަނިކުފާނު ސީސީޔޫ އިން އެހެން ތަނަކަށް ބަދަލުކުރަން، ނުވަތަ ޑިސްޗާޖު ކުރުމުގެ ވާހަކަ ދައްކަން ފަށާނީ ވެސް، ޑޮކްޓަރުން ހިތްހަމަޖެހިވަޑައިގަންނަވާ މިންވަރަށް އެމަނިކުފާނުގެ ހާލުކޮޅު ރަނގަޅުވުމުންނެވެ.\nއޭޑީކޭގެ ޑޮކްޓަރުންނާއި ނަރުހުން އަދި އެހެން ފަރާތްތަކުން ވެސް ރައީސް ނަޝީދުގެ ފަރުވާގެ ކަންކަން ކުރިއަށް ގެންދެވި ގޮތް، އެމަނިކުފާނުގެ އާއިލާ އާއި ހެޔޮ އެދޭ ހުރިހާ ފަރާތްތަކުން އަންނަނީ ފާހަގަކުރަމުންނެވެ. އެ ޓީމަށް ފަށްފަށުން ޝުކުރާއި މަރުހަބާ އަންނަނީ ކިޔަމުންނެވެ. ލޯތްބާއި އިހްތިރާމް ހިފެހެއްޓުމެއް ނެތެވެ.


ކެޓްރީނާ އާއި ވިކީ އެންގޭޖްވީތަ؟ - AO News\nކެޓްރީނާ އާއި ވިކީ އެންގޭޖްވީތަ؟\nބޮލީވުޑްގެ މަޝްހޫރު ތަރިން ކަމަށްވާ ކެޓްރީނާ ކައިފާއި ވިކީ ކޯޝަލް ސިއްރުން އެންގޭޖްވެފައިވާ ކަމަށް ބުނެ ސޯޝަލް މީޑިއާގައި މިއަދު ފެތުރުނު ހަބަރާއެކު ގިނަ ބަޔަކަށް ލިބުނީ ބޮޑު ހައިރާންކަމެކެވެ.\nމި ދެތަރިންނަށް ސަޕޯޓްކުރާ ފަރާތްތަކުން އެމީހުންގެ ހިތުގައި އުފެދިފައިވާ ސުވާލުތައް ސޯޝަލް މީޑިއާ އަށް އޮއްސާލިއިރު ގިނަ ބަޔަކަށް ގަބޫލުކުރެވިގެން ދިޔައީ ކެޓްރީނާ އާއި ވިކީ އެންގޭޖްވެފައިވާކަމަށެވެ. މިކަމަށް އިތުރު ބާރެއް ލިބިގެން ދިޔައީ މިދިޔަ ހަފްތާގައި ބޭއްވި އިވެންޓަކުން ދެ ތަރިން އެއްކޮށް ފެނިގެން ދިޔަ ވީޑިއޯ އާއި ފޮޓޯތަކެވެ.\nބައެއް ފަރާތްތަކުން ސޯޝަލް މީޑިއާގައި މި ދެ ތަރިންނަށް މަރުހަބާވެސް ކިޔާފައިވާއިރު މި ހަބަރު ކެޓްރީނާގެ ޓީމުން ވަނީ ދޮގުކޮށްފައެވެ. މިކަމާއި ގުޅިގެން މި ދެ ތަރިން މިހާތަނަށް އެއްވެސް ވާހަކައެއް ދައްކާފައި ނުވާއިރު ކެޓްރީނާގެ ޓީމުން ވަނީ އެ ދެމީހުން އެންގޭޖްވެފައި ނުވާކަން ޔަގީންކޮށްދީފައެވެ.\nމި ދެތަރިން ލޯބީގެ ގޮތުން ގުޅިގެން އުޅޭކަމަށް ދައްކަމުން އަންނަ ވާހަކަތަކަށް ދެ ތަރިންގެ ފަރާތުންވެސް މާ ބޮޑު ސަމާލުކަމެއް ދީފައި ނުވާއިރު އެންމެ ފުރަތަމަ މީޑިއާގައި މި ވާހަކަތައް އެންމެ ފާޅުކަން ބޮޑު ގޮތެއްގައި ދައްކާފައިވަނީ އެކްޓަރު އަނިލް ކަޕޫރްގެ ފިރިހެން ދަރިފުޅު ހާޝްވަރްދަން ކަޕޫރްއެވެ. ޒޫމް ޓީވީ އަށް ދިން އިންޓަވިއުއެއްގައި އޭނާ ވަނީ ވިކީ އާއި ކެޓްރީނާ ރައްޓެހިވެގެން އުޅޭކަމާ މެދު އޭނާ އެއްވެސް ޝައްކެއް ނުކުރާ ކަމަށް ބުނެފައެވެ،\nކެޓްރީނާވެސް އޭނާގެ ކުރިއަށް ހުރި ޕްރޮޖެކްޓްތަކަށް ވަގުތު ދެމުން އަންނައިރު ވިކީވެސް މި ދުވަސްކޮޅު ހުރިހާ ވަގުތެއް ހުސްކޮށްފައިވަނީ އޭނާގެ މަސައްކަތްތަކަށެވެ.\n‘ޓިޕް ޓިޕް ބަރްސާ ޕާނީ’ އަށް ބޮޑު ތަރުހީބެއް\nސިއްރުން އުޅެނިކޮށް ކެޓްރީނާ އާއި ވިކީގެ ގުޅުން ހާމަވެއްޖެ\nކެޓްރީނާގެ ދިރިއުޅުމަށް އާ ބައިވެރިއެއް


SunOnline: Hulhumale ge hamala aa gulhigen National Councilun Tourism dhaairaa ge faraaiythakaa badhal kohffi\nހުޅުމާލޭގެ ހަމަލާއާ ގުޅިގެން ނެޝަނަލް ސެކިއުރިޓީ ކައުންސިލުން ޓުއަރިޒަމް ދާއިރާގެ ފަރާތްތަކާ ބައްދަލު ކޮށްފި\nމުހައްމަދު މުޒައްޔިން ނާޒިމް 07 Feb 2020, 01:06\nމީގެ ކުރިން ރައީސް އޮފީހުގައި ޓުއަރިޒަމްގެ އިސްފަރާތްތަކާއެކު ބޭއްވި ބައްދަލުވުމުގެ ތެރެއިން --- ފައިލް ފޮޓޯ/ ރައީސް އޮފީސް\nމިދިޔަ އަންގާރަ ދުވަހުގެރޭ ހުޅުމާލޭގައި ތިން ބިދޭސީއަކަށް ތޫނު އެއްޗަކުން ހަމަލާދިނުމާ ގުޅިގެން ނެޝަނަލް ސެކިއުރިޓީ ކައުންސިލް(އެންއެސްސީ) ޓުއަރިޒަމް ދާއިރާގެ އިސްފަރާތްތަކާ ބައްދަލުކޮށް މަޝްވަރާކޮށްފިއެވެ.\nރައީސް އޮފީހުގައި މިއަދު ބޭއްވި މި ބައްދަލުވުމުގައި ޓުއަރިޒަމްދާއިރާގެ އިސްފަރާތްތަކުގެ އިތުރުން އިކޮނޮމިކް މިނިސްޓަރު ފައްޔާޒު އިސްމާޢީލާއި ޓޫރިޒަމް މިނިސްޓަރު އަލީ ވަހީދުގެ އަދި މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން ( އެމްއެމްޕީއާރުސީ)ގެ މެނޭޖިން ޑިރެކްޓަރު ތައްޔިބު މުހައްމަދު ބައިވެރިވެ ވަޑައިގެންނެވިއެވެ.\nރައީސް އޮފީހުން ބުނި ގޮތުގައި މި ބައްދަލުވުމުގައި އެންއެސްސީގެ ފަރާތުން، ޓުއަރިޒަމް ދާއިރާގެ އިސް ފަރާތްތަކަކަށް އެ ހަރުކަށި އަމަލާ ގުޅިގެން ދިވެހި މުޖްތަމައާއި އިގްތިސާދަށް އޮތް ނުރައްކާތެރިކަން ފާހަގަކުރައްވާ އެކަމުގައި ދުރާލާ ފިވަޅުތަކެއް އަޅާނެކަމަށް އެ ބައްދަލުވުމުގައި އެ ކައުންސިލުން ބުނެފައިވާ ކަމަށެވެ. އަދި މިފަދަ އަމަލުތައް ހުއްޓުވުމުގައި ކުޑަވެސް ދުލެއް ނުދީ ކުރިޔަށްދާނެ ކަމުގެ ޔަޤީންކަން ފަތުރުވެރިކަމުގެދާއިރާގެ ފަރާތްތަކަށް އެންއެސްސީ އިން ދީފައިވާ ކަމަށް ރައީސް އޮފީހުން ބުންޏެވެ.\nއޭގެ އިތުރުން މިކަމާ ގުޅިގެން ސަލާމަތީ ގޮތުން އަޅާފައިވާ ފިޔަވަޅުތަކުގެ މައުލޫމާތުތައް ވެސް ޓުއަރިޒަމް ދާއިރާގެ އިސްފަރާތްތަކާ އެންއެންސީ އިން މި ބައްދަލުވުމުގައި ހިއްސާ ކުރެއްވި ކަމަށް ރައީސް އޮފީހުން ބުނެއެވެ. އަދި މިކަމުގައި އިތުރަށް އެޅިދާނެ ފިޔަވަޅުތަކާ ބެހޭގޮތުންވެސް މި ބައްދަލުވުމުގައި މަޝްވަރާކުރައްވާފައިވާ ކަމަށްވެސް ރައިސް އޮފީހުން ބުންޏެވެ.\nރައީސް އޮފީހުން ބުނި ގޮތުގައި، މި ބައްދަލުވުމުގައި ޓުއަރިޒަމްދާއިރާގެ އިސްފަރާތްތަކުން ވަނީ މިކަމާގުޅިގެން ކުރަންޖެހޭ ކަންކަމުގައި ޓުއަރިޒަމްދާއިރާގެ ފުރިހަމަ އެއްބާރުލުމާއި އެހީތެރިކަން ލިބޭނެކަމަށް ވިދާޅުވެފައެވެ.\nހުޅުމާލޭގައި ހިނގި މާރާމާރީއާ ގުޅިގެން މިހާތަނަށް ހަ މީހަކު ހައްޔަރުކޮށްފައިވާ ކަމަށް މިރޭ ފުލުހުން ވަނީ ބުނެފައެވެ. އަދި ހަމަލާގެ ޒިންމާ ނަގާ އާންމުކުރި ވީޑިއޯގެ ސައްހަކަންވެސް ބަަލަމުންދާ ކަމަށް ފުލުހުން ބުންޏެވެ.\nހަމަލާ ދީފައިވަނީ ޗައިނާގެ ދެ މީހަކަށާއި އޮސްޓްރޭލިއާގެ މީހަކަށެވެ. ހަމަލާތަކުގައި ޒަހަމްވި ތިން މީހުންގެ ތެރެއިން ފަރުވާއަށްފަހު އެކަކު ދޫކޮށްލާފައިވާއިރު އަނެއް ދެ މީހުނަށް އަދިވެސް ހޮސްޕިޓަލްގައި ފަރުވާ ދެމުން އަންނަކަމަށް ފުލުހުން ބުންޏެވެ.\nއެ ހަމަލާ ދިން ފަރާތްތަކާއި ހަމަލާ ރޭވި ފަރާތްތަކުގެ އިތުރުން އެކަމަށް އެކިގޮތް ގޮތުން އެހީތެރިވި ފަރާތްތައް ވެސް އިންސާފުގެ ކުރިމައްޗަށް ގެނައުމުގެ މަސައްކަތް ކުރައްވާނެ ކަމުގެ ޔަގީންކަން ފުލުހުން ދެއްވިއެވެ.\nހުޅުމާލޭގައި ވަޅިން ދިން ހަމަލާއާ ގުޅިގެން ރައީސް އިބްރާހިމް މުހައްމަދު ސޯލިހު ވެސް މިއަދު ވަނީ ބަޔާނެއް ނެރުއްވާފަ އެވެ. ނެޝަނަލް ސެކިއުރިޓީ ކައުންސިލްގެ ކުއްލި ބައްދަލުވުމަކަށްފަހު ރައީސް ނެރުއްވި ބަޔާނުގައި ވަނީ، ދިވެހި ރައްޔިތުންނާއި، މި ގައުމުގައި ދިރިއުޅޭ ބިދޭސީންނާއި، މި ގައުމަށް ޒިޔާރަތްކުރާ ފަތުރުވެރީންގެ ސަލާމަތާއި ރައްކާތެރިކަން ކަށަވަރުކުރުމަށް ކުރެއްވެންހުރި ހުރިހައި މަސައްކަތެއް ސަރުކާރުން ކުރާނެ ކަމަށެވެ.


ޤަޟާޙާޖާކުރާމީހާ ފަރުވާތެރިވާންޖެހޭ އަދަބުތައް – Ilm\nޤަޟާޙާޖާކުރާމީހާ ފަރުވާތެރިވާންޖެހޭ އަދަބުތައް\nޤަޟާޙާޖާކުރާމީހާ ފަރުވާތެރިވާންޖެހޭ އަދަބުތަށް ދެނެގަތުމަކީ ކޮންމެމީހަކަށްވެސް ވަރަށް މުހިއްމު އަދި އެހާމެ ބޭނުންތެރި ކަމެކެވެ. އެގޮތުން ކަޑައެޅިފައިވާ އަދަބުތަށް ތިރީގައިއެވަނީއެވެ.\n1- ﷲގެ އިސްމުފުޅު ލިޔެވިފައިވާ އެއްވެސް އެއްޗެއް އޭނަގެ އަތުގައި ނުވުން. އެކަމަކު އެއްޗަކީ އަގުބޮޑު ނުވަތަ ގެއްލިދާނެކަމުގެ ބިރުއޮތް އެއްޗެއްކަމުގައިވާނަމަ ނުފެންނަގޮތަށް ޖީބުފަދަ ތަނެއްގައި ބޭއްވިދާނެއެވެ.\n2- މީސްތަކުންގެކިބައިން ދުރަށް ދިއުމާއި މީސްތަކުންނަށް ނުފެންނަގޮތަށް ފޮރުވިގެން އިނުން. ޚާއްސަގޮތެއްގައި ބޮޑުކަމުދާހިނދުގައެވެ.\n3- ފާޚާނާއަށް ވަންނަމުން ފާޚާނާއަށް ވަންނައިރުކިޔާ ދުޢާ ކިޔުން. މިދުޢާ ކިޔާނީ ފާޚާނާއަށް ވަނުމުގެ ކުރިންނެވެ. އެބަހީ ބޭރުގައި ހުރެފައެވެ. މާތްﷲ ރުއްސުންލެއްވި އަނަސްގެފާނު ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. ފާޚާނައަށް ވަދެވަޑައިގަންނަވާހިނދު މިފަދައިން ވިދާޅުވަކަމުގައި ވިއެވެެ [ بِسْمِ اللهِ] اللَّهُمَّ إِنِّي أَعُوذُ بِكَ مِنَ الْخُبْثِ وَالْخَبَائِثِ މާނައީ: “މާތްﷲގެ އިސްމުފުޅުގެ ބަރަކާތުން ވަންނަމެވެ. އޭ ހައްދަވާބޮޑުކުރެއްވި ރަސްކަލާކޮ! ނުބައިވެގެންވާ ފިރިހެންޝައިޠާނުންނާއި ނުބައިވެގެންވާ އަންހެންޝައިޠާނުންގެ ކިބައިން ރައްކާތެރިކޮށްދެއްވުމަށް އެދި މިއަޅާ އިބަﷲގެ ޙަޟުރަތަށް ދަންނަވަމެވެ.”\n4- ޤާޟާޙާޖާކުރަން އިންނައިރު އެއްވެސް ވާހާކައެއްނުދެއްކުން. މީހަކު ސަލާމް ގޮވިޔަސް ސަލާމުގެ ޖަވާބުވެސް ދީގެން ނުވާނެއެވެ. ބަންގޮގޮވާއަޑު އިވުނަސް ބަންގިއަށް ދުލުން އިޖާބަދީގެން ނުވާނެއެވެ. ހިތުން އިޖާބަ ދިނަސް އެންމެރަގަޅެވެ. އަދި ކިނބިއްސެއް އެޅިއްޖެނަމަ ﷲއަށް ޙަމްދުކުރާނީވެސް ހިތުންނެވެ. މާތް ﷲ ރުއްސުންލެއްވި އިބުނުޢުމަރުގެ ކިބައިން ރިވާވެގެންވެއެވެ. އެކަލޭގެފާނު\nވިދާޅުވިއެވެ. “އެއްދުވަހަކު ރަސޫލު صلى الله عليه وسلم ކުޑަގެފިލި ކުރައްވަން އިންނަވަނިކޮށް މީހަކު ދަމުން ސަލާމް ގޮވާލިއެވެ. ފަހެ އެކަލޭގެފާނު އޭނައަކަށް ސަލާމުގެ ޖަވާބެއް ނުދެއްވިއެވެ.”\n5- ޤިބްލައަށް ކުރިމަތިލައިގެން އިނދެ އަދި ޤިބްލައަށް ފުރަގަސްދީގެން އިނދެ އެކަން ނުކުރުން. މާތްﷲ ރުއްސުންލެއްވި އަބޫހުރައިރާގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. “ތިޔަބައިމީހުންކުރެ މީހަކު ޤަޟާޙާޖާކުރަން އިށީންނަހިނދު ފަހެ އޭނާ ޤިބްލައަށް ކުރިމަތިނުލާހުށިކަމެވެ. އަދި ފުރުގަސްވެސް ނުދޭހުށިކަމެވެ. ފަހެ މިއީ އެއްވެސް ހުރަހެއްނެތް ހުސްބިމެއްގައި ނުވަތަ ހަނަފަސް ޞަޙަރާއެއްގައި ޤަޟާޙާޖާކުރާ ނަމައެވެ. ބިނާއެއްތެރޭގައި ކުރާކަމުގައިވާނަމަ މައްސަލައެއްނެތެވެ.\n6- އެކަން ކުރުމަށްޓަކައި މަޑު އަދި އަޑިތަނެއް އިޚްތިޔާރުކުރުން. އެއީ ގަޔަށް ބުރާފާނެތީ އެކަމުން ރައްކާތެރިވުމަށެވެ.\n7- ހަރުހަރަށް އެކަންނުކުރުން. އެއީފަހަރެއްގައި އެއިން ހަރެއްތެރޭގައި ވިހަގަދަ ދިރޭ ސޫތްޕެއް އިނުން އެކަށީގެންވެއެވެ.\n8- މީސްތަކުން އަރާމުކޮށްލަން މަޑުކުރާ ހިޔާގަނޑުގަނޑަށާއި، މީސްތަކުން ހިނގާބިނގާއުޅޭ މަގުމަގަށާއި، މީސްތަކުން ވާހަކަދެއްކުމަށް ޖަމާވާ ތަންތަނަށް އެކަންނުކުރުން.\n9- ފެންވަރާތަނަށް ކުޑަކަމުނުދިއުން. އަދި ހުއްޓިހުންނަ (ދައުރުނުކުރާ) ފެންގަނޑުގަނޑަށްވެސް އެކަން ނުކުރުން.\n10- ކޮޅަށްހުރެގެން ކުޑަކަމު ނުދިއުން. އެއީގަޔަށް ބުރާފާނެތީ އެކަމުން ރައްކާތެރިވުމަށެވެ. އަދިހަމަ އެއާއެކު ކޮޅަށްހުރެގެން ކުޑަކުމުދިއުމަކީ މުރުއްވަތްތެރިކަމާ އަދި ރިވެތި އާދަތަކާ ޚިލާފުކަމެކެވެ. ގަޔަށް ބުރުމުން އަމާންވެގެންވާނަމަ ކޮޅަށްހުރެގެން ކުޑަކަމުދިއުން ހުއްދަވެގެންވެއެވެ.\n11- ޤަޟާޙާޖާކޮށް ނިމުމަށްފަހު ދެދޮރު (ކުޑަކަމުދާ ދޮރާއި ބޮޑުކަމުދާ ދޮރު) ރަނގަޅަށް ސާފުކުރުން. އަދި ނަޖިސްފިލުވުން.\n12- ކަނާތުން އިސްތިންޖާ ނުކުރުން. އެއީ ހަޑިއެއްޗެހީގައި ބީހުމުން އެއަތް ރައްކާތެރިކުރުމަށްޓަކައިއެވެ.\n13- އިސްތިންޖާކޮށް ނިމުމަށްފަހު ބިންމަތީގައި އަތްފޮހެލުން. ނުވަތަ ސައިބޯނިފަދަ އެއްޗަކުން ދޮވެލުން. އެއީ އަތުގައި ނަޖިހުގެ ވަސްހުރެއްޖެނަމަ އެވަސް ފިލުވައިލުމަށްޓަކައެވެ.\n14- ފާޚާނާކޮށް އަވަދިވެ ޠާހިރުވުމަށްފަހު ފޭރާމުން، ޢައުރަގުނަވަނާދިމާލަށްވާ ތަނަށް ފެން ވިހުރުވައުލުން. އެއީ ކުޑަކަމުދާއެއްޗެހި ގަޔަށް ބުރާފައި ހުރެދާނެކަމުގެ ޝައްކު ފިލުވުމަށްޓަކައިއެވެ. އޭރުން އެދިމައިން ތަނެއް ތެތްކޮށްހުއްޓައި ފެނިއްޖެނަމަ އެއީ ފެންވިހުރުއިލި ތަނޭ ބުނެވޭނެއެވެ.\n15- ފާޚާނާއަށް ވަންނައިރު ވާރުފައި އިސްކުރުމާއި ނިކުންނައިރު ކަނާތުފައި އިސްކުރުން. މިއެވެ.\n(މިއީ އައްޝައިޚް މުޙައްމަދު އިބްރާހީމް (ނައިފަރު) ލިޔުއްވާފައިވާ ‘ކިތާބުއް ޠަހާރާ’ މިފޮތުން ނަގާފައިވާ ނުކުތާތަކެކެވެ.)


DRP ge Ticket ah bodu sharutheh!\nޑީއާރުޕީގެ ޓިކެޓަށް ބޮޑު ޝަރުތެއް!\nޑީއާރުޕީގެ ލީޑަރު އަދި ކާށިދޫ ދާއިރާގެ މެންބަރު އަބްދުﷲ ޖާބިރު މަޖިލީހުގެ ޖަލްސާއެއްގައި ވާހަކަފުޅު ދައްކަވަނީ. -- ފޮޓޯ: މަޖިލިސް\nކާށިދޫ ދާއިރާގެ މެންބަރު އަބްދުﷲ ޖާބިރު ލީޑަރުކަން ކުރައްވަމުން ގެންދަވާ ދިވެހި ރައްޔިތުންގެ ޕާޓީ (ޑީއާރުޕީ) ގެ ފަރާތުން ކުރިއަށް އޮތް ލޯކަލް ކައުންސިލް އިންތިހާބުގައި ވާދަކުރަން ބޭނުންވާ އެ ޕާޓީގެ މެންބަރުން 100 މެންބާޝިޕް ފޯމާއެކު ހުށައެޅުމަށް އެ ޕާޓީން އެދިއްޖެ އެވެ.\nއަންނަ އަހަރުގެ އޭޕްރީލް މަހުގެ ހަތަރުވަނަ ދުވަހު ބޭއްވުމަށް ހަމަޖެހިފައިވާ ލޯކަލް ކައުންސިލް އިންތިހާބަށް ސިޔާސީ ޕާޓީތަކުން ދަނީ ތައްޔާރުވަމުންނެވެ. އަދި ޕާޓީތަކުން ޓިކެޓް ދޭނެ އުސޫލުތައް ދަނީ ހާމަކުރަމުންނެވެ.\nރާއްޖޭގައި ދެވަނަ އުފެދުނު ސިޔާސީ ޕާޓީކަމަށްވާ ޑީއާރުޕީން ބުނީ އެ ޕާޓީގެ ޓިކެޓްގައި 2020 ގެ ކައުންސިލް އިންތިހާބުގައި ވާދަކުރުމަށް ޝައުގުވެރިވާ ފަރާތްތަކަށް އެ ފުރުސަތު ހުޅުވާލުމަށް ޕާޓީގެ ކައުންސިލުން ނިންމާފައިވާ ކަމަށެވެ. ޓިކެޓް ދިނުމުގައި ބެލެވޭނީ މަދުވެގެން 100 އައު މެންބަރުންގެ ފޯމް ހުށައެޅުމާއެކު ގާނޫނީ ޝަރުތު ފުރިހަމަވުން ކަމަށް ކުރީގެ ރައީސް މައުމޫން އުފެއްދެވި ޑީއާރުޕީން ވަނީ ބުނެފައެވެ.\nކައުންސިލް އިންތިހާބަށް ޝައުގުވެރިކަން ފާޅުކުރުމުގެ ފުރުސަތު ހުޅުވާލުން ޕާޓީތަކުގެ މެންބަރުން ދަނީ ޝައުގުވެރިކަން ފާޅުކޮށް ތާއީދު ހޯދުމަށް ކެންޕެއިން ކުރަމުންނެވެ. އެމްޑީޕީ، ޕީޕީއެމް އަދި ޖުމްހޫރީ ޕާޓީން ވަނީ އެ ޕާޓީތަކުން ޓިކެޓް ދޭނީ ޕްރައިމަރީ އަކަށްފަހު ކަމަށް ބުނެފައެވެ. ސިޔާސީ ޕާޓީތަކުގެ ދަފްތަރުގައި 10،000 މެންބަރުން ހަމަވާ ތިން ސިޔާސީ ޕާޓީއަކީ އެއީއެވެ.\nއިލެކްޝަންސް ކޮމިޝަންގެ ދަފްތަރުގައި 10 ސިޔާސީ ޕާޓީއެއް އޮތްއިރު ގިނަ ޕާޓީތަކުން މިފަހަރުގެ ކައުންސިލް އިންތިހާބުގައި ވާދަކުރާނެ އެވެ.\nމިފަހަރުގެ ކައުންސިލް އިންތިޚާބު 2020 ގައި 980 މީހަކު އިންތިޚާބު ކުރުމަށް ވަނީ ހަމަޖެހިފައެވެ.\nއަބްދުﷲ ޖާބިރު ލޯކަލް ކައުންސިލްތަކުގެ އިންތިހާބު ޑީއާރްޕީ\nޖާބިރު އާއި ހައްސާންގެ ޝޯއެއް


(17 ސެޕްޓެމްބަރ 2019 އާ ގުޅޭ)\n"މިހާރު މި ރައްޓެހިންނަށްވީ... ދޯ އަލްމާ، ޒެއްލު، މީ އަލްމާ އިނގޭ... އަހަރެންގެ ހުރި އެންމެ ގާތް މީހާ" ހޭޒަލްއާ ސަލާމްކޮށްލާފައި ޔުސްރާ ދައްކާލީ އެތަނުގައި ހުރި ކުރު އަންހެން މީހާއެވެ. އެއާއެކު އަލްމާ ވެސް ހިނިތުންވެ ހުރެ ހޭޒަލްއާ ސަލާމްކޮށްލައިފިއެވެ. ނަމަވެސް އެ ހިނިތުންވުމުގައި ދެއްކުންތެރިކަމެއް އެކުލެވިފަވެޔޭ ހޭޒަލްގެ ޟަމީރު ބުނެދިނީ ކީއްވެކަމެއް ނޭނގެއެވެ. އަލްމާ އިސްކޮޅުން ކުރުވިޔަސް އޭނާގެ މޫނާއި އަތްތަންތަނުގައި ޖަހަނީ ނިކަން ހަރުވައްތަރެވެ. ޔުސްރާއާއި އަލްމާ މާބޮޑަށް ވެސް ދޮށިވާނޭކަން ހޭޒަލް ނިންމީ އެމީހުންގެ ސިފަ ފެނިފައެވެ. އަލްމާ ފަލައޭ ބުނާވަރަށް ފަލަނޫނަސް ލާފައި ހުރި ދެމޭފޮތީގެ ހުދު ޓޮޕުގެ ސަބަބުން އޭނާގެ ވަނާތަކާއި އުނަގަނޑާ ދިމާލުގައި ޖަހާފައި ހުރި ލޮކިމަސްތައް ފާޅުކޮށް ފެންނަން ހުއްޓެވެ. ޔުސްރާއަކީ ބުރުގާ އަޅާ އަންހެނެކެވެ. ރަތްކުލައިގެ ޝޯލްއަކާއެކު ހުރީ ގަޔަށް ދޫކޮށްހުރި ޓޮޕަކާއި ބެލްސެއް ލާފައެވެ. ގޭތެރެއަށް ވަންނަން ބުނެފައި އެންމެންގެ ކުރީން އަލްމާގެ އަތުގައި ހިފައިގެން ޔުސްރާ ހިނގައިގަތެވެ.\n"މިގެ އެހާ ރީއްޗެއް ނުވާނެ އިނގޭ... އިހުގެ މުސްކުޅި ގެއެއްމީ، އަލްމާގެ މާމަގެ ގޯތިމީ" ޝިޔާނު ބުނެލީ ހޭޒަލްއަށް ބަލާލާފައެވެ. އޭނާ އެހެން އެބުނީ ކޮންމެމާނައެއްގައި ނަމަވެސް އެކަމާ ހޭޒަލް މާބޮޑު ފަރުވާލެއް ނުބެހެއްޓިއެވެ. އޭނާއަކީ އެއްވެސް އިރަކު އެހާ ހިތްމޮޅު އަންހެނެއްނޫނެވެ. މެހެމާންދާރީއަކީ ހިތްހެޔޮކަމާއި އިޚްތިރާމެވެ. އެކަން ހިނިތުންވުމަކުން ދިނަސް ހޭޒަލްއަށް ފުދުނީހެވެ.\n"އެ ރަނގަޅުވާނެ، މި ރަށުން އިހުގެ ގެއެއް ބަލާލުމުގެ ނަސީބު ވެސް ލިބުނީނު މި" ހޭޒަލް ބުންޏެވެ. އޭނާގެ އުނަގަނޑުގައި ހިފައިގެން ހުރެ ލިއަމް ހިނގައިގަތީ ޝިޔާނުގެ ފަހަތުންނެވެ.\nމުޅި ގެ ހެން ފެންނަނީ ބައުކޮށެވެ. ތެޅިގަލާއި އެޅިގަލުން ރާނާ އުވަނުޖަހާ ހުރި ފާރުތަކެވެ. ބަދިގެއާ ހަމައަށް އާދެވެންވީއިރަށް ފަހުން އިމާރާތްކޮށްފައި ހުރި ބައެއް ފެނުނެވެ. އެއީ މައިގެއާ އިންވެގެން ހަދާފައި ހުރި އިމާރާތެކެވެ. އެތަނުގެ ފާރުތަކުގެ ބޭރު ހުރީ އޮމާންކޮށް މަޑުފެހިކުލައެއް ލާފައެވެ. އަދި އެބަޔަށް ވަނުމަށް ޒަމާނީ ކެނޑުންތަކެއް ހުރި ދޮރެއްލާފައެވެ. އެތަނުގައި ވެސް ހަތަރުމީހުންނަށް އިށީނދެވޭނޭ ޖޯލިފައްޗެއް ހުއްޓެވެ. އެންމެންގެން ފަހަތުން ލިއަމްއާއެކު ހޭޒަލް ވެސް ކާގެއަށް ވަނެވެ. އެތަން ހުރީ މައިގެއާ ވަކިން ނަމަވެސް ކާގެއާއި ބަދިގެ ހުރީ ޖެހިޖެހިގެންނެވެ. އެއްބައިން އަނެއްބަޔަކަށް ވަދެވޭނޭހެން ދޮރު ކަނޑާފައެވެ. އެއީ ވަރަށް ކުޑަކުޑަ ކާގެއެކެވެ. ޖެހިގެން ހުރި ބަދިގެ ތެރެއިން ފެނުނީ ޢާއްމުކޮށް މިހާރު ނުފެންނާނޭ ކަހަލަ މަންޒަރެކެވެ. އެތަނުގައި ދުންއަރާ ކަޅުވެފައި ހުރި ދުމަށްޓަކާއި ދަރު އުނދުނެއް ހުރީތީ ހޭޒަލްއަށް ފެނުނެވެ. އެތަނާ ތަންކޮޅެއް ދުރުގައި ދެތަނުން ކެކޭ ގޭސް އުނދުނެއް ސިމެންތި އަށްޓެއްގެ މަތީ ބަހައްޓާފައި ހުއްޓެވެ.\nކާގޭގެ ދޮރުންވަންނައިރު ކަނާއަތްފަރާތުގައި ހުރި ތަރަފާލު އެޅި ކާމޭޒުގެ އެއްކޮޅުގައި ހޭޒަލްއާއި ލިއަމް އިށީނުމުން ކާމޭޒު ފުރިއްޖެއެވެ. އެމީހުންނާ ކުރިމަތިވާނޭހެން އިނީ ޝިޔާނެވެ. މޭޒުމަތިން ފެންނަނީ ދިވެހިން ޢާއްމުކޮށް ކެއުމަށް ބޭނުންކުރާ ވައްތަރުތަކެވެ. ގަރުދިޔައާއި ބަތެވެ. މަހުބިހާއި މެޔާއި ބަނޑައިދޫ ފަދަ އެއްޗެހި ވަކި ތަށްޓަކަށް ނަގާފައި ހުއްޓެވެ. ރޯމިރުހާއި ލޮނުމެދާއި ފިޔާއާއި ލުނބޯގެ އިތުރުން ލޮނުމިރުހާއި ހިކިމަސް ހުއްޓެވެ. ދެން ހުރީ ކެރެޓު އަސާރައާއި ރިހިކުލައިގެ ކުޑަތަށްޓެއްގައި ކުޅިކޮށްފައި ހުރި ރިހާކުރެވެ. ބުއިމަކަށް އަތަފަނި ހުއްޓެވެ. ކޮޕީފަތާއި ތެލުލި ފަތާއި ކެރެޓާއި ކިއުކަމްބާ އެހެން ތަށްޓެއްގައި ހުއްޓެވެ.\n"މަށަކަށް ބަލާކަށް ނީނދެވޭނެ... ފަށަމާ..." ޝިޔާނު ބުންޏެވެ. އެއާއެކު ބަތްތަށި ކައިރިކޮށްލުމާއެކު ޝިޔާނުގެ ތަށްޓަށް ޔުސްރާ ބަތްއަޅައިދޭން ފެށިއެވެ.\n"މޮޑެދޭންވީ ދޯ" އަލްމާ އަހާލީ ލިއަމް ގާތުގައެވެ.\n"ނޫން... އަތުން ކާނީ" ލިއަމް ބުންޏެވެ.\n"އެބަ އަންނަން... ލިއަމް އަތްދޮންނަން ބޭނުންވާނެއެއްނު" އަލްމާ ބުނެލިއެވެ. އަދި ހަލުވިކޮށް ބޭރަށް ނުކުމެ ޕްލާސްޓިކު ބޮޑު ތަށްޓަކާއި ފެންޖަގެއް ހިފައިގެން އޭނާ އައެވެ. އެކުރަން އުޅޭ ކަމެއް ނޭނގިފައި ހޭޒަލް ބަލަން އިނެވެ. އަލްމާ ޕްލާސްޓިކު ބޮޑުތަށި ދިއްކޮށްލުމުން ލިއަމް އެތަށްޓަށް އަތް ދިމާކޮށްލިއެވެ. އެއާއެކު ލިއަމް އަތްދޮންނަން އަލްމާ ފެންޖަގު އަރިކޮށްލާ ފެން އޮއްސަން ފެށިއެވެ.\n"ޒެއްލު ވެސް އަތްނުދޮވެ ނުކާނެ" ލިއަމް އަތްދޮވެލާފައި ބުނެލިއެވެ. އަލްމާ އެ ތަށި ހޭޒަލްއަށް ދިއްކޮށްލިއެވެ. އޭނާ އަތްދޮވުމުން ތަށި ހިފައިގެން އަލްމާ ހިނގައްޖެއެވެ.\n"ޔުސްރާމެން ނުކަންތަ؟" ހޭޒަލް އަހާލިއެވެ.\n"އަހަންނާ އަލްމާ ކާނީ ފަހުން، މި މޭޒުގަ އަހަރެމެން އެންމެންނަކަށް ނުތިބެވޭނެއެއްނު" ޔުސްރާ ބުންޏެވެ. ބަތްތަށި ލިއަމްމެންނާ ކައިރިއަށް އޭނާ ޖައްސާލިއެވެ. ލިއަމްއަށް އެއްޗަކާ އެއްނުކޮށް ހުންނަ ބަތެއް ނުކުވެއެވެ. އެކަމާ ހޭޒަލްއަށް ވިސްނާލެވުނެވެ. އެހެންނަމަވެސް ބައެއްގެ ކައިރިއަށް އެގޮތަށް އައިސް ހުންނައިރު އަމިއްލަ ގޭގައި ހުންނަ ގޮތަށް ހުރިހާ ކަމެއް ފުރިހަމަވެފައި ނުހުންނާނޭކަން ލިއަމްއަށް އެނގޭތީ މަޖުބޫރުވެގެން އޭނާ ބަތްކާން ޤަބޫލުވެފައި އިނީއޭ ހޭޒަލްގެ ހިތަށް އެރިއެވެ. އެނބުރި އެޕާޓެމެންޓަށް ދެވުނީމާ އެކަމާ ލިއަމްއާ ދިމާކޮށްލަން ހޭޒަލް އިނީ ހިތުލައިގެންނެވެ. އެވަގުތު ލިއަމް ބަތްއަޅާފައި ހުރި ބޮޑުތަށި ނަގާ ހޭޒަލްގެ ތަށްޓަށް ބަތް އަޅައިދޭން ފެށިއެވެ. އަދި އޭނާގެ ތަށްޓަށް ހޭޒަލް ބަތް އަޅަން އުޅެނިކޮށް އެތަނަށް އައި އަލްމާ ރޮށިއަޅާ ކަހަލަ ތަށްޓެއް މޭޒުމަތީ ބެހެއްޓިއެވެ.\n"ލިއަމް ބަތްނުކާނެތީ ރޮށި ފިހުނިން" އަލްމާ ބުނެލިއެވެ.\n"މިތަނުގަ ވެސް އެހެންވީމަ ބަތްކޮޅެއް ހަމަ ނުދިރުނު ދޯ" ހޭޒަލް ހިނިތުންވެ އިނދެ ބުނެލިއެވެ.\n"ރޮށި ފުނޑުވަދެން" ހޭޒަލް ބަތްތަށްޓަށް އަތްލުމުގެ ބަދަލުގައި ބުނެލިއެވެ. އަދި ރޮށިތަށި ނަގަން އުޅުނެވެ. ނަމަވެސް އަލްމާ އެ ތަށި ދަމާލީ އޭނާއާ ގާތަށެވެ.\n"ޒެއްލު ކާންފާށާ، އަހަރެން ރޮށިފުނޑުވަދީފާނަން... އެހެންޔާ ވެސް އަހަރެން ދޯ ލިއަމްއަށް ރެޑީކޮށްދެނީ" އަލްމާ ބުންޏެވެ. އެއާއެކު ހޭޒަލްގެ ނަޒަރު ލިއަމްއާއި އަލްމާއަށް ހުއްޓުނެވެ. ލިއަމް ވަކި އެއްޗެއް ނުބުންޏެވެ. ޔުސްރާއަށް ހޭޒަލްގެ ނަޒަރު ދަތުރުކޮށްލި ގޮތް ފެނުނެވެ.\n"އޭނާ މިގެއަށް އައިސް ނުކެރިފަ އިންނަންޏާ ދެން ޖެހޭނީ މީހަކު އެކަން ކޮށްދޭކަންނު، އަހަންނަށް ޖެހޭ ޝިޔާނުގެ ބަތްތަށި މޮޑެން... ޒެއްލުއަށް އެނގޭތަ!... މި ލިއަމް ވަރަށް ލަދުން އިންނާނީ، މިހާރު ކިރިޔާ ވެސް އެ ވާހަކަދައްކަނީ" ޔުސްރާގެ އަޑުގައި ހުރީ ދިމާކޮށްލާފަދަ ގޮތެކެވެ. އެހެންނަމަވެސް ހޭޒަލްއަށް ބަޔާންކުރަން ނޭނގޭ އުނދަގޫތަކެއް އަލްމާގެ ފުށުން އިޙްސާސް ކުރެވުނެވެ.\n"ތި މީހުންހެން އަނގަގަދަ ނުވުމަކީ ލަދުން ހުރުންތަ؟" ޔުސްރާ ބުނި އެއްޗަކަށް ލިއަމް ރައްދުދިނެވެ.\n"ތިކަން އަހަރެން ޤަބޫލެއްނުކުރާނަން، އޭނާ ލަދުންނެއްނޫން... އޭރު އާވީމަ ދޯ... މިހާރު އާކަން ކެނޑިއްޖެ، އެހެންވީމަ ނުކެރިއެއް ނުހުންނާނެއެއްނު" އަލްމާ ލާނެތް ގޮތަކަށް ހީނލިއެވެ.\nލިއަމް ކައިނިންމާފައި އެންމެންނަށްވުރެ ކުރީން ކާގެއިން ނުކުތެވެ. ބޭރުގައި ތަޅުންކޮޅެއް އަޅައި އިސްކުރެއް ލާފައި ހުރި ތަނެއް ހުއްޓެވެ. އެތަނުން އަތްދޮންނައިރު ގަޔަށް ފެންބުރާނޭ ކިޔާ އަލްމާ ދިޔައީ އަތްދޮންނަން އިހު ގެންގުޅުނު ފެންޖަގާއި ބޮޑުތަށި ބަލައެވެ. އޭނާގެ ފަހަތުން ލިއަމް ވެސް ހިނގައިގަތެވެ. ކައިނުނިމި އިން ހޭޒަލްގެ ލޯ މައްޗަށް އެ ދެ މީހުން ވެސް ގެއްލުނީއެވެ. ގިނައިރެއްނުވެ ޝިޔާނު ކައިގެން ނުކުތުމުން އަލްމާ އައިސް ކާގެއަށް ވަނެވެ. ޝިޔާނު ކެއި ތަށްޓާއި ލިއަމް ކެއި ތަށި ނަގަމުން ޔުސްރާގެ ނަޒަރު އަލްމާއަށް ހުއްޓުނެވެ. ބަސްމޮށުންތެރިކަމެއް ނުހިނގި ނަމަވެސް އަލްމާއަށް ބަލަން ހުރި ޔުސްރާގެ ބެލުމުގައި ތަފާތުކަމެއް ހުރިކަން ގައިމެވެ. ހީވަނީ ޔުސްރާ ކަމަކާ ހިތްހަމަނުޖެހުނީހެނެވެ.\n"ދެކޮޅަށްނުދުވެ މިތާ މަޑުކޮށްލަބަލަ... މި އަންނަނީ ތަށިތައް ދޮވެލައިގެން، ޒެއްލު ކައިނުނިމެނީސް އަހަރެމެން ވެސް ކާން އަރަންކަމަށް" ޔުސްރާ ބުންޏެވެ. އެއްވެސް އަސަރެއް ނުފެނި ހުރި އަލްމާގެ މޫނު ހޭޒަލްއާ އަމާޒުވީ ހިނދު ނިކަން ފުޅާ ހިނިތުންވުމެއް ބަދަލުކޮށްލިއެވެ. ހިނިތުންވުން ކެނޑުމުގެ ބަދަލުގައި އަލްމާގެ ތުންފަތް އެއްފަރާތަކަށް ދެމިލި ގޮތުން އެ ހިނިތުންވުމުގައި މަލާމާތުގެ އަސަރު އެކިލެވިފައިވީހެން ހޭޒަލްއަށް އިޙްސާސް ކުރެވުނެވެ. މޫނުމަތިން ފާޅުނުކުރި ނަމަވެސް ހޭޒަލްގެ ހިތަށް ވަރަށް އުނދަގޫވިއެވެ. އެފަދަ އުނދަގޫ އިޙްސާސްތަކެއް ކުރެވެންވީ ސަބަބެއް ހޭޒަލްއަކަށް ނޭނގެއެވެ. އޭނާއާއި އެ މީހުންނާ ބައްދަލުވީ މުޅިން އަލަށެވެ. ހޭޒަލްގެ ފުށުން އެމީހުންނަށް ބޮޑާކަމުގެ އަސަރެއް ނުފެންނާނޭކަން ޚުދު އޭނާއަށް އެނގެއެވެ. އޭނާއަކީ މީހުންނާ ގުޅޭ މިޒާޖެއްގެ މީހެއްކަން އަމިއްލައަށް ވެސް ބުނަން އެނގެއެވެ. ރައްޓެހިން ހޯދަން ހޭޒަލްއަށް ނުހަނު ފަސޭހައެވެ.\n"ވަރަށް ދުވަސްކޮށްލާފަ މިހާ ފުރިހަމައަށް ގަރުދިޔައާއި ބަތާ ކާން ލިބުނީ" މޭޒުދޮށުގައި އިށީނދެ އިން އަލްމާއާ ރައްޓެހިކަން ބަދަހިކުރުމުގެ ނިޔަތުގައި ހޭޒަލް އިސްވެ ވާހަކަދެއްކިއެވެ.\n"ޒެއްލުތަ ކިޔަނީ އަސްލުކޮށް" އަލްމާ އެއްސެވެ.\n"ހޭޒަލް ކިޔަނީ... ފެމެލީއާއި ފްރެންޑްސް ޒެއްލު ކިޔަނީ" ހޭޒަލް ބުންޏެވެ.\nޔުސްރާ ތަށިތައް ހިފައިގެން އައިސް ކާންނުފެށިގެން އުޅެނިކޮށް ހޭޒަލް ކައިނިމިއްޖެއެވެ. އެހެންވެ އޭނާ އަތްދޮވުމުގެ ކަންތައް ހަމަޖައްސައިދިނީ ޔުސްރާއެވެ. ހޭޒަލް ތަށި ހިފައިގެން ތެދުވުމުން ޔުސްރާ އެ ތަށި އަތުލިއެވެ. ހޭޒަލް އެއްވެސް ތަށްޓެއް ދޮންނާނޭ ކަމެއްނެތޭ ޔުސްރާ ބުންޏެވެ. އަތްދޮންނަން ބަދިގެ އޮޅި ކައިރީ ބަހައްޓާފައި ހުރި ތަށްޓާއި ފެންޖަގު ކައިރިއަށް ޔުސްރާ ޖެހިލިއެވެ. ހޭޒަލް އެތަނާ ކައިރިވެލިއިރު އެ ދިމާ ޖޯލިފަތީގައި ލިއަމްއާއި ޝިޔާނު ތިއްބެވެ. ހޭޒަލް ފެނުމުން ރަނގަޅަށް ކެއިންތޯ ޝިޔާނު އަހާލިއެވެ. ހޭޒަލް ހިނިތުންވުމަކާއެކު ބަނޑުފުރެންދެން ކައިފިންކަން ބުނެލިއެވެ. ހޭޒަލް އަތްދޮވެގެން އައިސް ޝިޔާނުގެ ދިއްކޮށްލި ފޯއްތަބަކުން ކާފޫރުތޮޅިއަކާއި ފޮނިތޮށިކޮޅެއް އަނގަޔަށް ލިއެވެ. ހޭޒަލްއަށް ފޯނެއް އައީ އެވަގުތެވެ.\n"މަންމަ" ފޯނަށް ބަލާލާފައި ލިއަމްއަށް ބަލާލަމުން ހޭޒަލް ބުންޏެވެ.\n"ބޭރު ޖޯއްޔަށް މިދަނީ... ޝިޔާނު އަންނާނަންތަ؟" ލިއަމް ޖޯލިފަތިން ތެދުވަމުން ބުންޏެވެ.\n"ދެ ކުދީން ގޮސްލާ... އެ ތިބަ ދެ މީހުން ނިމުނީމަ ނުކުންނާނަން އަނގަތަޅާލަން" ޝިޔާނު ބުންޏެވެ.\nހޭޒަލްއާއި ލިއަމް ބޭރު ޖޯއްޔަށް ނުކުތެވެ. އެތަނުގައި ބޮކިދަނޑިއެއް ހުއްޓެއް ކަމަކު ބިޔަކޮށް ހެދި ފެތުރިފައި ހުރި ބަނބުކެޔޮ ގަހާ ހެދި ޖޯލިފައްޗަށް އޮންނަނީ އަނދިރިއެޅިފައެވެ. އެތާ ތިބޭ ބަޔަކު އިނގޭވަރުވާނީ ޖޯލިފައްޗާ ފުދޭވަރަކަށް ކައިރިއަށް އައިސްގެންނެވެ. ގޭގެ ދޮރޯށްޓާ އެންމެ ދުރުގައި ހުރި ޖޯލީގައި ލިއަމް އިށީނެވެ. އޭނާއާ ޖެހިގެން ހޭޒަލް އިށީނެވެ. ގުޅީ މުހުސިނާއެވެ. ހޭޒަލްގެ ފޯނަށް ގުޅިއެއް ކަމަކު މިފަހަރު ފޯނުކޯލު ނެގީ ލިއަމްއެވެ.\n"މަންމަގެ ހޭޒަލް ސަލާމަތުން އަހަރެންގެ ގާތުގައި އެބަހުރި... އެކަން ބަލާކަންނު ތިގުޅީ" ފޯނު ނެގިގޮތަށް ލިއަމް ބުންޏެވެ. އޭނާ މުހުސިނާއާ އިރުކޮޅަކު ވާހަކަދައްކާފައި ހޭޒަލްއަށް ފޯނު ދިއްކޮށްލިއެވެ. ހޭޒަލް ގާތު މުހުސިނާ އެހުމުން ކިޔާދޭ ފަދައިން އެ ރަށުގައި ހުރި ލިއަމްގެ ރަޙުމަތްތެރިއެއްގެ ދަޢުވަތަށް އައިސް އުޅޭވާހަކަ ބުންޏެވެ. މުހުސިނާގެ ކޯލު ބޭއްވުމާއެކު ހޭޒަލްގެ ނަޒަރު ލިއަމްއަށް ހުއްޓުނެވެ. އޭނާގެ ކަނާއަތުން ހޭޒަލްގެ ވައަތްތިލައިގަ ހިފާ އުފުލާލިއެވެ. އަދި ހޭޒަލްގެ އިނގިލިތަކުގެ ދޭތެރެއަށް ލިއަމްގެ އިނގިލިތައް މަހާލައި ހިފަހައްޓާލިއެވެ.\n"ހެޕީތަ މިކޮޅަށް އާދެވުނީމަ" ލިއަމް އަހާލިއެވެ. ހޭޒަލް ބޯޖަހާލީ ނިކަން ބޮޑު ހިނިތުންވުމަކާއެކުއެވެ.\n"އަލްމާގެ ފެމެލީ މީހުން ނޫޅެނީތަ؟ އެއްވެސް މީހަކު ގޭތެރެއިން ނުފެންނާތި" ވިސްނުމަކަށް ގެއްލި އިނދެފައި ހޭޒަލް އަހާލިއެވެ.\n"އޭނާގެ މުސްކުޅި މަންމައެއް ހުރޭ، ދެން އަލްމާގެ ދެމަފިރިންނާއި އެމީހުންގެ ދަރިފުޅު، އޭނަ މަންމަ ވަރަށް އަވަހަށް ކައިގެން ނިދަންވަންނާނެ، ދަރިފުޅު ނިންދަވާނެ މިހާއިރުވާއިރަށް" ލިއަމް ބުންޏެވެ.\n"ދެން އޭނާގެ ފިރިމީހާޔޯ" ހޭޒަލް އަހާލިއެވެ.\n"އޭނާ އެއީ ކަންނެއްޔަށް ދާމީހެއް... ރަށަކުނެތް" ލިއަމް ބުންޏެވެ.\n"ޝިޔާނު ހީވަނީ ވަރަށް ސީރިއަސްހެން ޔުސްރާއާ" ހޭޒަލްއަށް ފެނުނު ކަންތައްތަކުގެ މައްޗަށް ބުރަވެ ބުނެލިއެވެ.\n"އޭނަ ބޭނުންވޭ ޔުސްރާއާ މެރީކުރަން... އެހެން ވިސްނާނީ ވަރަށް ސީރިއަސްވީމަތާ" ލިއަމް ބުންޏެވެ.\n"މި ތިބީނު" ގޭތެރެއިން ނިކުތް ޝިޔާނު ބުންޏެވެ.\nޝިޔާނުގެ ފަހަތުން ޔުސްރާއާއި އަލްމާ ވެސް ނުކުތެވެ. ޝިޔާނާއި ޔުސްރާ އިށީނީ ގޭގެ ދޮރޯށްޓާ ކައިރިވާނޭހެން ހުރި ދެ ޖޯލީގައެވެ. އަލްމާ އިށީނީ ޔުސްރާއާ ޖެހިގެންނެވެ. ޔުސްރާއާއި ޝިޔާނު ވަރަށް ގިނަ ވާހަކަދެއްކިއެވެ. ހޭޒަލް އައިސް ހުރި ދުވަސްކޮޅުގައި މަޖާކޮށްލަން އެކިކަހަލަ ކަންކަން ރޭވުމަށް ޔުސްރާ ނިންމިއެވެ. ވާހަކައިގެ ތެރެއިން ޔުސްރާގެ ދަރިފުޅުގެ ވާހަކަ ވެސް ބުންޏެވެ. އެގާރަ އަހަރުގެ ޝަހާ ގިނައިން ހުންނާނީ އޭނާގެ މާމަމެންގޭގައި ކަމަށް ބުންޏެވެ. އެގޭގައި އޭނާވަރުގެ ކުދީން އުޅޭތީއެވެ. ޔުސްރާއަކީ ވަޒީފާ އަދާކުރާ މަންމައެކެވެ. އަމިއްލަ މީހެއްގެ ކުންފުނީގައި އިދާރީ މަސައްކަތްތައް ބަލަހައްޓަނީއެވެ. ބަންދުދުވަހެއް ފިޔަވައި އެހެން ހުރިހާ ދުވަހެއްގަ ހުސްވަގުތުވާނީ ރޭގަނޑު ނުވައެއްގެ ފަހުން ކަމަށް ޔުސްރާ ބުންޏެވެ. އެހެންވިޔަސް ބައެއް ދުވަސް ދުވަހަށް ހަވީރު ވެސް ވަގުތު ވާކަމަށް ބުންޏެވެ. ކޮންމެ ކަމެއް ބޭއްވިޔަސް އެންމެން ބައްދަލުވާނޭ ތަނަކަށް ޔުސްރާ ނިންމީ އަލްމާމެން ގެއެވެ. އެގޭގައި މީހުން މަދުވެފައި އެމީހުންނަގާ މަޖަލަށް އެއްޗެއް ބުނާނޭ މީހަކު ނުހުންނާނެތީއޭ އޭނާ ބުންޏެވެ. އެކަން ހޭޒަލްއަށް ވިސްނުނެވެ. އަލްމާމެން ގޭތެރެ ފަޅަށް އޮންނަކަން ހޭޒަލްއަށް ވެސް މިރޭ ފާހަގަވެއްޖެއެވެ.\n"މިގޭ ބިއްދޮށުގައި ހުރި ކޮޓަރި ހެދިފަ ހުރިނަމައޭ ހިތަށް އަރާ، ޒެއްލުއާއި ލިއަމް މިގޭގަ ބަހައްޓަން ވަރަށް ބޭނުން... އޭރުން މަޖާ ވެސް ވާނެއެއްނު" އަލްމާ ބުންޏެވެ. ހޭޒަލް މަޑުމަޑުން ބޯޖަހާލަމުން ހޫންއެއް ލައްވާލިއެވެ.\nލިއަމްއާއި ހޭޒަލްއަށް އެމީހުން ތިބޭ އެޕާޓްމެންޓަށް އާދެވުނީ އެގާރަ ޖެހިފަހުންނެވެ. ޝިޔާނު އެމީހުންނާއެކު އައުމުގެ ބަދަލުގައި ޔުސްރާ ގާތު އަލްމާމެންގޭގައި މަޑުކުރީއެވެ.\nލިއަމްގެ ގާތަށް ހޭޒަލް އައިތާ ހަފްތާއެއް ވީއިރު ޔުސްރާއާއި އަލްމާއާ އޮންނަ ރައްޓެހިކަން ވަރަށް ބޮޑަށް ބަދަހިވެއްޖެއެވެ. ޔުސްރާއަށްވުރެ ގިނައިން އަލްމާ ވާހަކަދައްކަން ފެށިއެވެ. އެކަމަކު އޭނާގެ ވާހަކަ ހުންނަނީ އަބަދުވެސް ހޭޒަލްގެ ފުށުން ކަންކަން އޮޅުންފިލުވަން ބޭނުންވެފައި ހުންނަ ހެންނެވެ. އަނެއްކޮޅުން އަލްމާ ފެންނަނީ ވަރަށް ތަފާތު މީހެއްގެ ގޮތުގައެވެ. ޔުސްރާ ހެންނެއްނޫނެވެ. ލިއަމްއާ ވާހަކަދައްކާއިރު އޭނާގެ ގައިގާ އަތްލުމުގެ އިތުރުން ބައެއްފަހަރަށް އެއްވެސް ކަމެއްނެތި ލިއަމްއަށް ގެއްލިފައި އަލްމާ އިންނަތީ ހޭޒަލްއަށް ވެސް ފެނިއްޖެއެވެ. ހޭޒަލްގެ ހިތުގައި ސުވާލު އުފެދެނީ އަލްމާގެ ޢަމަލުތައް ޝިޔާނާމެދު ބަހައްޓާ ގޮތް ތަފާތުވީމައެވެ. ނަމަވެސް އެއީ ދެކޮޅުޖެހޭ ޚިޔާލެއްކަމަށް ހޭޒަލްއަށް ނުވިސްނުނީ ލިއަމްގެ ފުށުން ތަފާތެއް ނުފެންނާތީއެވެ. އަނެއްކޮޅުން ހީވާ ހީވުމަކަށް އެއްޗެއް ބުނާތަނުން އެކަން ބޮޑުވެ މޫނުކެނޑެންޖެހިދާނެތީ ހޭޒަލް ބިރުގަނެއެވެ.\nޖެހިގެން އައި އަންގާރަ ދުވަހުގެ ރޭ ޝިޔާނާއި ފަރުހާދާއި އަދިވެސް އެމީހުންގެ ތެރޭގައި އުޅޭ ގުރޫޕާއެކު މަސްދަތުރެއް ރޭވިއެވެ. އެހެންވެ ޝިޔާނާއެކު މަސްދަތުރަށް ބޭނުންވާ ބައެއް އެއްޗެހި ހޯދުމަށް ލިއަމް ދިޔައެވެ. ހަވީރު އޭނާ ދަމުން ދިޔައީ އަލްމާމެންގެއަށް ހޭޒަލް ލާފައެވެ. އޭރުން ހޭޒަލް އެކަނިވެ ފޫހިވުމުގެ ބަދަލުގައި އަނގަތަޅާލާނޭ ބަޔަކު ތިބޭނެތީއެވެ. މަހުން އައިސް ހޭޒަލް ބަލާ އަންނާންކަމަށް ލިއަމް ބުންޏެވެ.\nރޭގަނޑު ކައި ނިންމާފަ އަލްމާއާއެކު ހޭޒަލް ވެސް އޮތީ ބޭރު ޖޯލީގައެވެ. ޔުސްރާގެ ދަރިފުޅުގެ ކަމެއް ޖެހިގެން އޭނާއަށް އާދެވޭނީ ތަންކޮޅެއް ލަހުން ކަމަށް އަލްމާ އޮތީ ބުނެފައެވެ. ދެމީހުން ޖޯލީގައި ތިއްބާ ހޭޒަލްގެ ފޯނަށް މެސެޖެއް އައެވެ. އޭނާ ޑޭޓާ ޖައްސާލުމުން ނޮޓިފިކޭޝަންތައް ފުންޏަކަށް އަންނަން ފެށީއެވެ. އޭގެތެރޭގައި ދާރިއަންގެ މެސެޖަކާއި ސައިފްގެ އެތައް މެސެޖެއް ހުއްޓެވެ. ފުރަތަމަ ހޭޒަލް ދާރިއަންނަށް ޖަވާބު ފޮނުވިއެވެ. އޭނާ އަތޮޅުތެރޭ ހުރިކަމާއި އޭނާ ފޮނުވި ކުރެހުމާމެދު އިތުރަށް ވާހަކަދައްކަން މާލެ ދެވުނީމަ ބައްދަލުވާނީ ކަމުގައި ބުންޏެވެ. އަދި އޭނާ މާލެ ދާނޭ ތާރީޚު ވެސް ބުންޏެވެ. އެއަށްފަހު ސައިފްގެ މެސެޖުތައް ބަލާލިއެވެ. އަދި ވަގުތުން ޑޭޓާ އޯފް ކޮށްލިއެވެ. މެސެޖު ބަލައިފިކަން އެނގޭއިރަށް ސައިފް ގުޅާނޭކަން ހޭޒަލްއަށް ޔަގީންވަނީއެވެ. އޭނާގެ ހަރަކާތްތަކަށް އަލްމާ ބަލަން އިންކަން އެނގުނީ އޭނާ ވާހަކަދެއްކީމައެވެ.\n"ލިއަމްތަ؟" އަލްމާ އެއްސެވެ. ހޭޒަލް ބޯހޫރުވާލަމުން "އުނހު!"އޭ ބުނެލިއެވެ.\n"ދެން ކާކު... އަނެއްކާ ބިޓެއްތަ؟" އަލްމާގެ އަޑުގައި ހުރީ ސަމާސާ ގޮތެކެވެ.\n"ފްރެންޑެއް" ހޭޒަލް ބުންޏެވެ.\n"ލިއަމް މައްސަލައެއް ނުޖައްސާތަ ޒެއްލުގެ ފިރިހެން ރައްޓެހިން ތިބީމަ، މިހާރު ކިހާ ދުވަހެއްވެއްޖެ މެރީ ކުރިތާ؟" އަލްމާ އެއްސެވެ.\n"އެއިޓްވަނީ... އޭނާއަކީ އެކަހަލަ މީހެއްނޫން، އަހަރެމެން ދެ މީހުންގެ ދެމެދުގަ އަންޑަސްޓޭންޑިން އޮވޭ، ފުލް ޓްރަސްޓް އެކަކުއަނެކަކަށް ކުރަން" ހޭޒަލް ބުންޏެވެ.\n"ލިއަމް ވަރަށް ނައިސް ދޯ... އެކަމަކު ތިވަރަށް ނުވާނެ އިތުބާރުކުރާކަށް، ދެން ބުނެބަލަ... ކިހިނެއް ތި ދެ މީހުން ދިމާވީ" އަލްމާ އެއްސެވެ. ދިމާވިގޮތް ކުރުގޮތަކަށް ހޭޒަލް ކިޔާދިނެވެ.\n"ލިއަމްގެ ވައިފެއް ހުންނަކަން އޮތީ އެނގިފަ، އެކަމަކު ހިޔެއްނުކުރަން މިކޮޅަށް އަންނާނެކަމަކަށް، ލިއަމް ވެސް ފަހުންފަހުން ޝިޔާނާއެކު އަންނަލެއް މަދު، އަޔަސް ނިކަން އަވަހަށް ދޭ... ލިއަމް ބޭނުންވެގެންތަ ޒެއްލު ތިއައީ" އަލްމާ ބުންޏެވެ. މިފަހަރުވެސް ހޭޒަލް ހޫންއަކުން ވާހަކަކުރުކޮށްލިއެވެ.\n"ބޭބީއެއް ހޯދާކަށްނޫޅެންތަ؟... ދަރިއަކުނެތިއްޔާ ދިރިއުޅުން ފުރިހަމައެއްނުވާނެ ދޯ" އަލްމާ ބުންޏެވެ. މިފަހަރު އަލްމާގެ ވާހަކައިން ހޭޒަލްއަށް އުނދަގޫވެއްޖެއެވެ.\n"ކީއްވެތަ އަލްމާގެ ހަޒްބަންޑް ނުފެންނަނީ؟ އަހަރެމެންނާ މީޓު ވެސް ނުކޮށްދެމެންނު" ހޭޒަލް ރާގު ބަދަލުކޮށްލިއެވެ.\n"އަހަރެންގެ ހަޒްބަންޑް ލިއަމްހާ ސްމާޓެއްނުވާނެ، ލިއަމްމެން ގައިން ދުވާކަހަލަ މީރު ވަހެއް ވެސް ނުދުވާނެ، އޭނާ ގިނައިން އުޅެނީ ކަނޑުމަތީ... ކަންނެލި ދޯންޏެއްގަ، އަހަރެން ވެސް އިންނަންވީ ލިއަމްއާ ދޯ... އޭރުން ޒެއްލުހާ ނަސީބު ގަދަވާނެ" އަލްމާ ހިނިއައިސްފަ އިނދެ ބުންޏެވެ.


ދުބާއީގެ ޝައިޚް މުޙައްމަދުގެ އިންޒާރު ސަރުކާރު މުވައްޒިފުންނަށް! "ޚިދުމަތް ދިނުމުގަ ދުނިޔޭގެ 1 ވަނަ ނުހޯދޭނެ ނަމަ އިސްތިޢްފާ ދީ!"\nއާރޓިކަލްކިޔުމަށް ހޭދަވާނެކަމަށް ބެލެވެނީ : 1 މިނެޓް, 41 ސިކުންތު\nދުބާއީގެ ރުލަރ ޝައިޚް މުޙައްމަދު ބިން ރާޝިދު އަލްމަޚްޠޫމް އެ ޤައުމުގެ ސިވިލްސަރވަންޓުންނަށް ނުވަތަ ސަރުކާރު މުވައްޒިފުންނަށް ވަރުގަދަ އިންޒާރެއް ދެއްވައިފިއެވެ. އެ އިންޒާރުގައި ވިދާޅުވެފައިވަނީ ރައްޔިތުންނަށް ޚިދުމަތް ކުރުމުގައި ދުނިޔޭގެ 1 ވަނަ ނުހޯދޭނެ ނަމަ، ނުވަތަ އެފެންވަރަށް މަސައްކަތް ނުކުރެވޭނެ ނަމަ އިސްތިޢްފާ ދިނުމަށެވެ.\n"ރައްޔުތުންނަށް ޚިދުމަތްދޭ 600 މުއައްސަސާ އެބަހުރި މުއައްސަސާތައް މިގެންދަނީ އިވެލުއޭޓް ކުރަމުން. ސެޕްޓެމްބަރު މަހުގެ 14 ވަނަ ދުވަހު ޚާއްޞަ ރަސްމިއްޔާތެއް ބާއްވައި އެންމެ ޚިދުމަތް ރަނގަޅު5މުއައްސަސާ އާއި އެންމެ ދަށުފެންވަރުގައި ޚިދުމަތް ދެވޭ5މުއައްސަސާ ހޮވައި އިއުލާނުކުރާނަން! އަހަރެންގެ މެސެޖަކީ ހުރިހާ މުއައްސަސާތައް ވެސް ހުންނަން ޖެހޭނީ ދުނިޔޭގެ އެންމެ މަތީ ފެންވަރުގައޭ. ދުނިޔޭގެ އެންމެ މަތީފެންވަރުގައި ޚިދުމަތްވެސް ދެވެން ޖެހޭނެއޭ!"\nޝައިޚް މުޙައްމަދު ބިން ރާޝިދު ގެންދަވަނީ ރައްޔިތުންނަށް ޚިދުމަތް ދެއްވުމުގައި ދުބާއީ އަކީ ދުނިޔޭގެ އެއްވަނަ ޤައުމަށް ހެއްދެވުމަށް ވަރަށް ގިނަ މަސައްކަތްތައް ކުރައްވަމުންނެވެ.\nއަންނަ އަހަރު ދުބާއީގައި ބާއްވާ އެކްސްޕޯ 2020 އަށް ތައްޔާރުވުމަށްވެސް މިހާރު ގެންދަނީ ވަރަށް ގިނަ މަސައްކަތްތައް ކުރަމުންނެވެ. މިގޮތުން މިހާރުވެސް ސަރުކާރުގެ 10000 އޮފިޝަލުންނާއި ބައިނަލްއަޤްވާމީ 30 ޖަމިއްޔާއަކުން ގެންދަނީ ތައްޔާރީގެ މަސައްކަތްތައް ކުރަމުންނެވެ.\nދެކުނު އޭޝިއާގެ އިޤްތިޞާދީ ކުރިއެރުން މަޑުޖެހިއްޖެ!\n"ޤުރްއާން މުދައްރިސުން ކުޑަކުދިންނާ ބެހެނީ ކީއްވެ؟" ހަމަ މިޝަނަރީތަކުން ހިންގާ ސްކޫލްތަކުގަވެސް އެކަން ކުރާ ސަބަބު!\nނިއުޒީލެންޑުގެ ހަޓް ސިޓީގެ ކައުންސިލަށް ދިވެއްސަކު އިންތިޚާބުވެއްޖެ!\nއީރާނުގެ ތެޔޮ ޓޭންކަރަށް ދިން ހަމަލާ އާ ގުޅިގެން ތެލުގެ އަގު 2% އުފުލިއްޖެ\nމިއަހަރުގެ ޞުލްހައިގެ ނޯބަލް އިނާމު އަބި އަހްމަދު އަލީއަށް ދޭން ނިންމައިފި\nމެލޭސިޔާގަ އިސްލާމް ދީނަށް ފުރައްސާރަ ކުރި މީހަކު ދިހަ އަހަރަށް ޖަލަށް! އެއްބަސް ނުވި2މީހުންނަށް ޖަލުން ބޭރު ވެވޭނީ އެޕްރީލް 5ގެ ފަހުން!\n1 ޖުލައި 2019


ބްރެޒިލްގެ ބާހިއާ ސްޓޭޓަށް ފޯރޑުން ބޮޑު ޢަދަދެއް ދައްކަން ޖެހިއްޖެ ބްރެޒިލްގެ ބާހިއާ ސްޓޭޓަށް ފޯރޑުން ބޮޑު ޢަދަދެއް ދައްކަން ޖެހިއްޖެ\nބްރެޒިލްގައި ހުންނަ ފޯޑް ކާރުޚާނާ ބަންދުކުރުމާއި ގުޅިގެން އެ ޤައުމުގެ ބާހިއާ ސްޓޭޓަށް ގާތްގަޑަކަށް 495 މިލިއަން ޑޮލަރު ފޯޑުން ދައްކަންޖެހިއްޖެ ކަމަށް ބްރެޒިލްގެ ނޫހަކުން ރިޕޯޓް ކޮށްފިއެވެ.\nމި ޢަދަދަކީ ބްރެޒިލްގެ ކެމްކާރީ ޓައުންގައި 2001 ވަނަ އަހަރުން ފެށިގެން ހުޅުވާފައި ހުރި ކާރުޚާނާއަށް މިހާތަނަށް ލިބުނު ސަބްސިޑީޒް އަށް ދައްކަންޖެހުނު ޢަދަދުކަމަށްވެސް އެ ނޫހުން ރިޕޯޓްކުރެއެވެ. ނަމަވެސް މިކަމާއިބެހޭ ގޮތުން ފޯޑުން ރަސްމީކޮށް އަދި އެއްވެސް އެއްޗެއް ބުނެފައެއް ނުވެއެވެ.\nޖެނުއަރީ މަހު ފޯޑުން ވަނީ ބްރެޒިލްގައި ހުންނަ އެ ކުންފުނީގެ3ކާރުޚާނާއެއް ބަންދުކުރުމަށް ނިންމައި ޕްރީޓެކްސްގެ ގޮތުގައި 4.1 ބިލިއަން ޑޮލަރު ޗާރޖް ކުރުމަށް ނިންމާފައެވެ. ރޮއިޓަރސް ރިޕޯރޓެއްގައި މެއި މަހު ބުނެފައިވާގޮތުގައި ފޯޑުންވަނީ 12 ބިލިއަން ޑޮލަރު ބްރެޒިލްއަށް ޚަރަދު ކޮށްފައެވެ.\nޖެނުއަރީމަހު ނިންމާފައިވާ މިނިންމުން ނިންމާފައިވަނީ ކޯވިޑުގެ ބަލިމަޑުކަމާއި ގުޅިގެން ވިޔަފާރި ދަށްވެ ކާރުޚާނާގެ ކެޕޭސިޓީ އިތުރުނުވެ ގިނަދުވަސް ތަކެއް މަޑުކުރަން ޖެހުމުގެ ސަބަބުންކަމަށް ފޯޑުން ބުނެއެވެ. މީގެ އިތުރުން ބްރެޒިލްގެ ތިން ކާރުޚާނާ ބަންދުކުރުމަށްފަހު ދެކުނު އެމެރިކާގައި ކުންފުނީގެ އޮޕަރޭޝަންސްތައް ރީސްޓްރަކްޗަރ ކުރުމަށް ނިންމައި އާރޖެންޓީނާ އަދި އުރުގުއާއީގައި ކުންފުނީގެ ވެހިކަލްތައް ވިއްކުމަށްވެސް ފޯޑުންވަނީ ނިންމާފައެވެ.\nކާރު އުފައްދާ މަލްޓިނޭޝަނަލް ކުންފުނި, ފޯޑް މޮޓޯއިން އަންނަ އަހަރު މެދުތެރޭގައި އިންޑިއާގައި އިންވެސްޓް ކުރަން ނިންމާފައިވާ ކަންވެސް މިދިޔަ މެއި މަހު ވަނީ އިޢުލާނު ކޮށްފައެވެ. ކުންފުނީގެ 16000 މުވައްޒަފުން މިހާރުވެސް އިންޑިއާގައި މަސައްކަތްކުރާއިރު އިންވެސްޓް ކުރުމުގެ މަސައްކަތް މިހާރުވެސް ކުންފުނީގެ މުވައްޒަފުންނާއި ޙަވާލުކޮށްފައިވާ ކަމަށް ފޯޑުން ބުނެއެވެ.


Big Boss-14 ge baiverinnah Hina Khange Khaassa message eh\nބިގް ބޮސްއަކީ އިންޑިއާގެ އެންމެ ބޮޑު އެއް ރިއާލިޓީ ޝޯވް\nޙީނާ ޚާންއަކީ ބިގްބޮސް 11ގެ ބައިވެރިއެއް\nމި ފަހަރުގެ ޝޯވް ގެނެސްދެނީ ބޮޑެތި ބަދަލުތަކަކާއިއެކު\nކ. މާލެ | 30 ސެޕްޓެންބަރ 2020 | ބުދަ 14:12 | 4,521\nމަޝްޙޫރު ޓީވީ އެކްޓްރެސް ޙީނާ ޚާން - އާކައިވް\nބޮލީވުޑްގެ "ބާއިޖާން" ސަލްމާން ޚާން ހުށަހަޅައިދޭ، ޚާއްސަ ރިއާލިޓީ ޝޯވް، ބިގް ބޮސްގެ 14 ވަނަ ސީޒަން މިހާރުވަނީ ފެށުމަކާއި ގާތްވެފައެވެ.\nއެހެން ސީޒަންތަކާއި ޚިލާފަށް ބޮޑު ބަދަލުތަކަކާއިއެކު މި ފަހަރުގެ ސީޒަން ގެނެސްދޭއިރު، އަބިނާވް ޝުކްލާ، ނެއިނާ ސިންގް، ޖޭސްމިން ބާސިން ފަދަ މަޝްޙޫރު ޓީވީ ސްޓާރުން ބައިވެރިވާކަމުގެ އަޑުތައްވަނީ ފެތުރިފައެވެ.\nއޮކްޓޯބަރު މަހުގެ4ވަނަ ދުވަހު ޝޯވ ފެށުމަށް ހަމަޖެހިފައިވާއިރު، މި ސީޒަންގެ އެންމެ ޚާއްސަ އެއް ކަމެއްގެ ގޮތުން، ކުރީ ސީޒަންތަކުގެ ބައިވެރިން ވެސް މި ފަހަރުގެ ބައިވެރިން ދިރިއުޅޭ ގެޔަށް އައުމަށް ވަނީ ހަމަޖެހިފައެވެ.\nތަފާތު ޗެލެންޖަސްތަކާއި ޙަރަކާތްތަކާއެކު ކުރީގެ ބައިވެރިން އައުމަށް ހަމަޖެހިފައިވާއިރު، ބިގްބޮސް-11 ގެ ރަނަރ-އަޕް އަދި މަޝްޙޫރު ޓީވީ އެކްޓްރެސް، ޙީނާ ޚާން ވަނީ ބައިވެރިންނަށް ޚާއްސަ މެސެޖެއް ދީފައެވެ.\nއެގޮތުން، ބިގްބޮސް-14 ގެ ޕްރޮމޯޝަން ނައިޓްގައި، ޙީނާ ބުނެފައިވަނީ، ހުރިހާ ބައިވެރިން ވެސް އޭނާގެ ޗެލެންޖެސްތަކާއިމެދު ވަރަށް ސަމާލުވެގެން ތިބުމަށެވެ. ޙީނާ ޚާންގެ އިތުރުން، ބިގްބޮސްގެ 13 ވަނަ ސީޒަންގެ ވިނަރ ސިދާތް ޝުކްލާ ވެސް ފެނިގެންދާނެ ކަމަށް ރިޕޯޓްތައް ބުނެއެވެ.\nއެހެން ސީޒަންތަކާއި ޚިލާފަށް މި ފަހަރު ބިގްބޮސްގެ ބައިވެރިން ދިރިއުޅޭ ގޭގައި، ސިނަމާއާއި، ރެސްޓޯރެންޓް، ޝޮޕިންގް މޯލް، ޖިމް އަދި ސްޕާގެ ޚިދުމަތް ވެސް ލިބެން ހުންނާނެ ކަމަށް ބުނެއެވެ.\nބިގްބޮސް އަކީ، އިންޑިއާގެ އެންމެ މަޤްބޫލް އެންމެ ގިނަ ބަޔަކު ބަލާ ރިއާލިޓީ ޝޯވްއަށް ވީއިރު، މިހާތަނަށް ޖުމްލަ 13 ސީޒަނެއްވަނީ ބެލުންތެރިންނާއި ހަމައަށް ގެނެސްދީފައެވެ.


ސުޕްރީމް ކޯޓުގެ އިހުތިސޯސުން ބޭރުންކޮށްފައިވާ ކަންކަމުގައި ބައިވެރިވެފައިވާ ފަނޑިޔާރުންގެ މައްސަލަ ބަލަނީ | | Sangu News\nސުޕްރީމް ކޯޓުގެ އިހުތިސޯސުން ބޭރުންކޮށްފައިވާ ކަންކަމުގައި ބައިވެރިވެފައިވާ ފަނޑިޔާރުންގެ މައްސަލަ ބަލަނީ\n9 އޮކްޓޯބަރ 2019 - 16:04\nދިވެހިރާއްޖޭގެ ސުޕްރީމް ކޯޓުން، އެ ކޯޓުގެ އިހުތިސޯސުން ބޭރުންކޮށްފައިވާ ކަންކަމުގައި ބައިވެރިވެފައިވާ ފަނޑިޔާރުންގެ މައްސަލަތައް ބެލުމަށް ޖުޑީޝިއަލް ސާވިސް ކޮމިޝަން (ޖޭއެސްސީ)އިން ނިންމައިފިއެވެ.\nކޮމިޝަންގެ 69 ވަނަ ބައްދަލުވުން ބާއްވާ، އެކަމާއި ބެހޭ މައުލޫމާތުތައް ހިއްސާކޮށް ޖޭއެސްސީއިން ބުނެފައިވަނީ، މައްސަލަ ބެލުމަށް ނިންމާފައިވަނީ ސުޕްރީމް ކޯޓުން އިހުތިސޯސުން ބޭރުންކޮށްފައިވާ ކަންކަން ބެލުމަށް އެ ކޮމިޝަނުން އެކުލަވާލި ކޮމިޓީގެ ރިޕޯޓުގައި ހިމެނޭ މައްސަލަތަކުގައި ހިމެނޭ ފަނޑިޔާރުން ކަމަށެވެ. އެ މައްސަލައިގެ ތެރޭގައި ހިމެނޭ ފަނޑިޔާރުންގެ ނަންތައް ހާމަނުކޮށް ޖޭއެސްސީއިން ބުނެފައިވަނީ ކޮމިޝަނުން އެގޮތަށް ނިންމުމުގައި ސައުތް އެފްރިކާގެ ޖަސްޓިސް ޔޮހާން ކްލީގްލަރ އޭނާގެ މަސައްކަތް ފުރިހަމަ ކުރުމަށްފަހު ހުށަހަޅާފައިވާ "އެސެސްމެންޓް އޮފް ދަ ޖަސްޓިސް ސެކްޓާރ ރީފޯމް ޕްރޮޕޯޒަލްސް" ރިޕޯޓަށް ރިޔާއަތް ކޮށްފައިވާނެ ކަމަށެވެ. ރިޕޯޓުގައި ސުޕްރީމް ކޯޓުގެ ފަނޑިޔާރުން ވަކި ކުރުމަށް ޔޮހާން ލަފާ ދެއްވާފައިވާއިރު، ޔޮހާން ފާހަގަކުރި ކަންތަކުގެ ތެރެއިން އިތުރު ކަމެއް ފާހަގަ ކުރެވިއްޖެނަމަ އެކަމެއް ވެސް ބަލާނެ ކަމަށް ޖޭއެސްސީއިން ވަނީ ބުނެފައެވެ.\nއޭގެ އިތުރުން ސުޕްރީމް ކޯޓުން ބައެއް ދުސްތީރީ މައްސަލަތަކުގައި ނިންމާފައިވާ ނިންމުންތަކާއި ގުޅިގެން ޖޭއެސްސީގެ މައްސަލަތައް ކުރިޔަށް ގެންދިއުމުގައި ކުރިމަތިވާ ދަތިތައް ފާހަގަކޮށް މަޖިލީހުގެ ޖުޑީޝިއަރީ ކޮމިޓީއާއި މަޝްވަރާ ކުރުމަށް ނިންމާފައެވެ.\nޖޭއެސްސީއިން ވަނީ ސުޕްރީމް ކޯޓުގެ ބައެއް ދުސްތޫރީ މައްސަލަތަކުގައި ނިންމާފައިވާ ނިންމުންތަކާ ގުޅިގެން ޖޭއެސްސީގެ މަސައްކަތްތައް ކުރިއަށް ގެންދިޔުމުގައި ކުރިމަތިވާ ދަތިތައް ފާހަގަކޮށް ރައްޔިތުންގެ މަޖިލީހުގެ ޖުޑިޝަރީ ކޮމެޓީއާ މަޝްވަރާ ކުރުމަށް ވަނީ ނިންމާފަ އެވެ. ކޮމިޝަނުން ވަނީ ސުޕްރީމް ކޯޓާއި ގުޅޭގޮތުން ރިޕޯޓެއް ތައްޔާރުކޮށް އެ ޑޮކިއުމެންޓު ރައްޔިތުންގެ މަޖިލީހާއި ވެސް ހިއްސާކޮށްފައެވެ. ޖޭއެސްސީން އެކުލަވާލި ރިޕޯޓުގައި 17 މައްސަލައެއް ފާހަގަކޮށްފައިވެއެވެ.\nޖޭއެސްސީއިން ފާހަގަކޮށްފައިވާ މައްސަލަތަކުގެ ތެރޭގައި، ކުރީގެ ޑިފެންސް މިނިސްޓަރު އަދި ރައްޔިތުން މަޖިލީހުގެ ދިއްގަރު ދާއިރާގެ ކުރީގެ މެމްބަރު ކާނަލް އަހުމަދު ނާޒިމްގެ މައްޗަށް ދައުވާކޮށް ކްރިމިނަލް ކޯޓަށް ހުށަހެޅި މައްސަލަ ބަލައި ނުގަތުމަށް ނިންމި ނިންމުމަށް ހައިކޯޓުން ތާއީދުކޮށް، އެ މައްސަލަ ސުޕްރީމްކޯޓުގައި އިސްތިނާފް ކުރުމުގެ މުއްދަތު ހަމަވިތާ ހަތް މަސް ދުވަސް ފަހުން ދައުލަތުން ކުރި އިސްތިއުނާފު ސުޕްރީމް ކޯޓުން ބަލައިގަނެ ނާޒިމްގެ ކުށް ސާބިތުވާކަމަށް ކަނޑައެޅުމަށްފަހު އެނިންމުން ތިން އަހަރު ފަހުން އަލުން ބަލައި ބަދަލު ކުރީ ގާނޫނާއި ހިލާފަށެވެ.\nރިޕޯޓުގައި ބުނެފައިވާގޮތުން ރައީސުންނާއި، ނައިބް ރައީސް އަދި ވަޒީރުންނާއި މިނިވަން މުވައްސަސާތަކުގެ މެމްބަރުންނާއި މަޖިލީހުގެ ރައީސުން އަދި ފަނޑިޔާރުންގެ އިތުރބާރު ނެތް ކަމާއި މެދު ރައްޔިތުންގެ މަޖިލީހުން ނިންމާ ކޮންމެ ނިންމުމެއް ސައްހަވާނީ އެ ނިންމުމެއް ސުޕްރީމް ކޯޓުން ކަނޑައެޅި އެ ނިންމުމަކީ ވެސް ގާނޫނާއި ހިޅާފު ނިންމުމެކެވެ.


SunOnline: Mane' ge2goal aa eku Liverpool ah bodu molheh\nމާނޭގެ ދެ ގޯލާ އެކު ލިވަޕޫލްއަށް ބޮޑު މޮޅެއް\nނަޖާހު މަސްއޫދު 28 Oct 2018, 09:24\nރޭގެ މެޗުގައި ދެ ގޯލު ޖެހި ސަޑިއޯ މާނޭ--\nސަޑިއޯ މާނޭގެ ދެ ގޯލާ އެކު ލިވަޕޫލް އިން ކާޑިފް ސިޓީގެ މައްޗަށް ބޮޑު މޮޅެއް ހޯދައިފިއެވެ.\nއިއްޔެ ލިވަޕޫލްއާ ކާޑިފް ބައްދަލު ކުރި މެޗު ލިވަޕޫލް އިން ކާމިޔާބު ކުރީ 4-1ގެ ނަތީޖާއިންނެވެ. މެޗުން މޮޅުވުމާ އެކު ލިވަޕޫލް މިވަގުތު އޮތީ މެންޗެސްޓާ ސިޓީއަށް ވުރެ އިތުރަށް އެއް މެޗު ކުޅެގެން ތާވަލުގެ އެއްވަނައިގައެވެ.\nމެޗު މުޅިންހެން ކޮންޓްރޯލުކޮށްގެން ކުޅުނު ލިވަޕޫލް އިން ފުރަތަމަ ގޯލު ޖެހީ މެޗުގެ 10 ވަނަ މިނެޓުގައެވެ. މެޗު ފަށައިގެން ފުލުފުލުގައި ހަމަލާތައް އުފެއްދުމުގެ ނަތީޖާއަކަށްވީ ލިބުނު ހުސް ފުރުސަތެއްގައި މިސްރުގެ ތަރި މުހައްމަދު ސަލާހު ގޯލެއް ކާމިޔާބު ކުރުމެވެ.\nދެވަނަ ހާފު ނިމިގެން ދިޔައީ އެ ނަތީޖާގައި އޮވެއެވެ. ފުރަތަމަ ހާފުގައި ކާޑިފްއަށް ގޯލު ޖަހަން ރަނގަޅު ފުރުސަތެއް އުފެއްދިފައި ނުވެއެވެ.\nދެވަނަ ހާފުގައި ލިވަޕޫލް އިން ޒައިދާން ޝަކީރީ އެރުވި ފަހުން އެ ޓީމުން ވަނީ ގިނަ ހަމަލާތަކެއް އުފައްދާފައެވެ. އެގޮތުން މެޗުގެ 66 ވަނަ މިނެޓުގައި ލިވަޕޫލްގެ ފޯވަޑް ސަޑިއޯ މާނޭ ވަނީ އޭރިއާގެ ތެރެއިން ބާރު ޝޮޓެއް ފޮނުވައި ލީޑު ފުޅާކޮށްފައެވެ. އޭގެ 10 މިނެޓު ފަހުން ކާޑިފްގެ ޕެޓާސަން ވަނީ ގޯލެއް ޖަހައި ލިވަޕޫލްގެ ލީޑު ހަނިކޮށްފައެވެ.\nލިވަޕޫލްގެ ތިންވަނަ ގޯލު ޖެހީ މެޗުގައި މޮޅު ކުޅުމެއް ދެއްކި ބަދަލުކުޅުންތެރިޔާ ޝަކީރީއެވެ. މެޗު ނިމެން ކައިރިވެފައި ވަނިކޮށް ހަތަރު ވަނަ ގޯލު ކާމިޔާބު ކުރީ މާނޭއެވެ. އޭނާ އެ ގޯލު ކާމިޔާބު ކުރީ ކާޑިފްގެ ކީޕަރުގެ ބޯ މަތިން ބޯލަ ލޮބް ކޮށްގެންނެވެ.\nމި ނަތީޖާއާ އެކު މިވަގުތު ލިވަޕޫލް ލީގުގެ އެއްވަނައިގައި އޮތީ 26 ޕޮއިންޓާ އެކުއެވެ. މެންޗެސްޓާ ސިޓީ ދެވަނައިގައި އޮތީ އެއް މެޗު މަދުން ކުޅެގެން 23 ޕޮއިންޓާ އެކުއެވެ. އާސެނަލް އާއި ޗެލްސީއަށް 21 ޕޮއިންޓު ލިބިފައިވީ ނަމަވެސް ޗެލްސީ ތިންވަނައިގައި އޮތީ ގޯލުގެ ތަފާތުންނެވެ.\nހޯމަ ދުވަހުގެ ރޭ މެންޗެސްޓާ ސިޓީއާ ޓޮޓެންހަމް ބައްދަލު ކުރާ މެޗުން ސިޓީ މޮޅުވެއްޖެ ނަމަ، އެ ޓީމު ލީގު ތާވަލުގެ އެއްވަނައަށް ޖެހިލާނެއެވެ.


Hiyaa Agreement Gai soi Kurun Eid Bandhah Fahu ހިޔާ އެގްރީމެންޓުގައި ސޮއިކުރުން އީދު ބަންދަށްފަހު – Huvadhoo News Hiyaa Agreement Gai soi Kurun Eid Bandhah Fahu Huvadhoo News\nހިޔާ އެގްރީމެންޓުގައި ސޮއިކުރުން އީދު ބަންދަށްފަހު\nފޮޓޯ / އެޗްޑީސީ\nހުޅުމާލެ ދެވަނަ ފިޔަވަހީގައި ހިޔާ މަޝްރޫއުގެ ދަށުން އިމާރާތް ކޮށްފައިވާ ހިޔާ ފްލެޓުތައް ލިބުނު މީހުންނާއެކު އެއްބަސްވުމުގައި ސޮއި ކުރުން އީދު ބަންދަށް ފަހު އަނެއްކާވެސް ފަށާނެ ކަމަށް ހައުސިން ޑިވެލޮޕްމަންޓު ކޯޕަރޭޝަން (އެޗްޑީސީ) އިން ބުނެފިއެވެ.\nމި މަހު 14 ވަނަ ދުވަހު ހިޔާ ފްލެޓް ތަށް ލިބުނު މީހުން އެގްރިމެންޓުގައި ސޮއި ކުރަން ފެށި އިރު އެދުވަހު އެކަނި ވެސް ވަނީ 118 މީހަކާއި ފްލެޓް އެގްރީމެންޓް ހަވާލުކޮށްފައެވެ. އެ ދުވަހު ފްލެޓް ހަވާލު ކޮށްފައިވަނީ ޓަވަރު އެޗް9 ކެޓެގަރީގެ ފްލެޓު ލިބުނު މީހުންނަށެވެ.\nމި މަހު 24 ވަނަ ދުވަހު ވެސް އެގްރިމެންޓުގައި ސޮއި ކުރުން ކުރިޔަށް ގެންދާނެ ކަމަށް އެޗްޑީީސީ އިން ބުނި ކަމުގައި ވިޔަސް އަލުން ސޮއި ކުރުން ފެށެނީ އީދު ބަންދު ނިމުމަށް ފަހު ކަމަށް އެޗްޑީސީ އިން ބުނެއެވެ.\nއެންމެ ފަހުން ސޮއި ކުރަން ހަމަޖެހިފައި ވަނީ ޓަވަރު އެޗް3 ކެޓެގަރީގެ ފްލެޓު ލިބުނު މީހުންނާއެކުގައެވެ. މިމީހުންނާއި އެކު ވެސް އަންނަ މަހު 16 ގަައި ސޮއި ކޮށް ނިންމާލެވޭނެ ކަމަށް އެޗްޑީސީ އިން މައުލޫމާތު ދެއެވެ.\nހިޔާ ފްލެޓް ހުޅުމާލެ ފޭސް2 އެޗްޑީސީ


Rilwanah veegoiy hoadheyne kamuge yageenkan ebaoiy- Suood Rilwanah veegoiy hoadheyne kamuge yageenkan ebaoiy- Suood\nރިޟުވާނަށް ވީގޮތެއް ހޯދޭނެކަމުގެ ފުރިހަމަ ޔަޤީންކަން އެބައޮތް - ޙުސްނުއްސުޢޫދު\nމަރާލެވިފައިވާ މީހުންނާއި ގެއްލުވާލެވިފައިވާ މީހުންގެ މައްސަލަތައް ބަލާ ކޮމިޝަންގެ ރައީސް ހުސްނު ސުޢޫދު\nވީނުވީއެއް ނޭނގި ގެއްލިފައިވާ މިނިވަން ނޫހުގެ ނޫސްވެރިޔާ އަޙްމަދު ރިޟްވާނަށް ވީގޮތެއް ހޯދޭނެކަމުގެ ފުރިހަމަ ޔަޤީންކަން އެބައޮތްކަމަށް މަރާލެވިފައިވާ މީހުންނާއި ގެއްލުވާލެވިފައިވާ މީހުންގެ މައްސަލަތައް ބަލާ ކޮމިޝަންގެ ރައީސް ހުސްނު ސުޢޫދު ވިދާޅުވެއްޖެއެވެ.\nރިޟްވާން ހޯދައިދިނުމަށް އެދި މާލޭގައި ކުރިން ކުރި މުޒާހަރާއެއްގެ ފޮޓޯތަކާއެކު ސުޢޫދުކުރެއްވި ޓްވީޓެއްގައި ވިދާޅުވީ، ރިޟްވާން ގެއްލިގެން އެކަމުގެ ހަޤީޤަތް ހޯދުމަށް 19 އޮގަސްޓް 2014 ވަނަ އަހަރު ކުރި ހުރިހާ ސުވާލެއްގެ ޖަވާބު ހޯދޭނެކަމުގެ ފުރިހަމަ ޔަޤީންކަން އެބައޮތްކަމަށެވެ.\nސުޢޫދު އެއިޝާރާތްކުރެއްވި 19 އޮގަސްޓް 2014 ވަނަ ދުވަހަކީ ރިޟްވާންއށް ވީގޮތެއް ހޯދައިދިނުމަށް އެދި ކުރީގެ ސަރުކާރާ ދެކޮޅަށް ބޮޑު މުޒާހަރާއެއް ބޭއްވިދުވަހެވެ. އެދުވަހުގެ މުޒާހަރާގައި ހުސްނުއްސުޢޫދުވެސް ބައިވެރިވެވަޑައިގެންފައިވެއެވެ. ރިލުވާން ގެއްލުނީ 2014 ވަނަ އަހަރު އޮގަސްޓު މަހުގެ 8 ވަނަ ދުވަހުއެވެ.\nމަރާލެވިފައިވާ މީހުންނާއި ގެއްލުވާލެވިފައިވާ މީހުންގެ މައްސަލަތައް ބަލާ ކޮމިޝަނުން މިދިޔަ ޑިސެމްބަރު މަހުގެ 30 ވަނަ ދުވަހު ބޭއްވި ނޫސްވެރިންގެ ބައްދަލުވުމުގައި އެކޮމިޝަންގެ ރައީސް ހުސްނުއްސުޢޫދު ވިދާޅުވެފައިވަނީ، ރަޙުމް ކުޑަގޮތަކަށް މަރާލާފައިވާ ޑރ.އަފްރާޝީމް ޢަލީ އާއި އަޙްމަދު ރިޟްވާނާއި ޔާމީން ރަޝީދުގެ މަރުގެ މައްސަލަތައް ހިނގާފައިވާ ގޮތް އަންދާޒާކުރެވޭ ވަރަށް މަޢުލޫމާތު ލިބިފައިވާކަމަށެވެ. ސުއޫދު ވިދާޅުވީ، އެމީހުންނާ ގުޅޭ ވަރަށް ގިނަ މަޢުލޫމާތު މިހާރު އެއްކުރެވިފައިވާކަމަށާއި، މިހާތަނަށް ލިބުނު މަޢުލޫމާތުތަކާއި ބެލި ބެލުމުން ޑރ.އަފްރާޝީމް ޢަލީއާއި އަހްމަދު ރިޟުވާނާއި ޔާމީން ރަޝީދުގެ މަރުގެ މައްސަލަތަކުގައި އެއްމައްސަލަ އަނެއް މައްސަލައާ ގުޅިފައިވާކަމަށް ބެލެވޭކަމަށެވެ.\nމ.ޝައިނިންގ ސްޓަރ އުމުރުން (28އ) އަޙުމަދު ރިޟްވާން އަބްދުﷲ ވީނުވީއެއް ނޭނގި ގެއްލިފައިވާއިރު، އެ މައްސަލާގައި ދެ މީހެއްގެ މައްޗަށް ދައުލަތުން ދައުވާ ކުރިއެވެ. ނަމަވެސް އެމީހުންގެ މައްޗަށް ކުށް ސާބިތު ނުވާކަަމށް ކްރިމިނަލް ކޯޓުން ވަނީ ޙުކުމްކޮށްފައެވެ.


Nigeria: gangthakun avahthakah hamala dhee 200 meehun maraalaifi | ThePress\nނައިޖީރިއާ: ގޭންގުތަކުން އަވަށްތަކަށް ހަމަލާދީ 200 މީހުން މަރާލައިފި\nނައިޖީރިއާގައި ގޭންގުތަކުން އާންމުންނަށް ހަމަލާ ދޭން ފެށީ އަސްކަރިއްޔާގެ ވައިގެ ހަމަލާތަކާ ގުޅިގެން / ފޮޓޯ: ދަ ނޭޝަން\nނައިޖީރިއާގެ ހުޅަނގު-އުތުރު ސްޓޭޓެއް ކަމަށްވާ ޒަމްފަރާގައި ހަތިޔާރުއެކު ހަރަކާތްތެރިވަމުންދާ ގޭންގުތަކުން ފާއިތުވީ ދުވަސްތަކުގައި ހިންގި ޖަރީމާތަކުގައި 200 އެއްހާ މީހުން މަރާލާފައި ވާ ކަމަށް ހަބަރު ލިބިއްޖެއެވެ.\nހަމަލާތަކުން ސަލާމަތްވި މީހުންނާ ހަވާލާދީ ބީބީސީއިން ރިޕޯޓް ކޮށްފައި ވާ ގޮތުގައި، ސައިކަލުތަކުގައި ދުއްވާފައި ގޮސް، އަވަށަކަށް ފަހު އަވަށެއް ލޫޓުވަމުން ގޭންގުތަކުން ދިޔައީ ވަކި "ތަނެއް ދޮރެއް" ބެލުމެއް ނެތި، އަދި ވަކި މީހަކު އިސްތިސްނާ ކުރުމެއް ނެތިއެވެ.\nގޭންގުތަކުގެ ހަމަލާތަކަކީ، އަސްކަރިއްޔާއިން ދިން ވައިގެ ހަމަލާތަކެއްގެ ރައްދުގައި ހިންގާ އަމަލެއް ކަމަށް ހަބަރު ލިބެއެވެ. އަސްކަރިއްޔާގެ ވައިގެ ހަމަލާތަކުގެ ސަބަބުން، ގޭންގުތަކުން ޖަންގަލިތަކުގައި ފިލަން ބޭނުން ކުރި ބައެއް ކިއްލާތަކުން ނިކުންނަން ޖެހިފައި ވާ ކަމަށް މައުލޫމާތު ލިބެއެވެ.\nޒަމްފަރާއާއި އަވަށްޓެރި ސްޓޭޓްތަކަށް، ގޭންގުތަކުގެ ސަބަބުން އެކި ކަހަލަ ތުރާތަކާ ކުރިމަތިލާން ޖެހިފައި އޮންނަތާ އެތައް އަހަރެއް ވެފައި ވާ ކަމަށް ބީބީސީއިން ބުނެއެވެ.\nމި ގޭންގުތަކަކީ އާންމު ގޮތެއްގައި ޖަނަވާރުގެ ވައްކަން ކުރާ ގޭންގުތަކެއް ކަމަށާ، މީހުން ރަހީނުކޮށް ބަދަލު ފައިސާ ހޯދަންވެސް މަސައްކަތް ކުރާ ބައެއް ކަމަށާ، އެ ގޭންގުތަކާ ދެކޮޅަށް ނިކުންނަ މީހުން މަރާ ހަދާ ބައެއް ކަމަށް ހަބަރު ލިބެއެވެ.\nނައިޖީރިއާގެ ސަރުކާރުން ވަނީ، މި ގޭންގުތަކަކީ ޓެރަރިސްޓުން ކަމުގައި ކަނޑައަޅާފައެވެ. މިއާއެކު، އެ ގޭންގުތަކާ، އެ ގޭންގުތަކަށް އެއްބާރުލުން ދޭ މީހުންނާ ދެކޮޅަށް ހަރުކަށި ފިޔަވަޅު އެޅުމުގެ ފުރުސަތު ވަނީ ހުޅުވިފައެވެ.\nސަރުކާރާއި އަސްކަރިއްޔާގެ އަމަލުތަކުގެ ސަބަބުން ރުޅިއައިސްފައިވާ ގޭންގުތަކުން އާންމުންގެ އަވަށްތަކަށް ވަދެ، ގެތަކުގައި ހުޅުޖަހާ އާންމުންގެ ފުރާނައަށް ގެއްލުން ދީ ހެދުމަށްފަހު، އެމީހުންގެ ޝިކާރައަކަށް ވާ މީހުންގެ ހަށިގަނޑުތައް ބުރިބުރިކޮށް ހަދާ ކަމަށް މައުލޫމާތު ލިބެއެވެ.\nނައިޖީރިއާގެ ހިއުމެނިޓޭރިއަން އެފެއާޒް މިނިސްޓަރުގެ ތަރުޖަމާނަކު އޭއެފްޕިއަށް ބުނެފައި ވާ ގޮތުގައި، އެތައް ހާސް ބައެއްގެ ގެދޮރު ގެއްލިފައި ވާ އިރު، ގިނަ ބަޔަކު އަދިވެސް ވަނީ ވީނުވީއެއް ނޭނގި ގެއްލިފައެވެ.\nއިންސަނީ ހައްގުތައް ދުނިޔެ ގޭންގް މާރާމާރީ\nމޯދީގެ ސިޔާސަތުތަކާއެކު، ހިލޭ އެހީދޭ ޖަމިއްުޔާތައް އިނދަޖެހުމަކަށް


Governor aai FIU ge kureege veriyaa committee ah haaziru kuranee\nމާލިއްޔަތު ކޮމިޓީގެ މިއަދުގެ ބައްދަލުވުމުގެ ތެރެއިން--\nގަވަރުނަރު ނަސީރާއި އެފްއައިޔޫގެ ކުރީގެ ވެރިޔާ އަޝްރަފް ކޮމިޓީ އަށް ހާޒިރު ކުރަނީ\nމޯލްޑިވްސް މަނިޓާރީ އޮތޯރިޓީ (އެމްއެމްއޭ) ގެ ގަވަރުނަރު އަހުމަދު ނަސީރާ މެދު ކުރެވޭ ތުހުމަތާ ގުޅިގެން ފައިނޭންޝަލް އިންޓަލިޖެންޓް ޔުނިޓް (އެފްއައިޔޫ) ގެ ކުރީގެ ހެޑް އަބްދުﷲ އަޝްރަފާއި ނަސީރާ ދެ ބޭފުޅުން ރައްޔިތުންގެ މަޖިލީހުގެ މާލިއްޔަތު ކޮމިޓީ އަށް ހާޒިރުކުރަން ނިންމައިފި އެވެ.\nފައިނޭންޝަލް އިންޓެލިޖެންސް ޔުނިޓަކީ އެމްއެމްއޭގެ ތެރޭގައި ހިންގާ މިނިވަން ޔުނިޓެކެވެ.\nމާލިއްޔަތު ކޮމިޓީން މިއަދު ބޭއްވި ބައްދަލުވުމުގައި އެމްއެމްއޭގެ ގަވަރުނަރު ނަސީރާއި އެފްއައިޔޫގެ ކުރީގެ ހެޑް އަޝްރަފް ކޮމެޓީއަށް ހާޒިރުކުރަން ނިންމީ ދެ ބޭފުޅުން އެއް ބޭފުޅަކު އަނެއް ބޭފުޅަކަށް ކުރެވޭ ތުހުމަތާއި ގުޅޭ ގޮތުން ބަދަލުކޮށްފައިވާ މައުލޫމާތާއި ސިޓީތަކާ ގުޅިގެންނެވެ.\nމީގެ ކުރިން ވެސް ނަސީރާއި އަޝްރަފް ވަނީ މާލިއްޔަތު ކޮމިޓީ އަށް ހާޒިރުކުރައްވާފަ އެވެ. އެ ދެ ބޭފުޅުން އަލުން ކޮމިޓީ އަށް ހާޒިރު ކުރަން ނިންމީ އަޝްރަފް ކުރެއްވި ތުހުމަތުތަކަށް ނަސީރު ރައްދުދެއްވައި ފޮނުއްވި ސިޓީއާ ގުޅިގެންނެވެ.\nމި މައްސަލަ ފެންމަތިވެފައި ވަނީ، އެމްއެމްޕީއާރުސީގެ ހިޔާނާތުގެ މައްސަލަ އާއި މަނީ ލޯންޑާ ކުރުމުގެ މައްސަލަތައް ފެންމަތިވެފައި ވަނިކޮށް، އޭރު އެމްއެމްއޭގެ ގަވަރުނަރުގެ މަގާމުގައި ހުންނެވި އަޒީމާ އާދަމް މަގާމުން އިސްތިއުފާ ދެއްވުމުން އެމްއެމްއޭގެ ގަވަރުނަރުގެ މަގާމަށް ނަސީރު އައްޔަން ކުރެއްވުމާއެކު، އަޝްރަފް ކުއްލި ގޮތަކަށް މަގާމުން ވަކިކުރެއްވުމާ ގުޅިގެންނެވެ. އަޝްރަފްގެ ކުރިން އެފްއައިޔޫގެ ހެޑަކަށް ހުންނެވީ ރައީސް ޔާމީން ސަރުކާރުގެ ރައީސް އޮފީހުގެ ލީގަލް އެފެއާޒު މިނިސްޓަރަކަށް ހުންނެވި އާއިޝަތު އާޒިމާ ޝަކޫރުގެ ބޭބެ އާތިފް ޝަކޫރެވެ.\nއަޒީމާ އެމްއެމްއޭގެ ގަވަރުނަރުގެ މަގާމުން އިސްތިފާ ދެއްވިއިރު، ސަރުކާރާއި ގުޅިގެން ގިނަ ޖަރީމާތަކެއް ހިންގާފައިވާ ކަމުގެ ތުހުމަތުތަކެއް ކުރެވިފައި ވެއެވެ. އޭނާ އިސްތިއުފާ ދެއްވީ އޭނާގެ ފިރިކަލުން އަލީ ނަސީރަށް އދ. އާއި އެމެރިކާއަށް ކަނޑައަޅުއްވާ ސަފީރުކަން ލިބިލެއްވުމާއި ގުޅިގެން ރާއްޖޭން ބޭރަށް ދިރިއުޅުން ބަދަލު ކުރެއްވުމަށެވެ.\nއަޝްރަފު މަގާމުން ވަކިކޮށްފައި ވަނީ، މިދިޔަ އަހަރުގެ ރިޔާސީ އިންތިހާބު ކައިރިވެފައި ވަނިކޮށް މޯލްޑިވްސް އިސްލާމިކް ބޭންކުގައި އޮންނަ އޭރުގެ ރައީސް އަބްދުﷲ ޔާމީންގެ އެކައުންޓަށް ގިނަ އަދަދެއްގެ ފައިސާ ޖަމާކޮށް އަދި ނެގުމުން އެފްއައިޔޫ އިން ފުލުހުންނަށް ހުށައަޅާފައި ވަނިކޮށެވެ.\nކޮމިޓީގެ މެމްބަރުން ވިދާޅުވީ މި މައްސަލައިގައި ވަރަށް ގިނަ ތުހުމަތުތަކެއް ކޮށްފައި ވާތީ ވަކިވަކި ތުހުމަތުތަކާ ގުޅޭ ގޮތުން މަޝްވަރާ ކުރަން ޖެހޭ ކަމަށެވެ. އަދި މިއީ ވަރަށް ހައްސާސް މައްސަލައަކަށް ވާތީ އެކަން ހިނގާ ދިޔަ ގޮތް ވަރަށް ރަނގަޅަށް ބަލަން ޖެހޭ ކަމަށް ވެސް މެމްބަރުން ވިދާޅުވި އެވެ.\nމަޖިލިސް އެމްއެމްއޭ ސަރުކާރު


އިއްޔެގެ ނިޔަލަށް 82 މީހަކު ސްވައިން ފްލޫ އަށް ޕޮޒިޓިވް ވެއްޖެ — Ihavandhoo.com\nއިއްޔެގެ ނިޔަލަށް 82 މީހަކު ސްވައިން ފްލޫ އަށް ޕޮޒިޓިވް ވެއްޖެ\nއޭޑީކޭގައި ހުޅުވާފައިވާ ފުލޫ ކުލިނިކް. ފޮޓޯ: އޭޑީކޭ ހޮސްޕިޓަލް\nއިއްޔެގެ ނިޔަލަށް 82 މީހަކު ސްވައިން ފްލޫއަށް އޕޮޒިޓިވް ވެއްޖެ ކަމަށް ހެލްތުޕުރޮޓެކްޝަން އެޖެންސީން އާންމުކުރި މައުލޫމާތުތަކުން ދައްކައިފި އެވެ.\nމީގެ ގަޑިއެއްހާއިރު ކުރިން އެޗްޕީއޭއިން އާއްމުކުރި މައުލޫމާތު ދައްކާގޮތުން އިއްޔެއާ ހަމައަށް 279 މީހަކު ވަނީ ސްވައިން ފްލޫއަށް ޓެސްޓުކޮށްފަ އެވެ. އޭގެ ތެރެއިން 82 މީހުން ސްވައިން ފްލޫއަށް ޕޮޒިޓިވް ވެފައިވާ ވާއިރު އެއީ އެ ބައްޔަށް ޓެސްޓުކުރި މީހުންގެ 29 ޕަސެންޓެވެ.\nއެ މައުލޫމާތުތައް ދައްކާގޮތުން ހުން ޖެހިގެން އިއްޔެ 473 މީހުން އައިޖީއެމްއެޗަށް ދައްކާފައިވާއިރު އޭގެތެރެއިން ހަތަރު މީހަކަށް އަންނަނީ އެޑްމިޓްކޮށްގެން ފަރުވާ ދެމުންނެވެ. އޭޑީކޭ އަށް 118 މީހުން ދެއްކިއިރު ހުޅުމާލޭއަށް ހުންޖެހިގެން ދައްކާފައިވަނީ 162 މީހުންނެވެ. ވިލިމާލެ އަށް ޑޮކްޓަރަށް ދެއްކި މީހުންގެ އަދަދު އުޅެނީ 145ގަ އެވެ.\nއެ މައުލޫމާތުތައް ދައްކާގޮތުން އަތޮޅުތަކުން 1416 މީހަކު ރޯގާޖެހިގެން ޑޮކްޓަރަށް ދައްކާފައި ވާއިރު އޭގެތެރިން 27 މީހަކަށް ދަނީ އެޑްމިޓްކޮށްގެން ފަރުވާދެމުންނެވެ. ރޯގާ ޖެހިގެން އިއްޔެ އެންމެ ގިނައިން މީހުން ދައްކާފައި ވަނީ ރ އަތޮޅުންނެވެ. އެއަތޮޅުގެ ރަށްތަކުން އިއްޔެ ވަނީ ރޯގާ ޖެހިގެން 157 މީހަކު ޑޮކްޓަރަށް ދައްކައިފައެވެ.


Hithadhooge Ge ehge goathi thereygai park kof,fai oh kaareh gai roakoh andhaalaifi\nޝަރީއަތް ނިމެންދެން މައުމޫން ބަންދުގައި ބެހެއްޓުމަށް ...\nސ.ހިތަދޫ ދިރާމުލި ގޯތި ތެރޭގައި ޕާކްކޮށްފައި އޮތް ކާރެއްގައި އަލިފާން ރޯކޮށް އަންދާލައިފިއެވެ\nއެމްއެންޑީއެފް އިން ހާމަކޮށްފައިވާގޮތުގައި ރޭ ދަންވަރު، 02:00 ހާއިރު މި ހާދިސާގެ މަޢުލޫމާތު އެމްއެންޑީއެފް ސަދަން އޭރިއާ، ހިތަދޫ ފަޔަރ ސްޓޭޝަނަށް ލިބުމާ ގުޅިގެން، ސިފައިން އެސަރަހައްދަށްގޮސް ރޯވެފައިވާ އަލިފާންގަނޑު ވަނީ ކުޑަ ވަގުތުކޮޅެއްގެ ތެރޭގައި ނިއްވާލާފައެވެ.\nކާރުގައި ރޯކޮށްލާފައި ހުރި އަލިފާން ނިއްވާލެވުނު އިރު ކާރު ވަނީ ބޭނުން ނުކުރެވޭ ވަރަށް އަނދާފައެވެ.\nމި ހާދިސާގައި އެއްވެސް މީހަކަށް އަނިޔާ ލިބިފަ އެއް ނުވެއެވެ. އެހެންނަމަވެސް އެ ގޯތިތެރޭގައި ޕާރކްކޮށްފައި ހުރި ސައިކަލަކަށް ވަނީ ކޮންމެވެސް ވަރަކަށް އަލިފާނުގެ އަސަރުވަނީ ކޮށްފައެވެ.\nކާރުގައި ރޯވި މި ހާދިސާ، ފުލުހުން ދަނީ ތަޙުޤީޤު ކުރަމުންނެވެ.\nވަރަށް ފަހުންވެސް ވަނީ ހިތަދޫގެ ދެގެއެއްގައި ވެސް އަލިފާން ރޯކޮށް އަންދާލާފައެވެ. އަދި ދޭތެރެ ދޭތެރެއިން ޕާކް ކޮށްފައި ހުންނަ ވެހިކަލްތަކުގައިވެސް އަލިފާން ރޯކޮށް ބޭނުން ނުކުރެވޭ ވަރަށް އަންދާލާފައި ވެއެވެ\nޢިދިކޮޅުމީހުން ރާވައިގެން ކުރުވާ ކަންތައް\nކޮވިޑް ޖެހުނު ބަނގްލާދޭޝް މީހަކު މިއަދު ރާއްޖޭގައި ނިޔާވެއްޖެ\nކޯވިޑް-19 ޖެހުނު ބަނގްލާދޭޝް މީހަކު މިއަދު ރާއްޖޭގައި ނިޔާވެއްޖެ ކަމަށް އެޗްޕީއޭއިން ހާމަކޮށްފިއެވެ.. ކޯވިޑް-19 އަށް ފަރުވާދެމުންދަނިކޮށް މަރުވެފައިވަނީ ...\nvomadmin June 6, 2020


Dhivehinnah vazeefaa nudhee bidheyseen nugennaane: Raees\nދިވެހިންނަށް ވަޒީފާ ނުދީ ބިދޭސީން ނުގެންނާނެ: ރައީސް\nވަޒީފާބޭނުންވެގެން ޖޮބްސެންޓަރުގައި އެކަމަށް އެކަށީގެންވާ މީހަކު ރަޖިސްޓްރީކޮށްފައި އޮއްވައި އެ މީހަކަށް ވަޒީފާނުދީ އެ ވަޒީފާއަށް ބޭރު މީހަކު ގެނައުމުގެ ފުރުސަތު ސަރުކާރުން ނުދޭނެ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް މިރޭ ވިދާޅުވެއްޖެ އެވެ.\nއަލިފުށީގައި ޖޮބްސެންޓަރުގެ ހިދުމަތް ރަސްމީގޮތުން ފައްޓަވައިދެއްވައި ވާހަކަފުޅު ދައްކަވަމުން ރައީސް ވިދާޅުވީ ޖޮބްސެންޓަރުތައް ރާއްޖޭގެ އެކިކަންކޮޅުތަކުގައި ޤާއިމުކުރުމާއެކު ރާއްޖޭގެ އެކިކަންކޮޅުތަކުގައި ޓިވެޓް ސެންޓަރުތަކެއް ގާއިމުކުރައްވާނެ ކަމަށާއި އޭގެ ތެރެއިން އެއް ސެންޓަރު ގާއިމުކުރެވޭނެ ރަށަކީ އަލިފުށި ކަމަށެވެ.\nސަރުކާރުގެ އަމާޒަކީ ރާއްޖޭގައި ހުރި ވަޒީފާތަކަށް ބޭރުން މީހުން ގެންނަންޖެހޭ މިންވަރު ދަށް ކުރުމެވެ. އެގޮތުން ވަޒީފާތަކަށް ބޭރުމީހުން ރާއްޖެއަށް ގެނައުން މަދުކުރުމަށް ކުރާ މަސައްކަތުގައި ކުރިއެރުންތަކެެއް ހޯދިފައިވާކަން ފާހަގަކުރައްވައި މިސަރުކާރު ވެރިކަމާ ހަވާލުވިއިރު 56000 މީހުންނަށް ރާއްޖޭގައި ވޯކް ޕާމިޓް ދީފައިވީ ނަމަވެސް މި އަހަރުގެ ފުރަތަމަ ހަތްމަސް ނިމުނުއިރު ސަރުކާރުން ވޯކް ޕާމިޓް ހުއްދަދީފައި ވަނީ 8900 މީހުންނަށް ކަމަށް ރައީސް ވިދާޅުވިއެވެ.\n2018 ވަނަ އަހަރު އަޅުގަނޑުމެން ވެރިކަމާ ހަވާލުވިއިރުގައި އެބައޮތް ވާކް ޕާމިޓް ދޫކުރެވިފައި 56000 މީހުންނަށް. ބޭރުން މީހުން ގެނައުމަށް. އަހަރު ނިމުނުއިރުގައި 51000 މީހުން ރާއްޖެއަށް ވަޒީފާއަށް އެތެރެކޮށްފައި އެބައޮތް. މިއީ 2021 ވަނަ އަހަރު. މި އަހަރުގެ ހަތް މަސް ނިމިގެންދިޔައިރުގައި، ސަރުކާރުން ވާކް ޕާމިޓް ހުއްދަ ދީފައި މިވަނީ 8900 މީހުންނަށް. އަދި މިހާތަނަށް ރާއްޖެއިން ބޭރުން ވަޒީފާއަށް ގެނެވިފައި މިވަނީ 6900 މީހުން. ބާކީ މިއޮތް މުއްދަތުގައި އަދި އިތުރަށް މީހުން ގެނައި ކަމަށްވިޔަސް އަޅުގަނޑު މި ދެންނެވިހެން ކުރީގެ އަހަރުތަކާ ބަލާއިރުގައި ވަރަށް ބޮޑުތަން މިއޮތީ ކޮންޓްރޯލް ކުރެވިފައި. އަޅުގަނޑުމެން މި ކުރަން ފެށި މަސައްކަތް ކާމިޔާބު ވެގެންދާކަމުގެ ނިޝާނެއް މިއިން ފެނިގެން މިދަނީ.\nއަލިފުށީގައި ހުޅުވުނު ޖޮބްސެންޓަރަކީ މިއަހަރުގެ އެޕްރީލްމަހު ޤައުމީ ޖޮބް ސެންޓަރުގެ ނަމުގައި މާލޭގައި ފެށި ހިދުމަތުގެ ތެރެއިން ރަށްރަށުގައި ހުޅުވޭ ޖޮބް ސެންޓަރުތަކުގެ ފެށުމެވެ. ޖޮބްސެންޓަރުތަކުގެ މައިގަނޑު ބޭނުމަކީ ވަޒީފާދޭ ފަރާތްތަކާއި، ވަޒީފާ ބޭނުންވާ ފަރާތްތައް އެއްތަންކުރުމާއި ވަޒީއަށް އެދޭފަރާތްތަކުން ވަޒީފާއަށް ހުށަހެޅުމުން ފެށިގެން ވަޒީފާ ލިބުމާހަމައަށް ކުރަންޖެހޭ ކަންކަން އެއްތަނަކުން ކުރެވޭނެ މަގުފަހިކުރުމެވެ. މީގެ އިތުރުން ރާއްޖޭގެ އެކި ކަންކޮޅުތަކުގައި ޖޮބްސެންޓަރުގެ ހިދުމަތް ތައާރަފްކޮށް މިނިސްޓްރީ އޮފް އިކޮނޮމިކް ޑިވެލޮޕްމަންޓުގެ އެހެން ބައެއް ހިދުމަތްތައްވެސް ޖޮބްސެންޓަރުތަކުން ލިބޭނެގޮތް ފަހިކުރުމެވެ.\nރައީސް އިބްރާހިމް މުހައްމަދު ސޯލިހު މިނިސްޓްރީ އޮފް އިކޮނޮމިކް ޑިވެލޮޕްެމަންޓް ވަޒީފާ


Dhiraagu Special sports festival miadhu Haveeru\n“ދިރާގު ސްޕެޝަލް ސްޕޯޓްސް ފެސްޓިވަލް” މިއަދު ހަވީރު\n23 އޮކްޓޫބަރ 2019\nހާއްސަ އެހީއަށް ބޭނުންވާ ކުދިންނަށް ކޮންމެ އަހަރަކު ދިރާގުން ބާއްވާ “ދިރާގު ސްޕެޝަލް ސްޕޯޓްސް ފެސްޓިވަލް” މިއަދު ހަވީރު އޮންނާނެ އެވެ.\nރާއްޖޭގެ ހާއްސަ އެހީއަށް ބޭނުންވާ ކުދިންނަށް އެހީވެދޭ ޖަމިއްޔާތަކާއި ސްކޫލްތަކާ ގުޅިގެން ދިރާގުން ކުރިއަށްގެންދާ މި ފެސްޓިވަލްގައި ހަތަރު ޖަމިއްޔާއަކާއި 14 ސްކޫލަކުން ވަނީ ބައިވެރިވެފަ އެވެ. މިއީ ދިރާގުން މި ފެސްޓިވަލް ބާއްވާ އަށް ވަނަ އަހަރެވެ.\nދިރާގުގެ ކޯޕަރޭޓް ސޯޝަލް ރެސްޕޮންސިބިލިޓީ މެނޭޖަރު ބިޝާރާ ހަމީދު ވިދާޅުވީ މި ފެސްޓިވަލް ބޭއްވި ފުރަތަމަ އަހަރު 17 ކުދިން ބައިވެރިވި ނަމަވެސް މިހާރު މި ފެސްޓިވަލްގައި ބައިވެރިވާ ކުދިންގެ އަދަދު އިތުރުވަމުން އަންނަ ކަމަށެވެ. އެގޮތުން، މި އަހަރަކީ އެންމެ ގިނަ ސްކޫލްތަކުން މި ފެސްޓިވަލްގައި ބައިވެރިވި އަހަރު ކަމަށް ވެސް އޭނާ ވިދާޅުވި އެވެ. މި އަހަރުގެ ފެސްޓިވަލްގައި 400 އަށްވުރެ ގިނަ ކުދިން ބައިވެރިވެ އެވެ.\nބިޝާރާ ވިދާޅުވީ މި ފެސްޓިވަލްގައި އެ ކުންފުނިން ބަލަނީ ސްޕެޝަލް އޮލިމްޕިކްސްގައި ހުންނަ ކުޅިވަރުތަކަށް ކުދިން ހޭލުންތެރިކުރުވުމަށް ކަމަށެވެ. އެގޮތުން، މިހާރު ވެސް އެ ފެސްޓިވަލްގައި ބައިވެރިވާ ކުދިން ސްޕެޝަލް އޮލިމްޕިކްސްގައި ފަހުރުވެރި ވަނަތައް ހޯދާކަން ބިޝާރާ ވަނީ ފާހަގަކުރައްވާފަ އެވެ.\n“ވޭތުވެދިޔަ އަހަހރުތަކުގައި ވެސް އަޅުގަނޑުމެން އެންމެ ބޮޑު އިސްކަމެއް ދިނީ ސްޕެޝަލް އޮލިމްޕިކްސްގަ ހިމެނޭ އިންޓަނޭޝަނަލް ގޭމްތައް މި ފެސްޓިވަލް ތެރެއިން ތައާރަފްކޮށްދިނުން. މީގެ ތެރެއިން ކޮމްޕެޓިޓިވް ރަނިން އާއި ބޮޝިއާ ތައާރަފްކުރި އިރު މިއަހަރު ވެސް ހާއްސަ ގޭމެއް ތައާރަފް ކުރާނެ،” ބިޝާރާ ވިދާޅުވި އެވެ.\nފެސްޓިވަލްގައި ބައިވެރިވާ ޖަމިއްޔާތައް\n– މޯލްޑިވްސް އެސޯސިއޭޝަން ފޯ ޕާސަންސް ވިތް ޑިސެބިލިޓީސް (އެމްއޭޕީޑީ).\n– ބިއުޓިފުލް އައިސް ޑައުންސިންޑްރޯމް އެސޯސިއޭޝަން.\n– ކެއާ ސޮސައިޓީ.\n– މޯލްޑިވްސް އޯޓިޒަމް އެސޯސިއޭޝަން.\nފެސްޓިވަލްގައި ބައިވެރިވާ ސްކޫލްތައް\n– އަމީރު އަހުމަދު ސްކޫލް.\n– ކަލާފާނު ސްކޫލް.\n– އިމާދުއްދީން ސްކޫލް.\n– ގިޔާސުއްދީން އިންޓަނޭޝަނަލް ސްކޫލް.\n– ރެހެންދި ސްކޫލް.\n– މުހިއްޔުއްދީން ސްކޫލް.\n– ޣާޒީ ސްކޫލް.\n– ހިރިޔާ ސްކޫލް.\n– މާފަންނު މަދުރަސާ.\n– ގަލޮޅު މަދުރަސާ.\n– ހުރަވީ ސްކޫލް.\n– ތާޖުއްދީން ސްކޫލް.\n– އިސްކަންދަރު ސްކޫލް.


ޢަޞްރު (ސައުރަޔާޅީސްވަނަ ބައި) | Esfiya - Dhivehi Vaahaka Site\nދީނީ ލޯބި February 15, 2017\nޢަޞްރު (ސައުރަޔާޅީސްވަނަ ބައި)\nހުރިހާ ކަމެއް ވަމުން ދިޔަ ގޮތް އޮމާންކަމުން ދެން އެމީހުންގެ ޙަޔާތަށް ކުޑަވެސް ކޫރުމެއް ނާންނާނެހެން އެ މީހުންނަށް ވެސް ހީވަމުން ދިޔައެވެ. އެހެނަސް ވިސާމްގެ މާޒީގައި އޭނައަށް ވެސް ފޮރުވިފައިވި ސިއްރު ބިރުވެރި ހުވަފެނެއްގެ ސިފައިގައި އޭނަގެ ޙަޔާތް ބަނަކުރުމަށް އަންނަމުން ދާކަން އޭނަ ނުދެނެ ހުއްޓެވެ.\n“ހެލޯ ބައްޕާ! ވަރަށް ބޮޑު ކަމެއް ދިމާވެއްޖެ. އޭތި އަހަރެން އަތުން އަނެއްކާވެސް ގެއްލިއްޖެ!” ހާސްވެފައިވާ އަޑަކުން އެ ވާހަކަ ބުނެލީ އޭނަގެ ތަނަވަސް ކޮޓަރީގެ އެކި ތަންތަން ހާވަމުން ފޯނު ކަންފަތުގައި ޖައްސައިގެން ހުރި ޒައިދެވެ.\n“ކީކޭ؟! ކިހިނެއް އޭތި ގެއްލުނީ؟” ފޯނުގެ އަނެއްކޮޅުން ބައްޕަގެ އަޑު އައި ވަގުތު ޒައިދް ދެންވެސް އޭނަގެ ވަތްގަނޑެއް ހާވަމުން ދިޔައެވެ.\n“އައި ޑޯންޓް ނޯ ޑޭޑް! ވަރަށް ހީވޭ އެ ޝިޔާ އޭތި އަނބުރާ ނެގީހެން. އޭނަ އިހަކަށް ދުވަހު މިގެއަށް އައި.” ޒައިދް ފުން ނޭވައެއް ދޫކޮށް ދެލޯ މަރާލަމުން ބުނެލިއެވެ.\n“ޒައިދް ހައު ކުޑް ޔޫ ލެޓް ދިސް ހެޕެން؟ އޭތި އަތުޖެހުނުތަނާ އަންދާނުލީ ކީއްވެ؟ ދެން ޖެހޭނީ ވީހާވެސް އަވަހަކަށް ޒައިދް ޝިޔާއާއި ދެވަން. އެހެންނޫނީ އެކުއްޖާ އަތުގަ އެބައޮތް އަހަރުމެން ބަރުބާދުކޮށްލެވޭނެ ހަތިޔާރެއް. މި ހުރިހާ ދުވަހު އޭނަ އަހަރުމެންނާ ދެކޮޅަށް އެއްޗެކޭ ނުބުނެ ހުރީ ކީއްވެކަމެއްވެސް އެނގެނީއެއްނޫން. ޝީޒް ޑޭންޖަރަސް. އަހަންނަށް ފެންނަނީ ހަމަ މިއަދު ކައިވެނީގެ ވާހަކަ ދައްކަން.” ބައްޕަ ކަންބޮޑުވުމަކާއެކީ ދެއްކި ވާހަކަތައް އަޑުއަހަން ހުރެފައި ޒައިދް ވާހަކަ ދެއްކިއެވެ.\n“އެހެން ވާނެހެނެއް ހިއެއްނުވޭ ޑޭޑް. ޝިޔާގެ ބައްޕަ ނުލާހިކު ޝިޔާދެކެ ލޯބިވޭ. އޭނަ ބޭނުންވާ ގޮތަށް ނޫނީ ކަންތައް ކޮށްނުދޭ. ޝިޔާ ބޭނުންވަނީ ސީދާ ވިސާމާއި ހަމައަށް އޭތި ގެންދަންހެން އަހަންނަށް ހީވަނީ. އިއްޔެ އަހަރެން އެ ގެއަށް ދިޔައިމަ ޝިޔާ އައްޑޫއަށް ދާން ބޭނުންވެގެން އުޅޭ ވާހަކަ އޭނަގެ ބައްޕަ ބުނި. އައްޑޫއަކީ ޝިޔާގެ މަންމައާއި ބައްޕަ ވެސް ރުޅިއަންނަ ރަށެއް. އެއީ ހަމައެކަނި ވިސާމާހެދި. އެކަމަކު ޝިޔާ އެމީހުންނަށް ޙަޤީޤަތް ހާމަކޮށްފިއްޔާ އެކަންވެސް ބަދަލުވެދާނެ.” ޒައިދް މަޑުމައިތިރި އަޑަކުން ބުނެލިއެވެ.\n“ގޯޑް ވީ ހޭވް ޓު ގެޓް އައުޓް އޮފް ދިސް މެސް! ވިސާމާއި ހަމައަށް އޭތި ފޯރައިފިއްޔާ ސަލާމަތެއް ނޯންނާނެ. ޒައިދް، ޝިޔާ ތިކޮޅުގަ މަޑުކުރުވޭތޯ މަސައްކަތް ކުރޭ ކޮންމެވެސް އެއްގޮތަކަށް. އަހަރެން އެކޮޅުގަ ތިބި ބައިވެރިންނާއެކީ ވިސާމަށް ކޮންމެވެސް ގޮތެއް ހަދާލެވޭތޯ ބަލާނަން. ކޮންމެ ގޮތެއްވިޔަސް އެ ސިޓީ ވިސާމްގެ އަތަށް އަރައިގެން ނުވާނެ.” ބައްޕަ އެހެން ބުނެލުމުން ޒައިދް ސާބިތުކަން ވެރިވެފައިވި މޫނަކާއެކީ ހޫންލައްވާލިއެވެ.\nޖެނުއަރީ މަހުގެ އިމްތިޙާންތައް ނިމި ކިޔެވުން ފެށިގެން ދިޔުމުން އަޒާން އައިމަންގާތު ސްކޫލަށް އަނބުރާ އައުމަށް އެދުނެވެ. އައިމަނަކީ މިހާރު އަމިއްލައަށް ފައިސާ ހޯދައި އަމިއްލައަށް ކައި އުޅޭ ކުއްޖަކަށް ވިޔަސް އޭނަ އުޅެމުން ދަނީ އޭނަގެ ޢާއިލާއާއި އެއްފުރާޅެއްގެ ދަށުގައެވެ. މަންމައާއި ބައްޕަ އޭނަ އެގޭގައި ނުއުޅެން އެދުނެއްކަމަކު އަޒާން އެގޮތް ބޭނުމެއް ނުވުމުންނެވެ. އަދި އަމުދުން ދެބެއިންނަށް 18 އަހަރު ވީ ދުވަހު އަޒާންގެ ނަންމައްޗަށް ގޭގެ ބޮޑުބައެއް ރަޖިސްޓްރީ ކުރުމުން، އަޒާން އޭނަގެ ބާރުގެ ބޭނުންކޮށް އައިމަން ހުންނާނީ އެގޭގައި ކަމަށް އެންމެނަށް އެންގުމުންނެވެ. އެދުވަހުގެ އެ ވަގުތު ކޮޅުން ވެސް ދެބެއިންގެ ދެމެދުގައި ހީނަރުވެފައި އޮތް ގުޅުން ބަދަހިވެގެން ދިޔައެވެ. ދެބެއިންގެ ދެމެދުގައި އަނެއްކާވެސް ވާހަކަ ގިނަވެގެން ދިޔައީ ބަދަހިވެގެން ދިޔަ އެ ގުޅުމުގެ ސަބަބުންނެވެ.\n“ޑޫޑް ދެން ބުނެބަލަ!” އަޒާން އެހެން ބުނެލީ އެމީހުން އެކީގައި އެންމެ ގިނައިން އައިސްއުޅޭ ބްރިޖްގެ ކައިރީގައި އޮންނަ ދޮންވެލިގަނޑުމަތީގައި އިނދެއެވެ.\n“ހޯވް! ބްރޯ މިހާރު އަންހެން ކުއްޖަކަށްވުރެ ގޯސް. ވާހަކަ ދައްކަން ނުއުޅުނީމަވެސް ގެޓެއްނުވޭ.” އަޒާންގެ ކައިރީގައި އިން އައިމަން ސަމާސާ ރާގަކަށް ބުނެލިއެވެ. އަޒާން ޗޮއްކަނޑާލިއެވެ.\n“އައްމު އައި ކެއާރ އެބައުޓް ޔޫ. އޭ ލެވެލް ނިންމާފަ ހުރިއްޔާ ފަހުން ވަރަށް ފަސޭހަވާނެއޭ. އެންމެން ހާދަ އުއްމީދެއް ކުރެއޭ އައްމު ކިޔެވެން އޮތް އެންމެ ދުރަކަށް ކިޔަވަން. ވަޓް ހެޕެންޑް ޓު ޔޫ؟ ސީރިއަސްކޮށް އަހަންނަށް ކިޔާލަދީބަލަ. ދިސް އިޒް ސީރިއަސްލީ ނޮޓް ޔޫ.” އަޒާން ކަންބޮޑުވުން އެކުލެވިފައިވި ގޮތަކަށް ބުނެލިއެވެ. ހިމޭންކަމުގެ ވަގުތު ކޮޅަކަށްފަހު ދުރު ބަލަން އިން އައިމަން އެއްވެސް އަސަރެއްނެތް ގޮތަކަށް ހީލިއެވެ.\n“ވީ ގޮތަކީ އަހަރެންގެ ނަސީބުހުރި ދުވަސްތައް ނިމުމަކަށް އައީ. އަހަރެން ޒާންހާ ނަސީބުގަދައެއްނޫން މިހާރު. މިއީ ޒާންގެ ދުވަސްވަރު. މިއަދު ޒާން ބޭނުންވިހާ ކަމެއް ޒާންއަށް ލިބިފަ ތިހިރީ. ބްރިލިއެންސް، ޕޮޕިއުލަރިޓީ، ގާރލްފްރެންޑް…….” އައިމަނަށް އެހެން ބުނެވުނުތަނާހެން ޒާން ވަޓްއޭ ކިޔާލީ ޤަބޫލު ނުކުރެވިގެން އުޅޭ ފަދައަކުންނެވެ. އައިމަން އޭނައަށް ބަލާލި ވަގުތު އެ މޫނުމަތިން ހިނިތުންވުމެއް ފެނިފައި އައިމަނަށް ހީލެވުނެވެ.\n“ހޫނ ދެން ހެދޭނެކަމެއް ނެތޭ. ކޮންމެ ދުވަހަކު ހެވިދިއްލިފަހުރެ ގެއަށް އަންނަނީ ކީއްވެކަން މަށަށް ނޭނގޭ ކަމައްތަ ހީކުރަނީ؟ މަ އެހާވެސް ގަމާރެއްނޫނޭ.” އައިމަން އެހެން ބުނެލި ހިނދު އަޒާނަށް ހެވެން ފެށިއެވެ.\n“ހެހެ…….ގާލްފްރެންޑެއްނޫން ދެން. އިޓްސް ޖަސްޓް……” އަޒާންގެ ވާހަކަ މެދުކެނޑުނެވެ.\n“ސާބަސް! ފްރެންޑް ޒޯން އިން އަދިވެސް އަރައިނުގަނެވިގެން އުޅެންޏާ އަހަރެން ކައިރި ނުބުނީ ކީއްވެ؟ ޕިސް ޕިސް…….ތިހާ ރަކިވާކަށް ނުވާނެ ފިރިހެން ކުއްޖަކަށްވެ ހުރެ. އެއީ ކޮން ކުއްޖެއް؟ އަދިވެސް އެ ހުދާތަ؟” އައިމަން އަހާލިއެވެ.\n“އާނ……އަސްލު އަހަރެން ބޭނުމެއްނުވަނީ ރައްޓެހިވާކަށް. ހުދާ އެދުނު އެކަމަކު އަހަރެން ބުނިން އަހަރެން އެގޮތް ބޭނުމެއްނުވެއޭ. ދެޓް ޑަޒްންޓް ފީލް ރައިޓް.” އަޒާން އެއްދިމާލަކަށް ނަޒަރު ހުއްޓައިގެން އިނދެ ބުނެލިއެވެ. ހަމަ އެއާއެކު އައިމަން ނިކަން ބާރަށް އެއްއަތުން އޭނަގެ އަމިއްލަ ނިތުގައި ޖަހާލިއެވެ.\n“ސުބުޙާނަ ﷲ މަ ކީއްތަ ކުރަންވީ މި ކުއްޖާއަށް؟ ތިހެން ހަދައިގެން އުޅެނިކޮށް ހުދާ އެހެން މީހަކާ ރައްޓެހިވާނީ. ދެން ކިހިނެއް ހަދާނީ؟” އައިމަން އަހާލިއެވެ. އެ ހިނދު އަޒާންގެ ހިނިތުންވުން ފިލައި އޭނަގެ ހިތަށް ބިރުވެރިކަމެއް ވެރިވިއެވެ. އޭނަ ހުދާގެ އެ އެދުމަށް ފުރަގަސްދިނީ އެއީ ﷲ ރުހިވޮޑިގެންވާނެ ކަމެއް ނޫންކަން އޭނައަށް އެނގިފައިވާތީވެއެވެ. އޭނަ އޭނައަށް ފެންނަހާ ޢިލްމެއް ފުންކޮށް އުނގެނެން މަސައްކަތް ކުރިއެއްކަމަކު އޭނަ މިހާތަނަށް އައިއިރު އެދިގެން ހުރެވެސް ދީނާއިމެދު އުނގެނިފައިނުވެއެވެ. އެހެނަސް ނޭނގޭ ސަބަބަކާހުރެ އޭނަ ﷲ އަށް އުރެދިގެންނުވާނެ ކަމަށް އޭނަގެ ހިތް ބުނަމުން ދެއެވެ. ދީނުގެ މާ ބޮޑު ޢިލްމެއް ލިބިފައި ނެތަސް އޭނައަށް އޭނަގެ ތަޣައްޔަރުނުވާ ވިސްނުމުން ރަނގަޅު ނިންމުންތައް ނިންމިފައިވާ ފަދައެވެ. އެހެނަސް އެ ޢިލްމު ނެތުމުގެ ސަބަބުން އަޒާނަށް އަދިވެސް އެކި ޙާލަތްތަކުގައި ހުރެވެނީ ޝައްކެއްގެ މަތީގައެވެ. އޭނައަށް އަދިވެސް އޭނަގެ އަމިއްލަ ފައިމައްޗަށް ކޮޅަށް ތެދުވަން ދަސްވެފައެއްނެތެވެ. އޭނައަށް އެއާއި ބެހޭ ގޮތުން ރަނގަޅަށް ނުވެސް އެނގޭ ދީނަކަށްޓަކައި މިފަދަ ބޮޑު ޤުރުބާނީއެއް އޭނައަށް ދެވޭނީ ކިހިނަކުންތޯ މިވަގުތު ވެސް އޭނަގެ ހިތް ސުވާލުކުރިއެވެ. ހަމަ އެވަގުތު އައިމަން ވާހަކަ ދެއްކިއެވެ.\n“ޒާން ޔޫ ކާންޓް ޑޫ ދިސް. ޒާން ޖެހޭނީ ހުދާ ކައިރިއަށް ދާން. ވީހާވެސް އަވަހަކަށް. އިން ފެކްޓް އަހަރެން ބުނާނީ ހަމަ މިރޭ ދާން. މިރޭ ގޮއްސަ ހުދާދެކެ ލޯބިވާ މިންވަރު ހުދާއަށް ކިޔައިދީ. އަހަރެން ޓިޕްސްތައްދޭނަން.” އައިމަން އެހެން ބުނެލީ އޭނަގެ ބޭބެ ދެކެ ވާ ލޯތްބެއްގެ ސަބަބުންނެވެ. އޭނައަށް ވީ ފަދައިން އޭނަގެ ބޭބެއަށް ބޭބެ ލޯބިވާ ފަރާތެއް ގެއްލެން ބޭނުންނުވީތީވެއެވެ. އެކަމުގެ ދިލަކަން އޭނައަށް އަދިވެސް އިޙްޞާޞް ކުރެވެމުން ދާތީވެއެވެ. އައިމަންގެ އެ ވާހަކައަށްފަހު އަޒާން އިރުކޮޅެއް ވަންދެން ހިމޭނުން އިނުމަށްފަހު ބޯޖަހާލަމުން ހޫންލައްވާލިއެވެ.\nއަޒާން ފަދައިން ވިސާމަށް ވެސް ދީނަށްޓަކައި އޭނަގެ އަމިއްލަ ފައިމައްޗަށް ކޮޅަށް ތެދުވަން ދަތިވެފައިވިއެވެ. ޝަފަޤް އޭނަ ކައިރި މީހުންނަށް ޖެހިލުންވުމެއްނެތި ކޮންމެ ތާކުވެސް ނަމާދުކުރަން ނަޞޭޙަތް ދިނެއްކަމަކު ވިސާމަށް ހަމަ ނަމާދު ކުރެވެނީ ގޭގައި ހުރެއެވެ. އޮފީސް ބުރަވެ މެންދުރު ނަމާދާއި ޢަޞްރު ނަމާދުވެސް ގެއްލޭ ދުވަސްދުވަހު ވިސާމް ގެއަށް އައިސް އެ ނަމާދުތައް ޤަޟާ ކުރަނީ ރޮމުންނެވެ. ރުއިމުގެ އެއްވެސް ބޭނުމެއްނެތޭ ކިޔައި ޝަފަޤް ނުރުހުންތެރިކަން ފާޅުކުރަން ބޭނުންވިއެއްކަމަކު އޭނަ އަމިއްލަ ނަފްސު ހަމައަކަށް އަޅުވަނީ ވިސާމަށް ވެސް އެޅޭނީ ފަހަރަކު ފިޔަވަޅެއްކަން އަމިއްލަ ނަފްސަށް ވިސްނައިދީގެންނެވެ. އަދި ވިސާމަށް ރަނގަޅު ކަންތައްތަކެއްގެ ގޮތުން އޭނައަށް ކުރަން ފަސޭހަވާނެ ކަންތައްތައް ކިޔައިދެމުންދިޔައީ އޭނަގެ އުއްމީދު އާލާ ކޮށްދިނުމަށްޓަކައެވެ. މިގޮތުން އޭނަ އެންމެ ފުރަތަމަ ކަމަކަށް ބުނީ އެންމެ ރަނގަޅު މީހުންނަކީ އެމީހެއްގެ ޢާއިލާ މީހުންނަށް ރަނގަޅު މީހެއްކަމެވެ. އެ ވާހަކަ އަޑުއިވުނު ދުވަހުއްސުރެ ވިސާމް އިހުނަށްވުރެ ވެސް ބޮޑަށް ޝަފަޤާއި މިޝްކާއަށް ކަންތައް ކޮށްދޭން ފެށިއެވެ. އެމީހުންނާއެކީ އިހުނަށްވުރެ ގިނަ ވަގުތުތައް ހޭދަކުރަން ފެށިއެވެ. ވިސާމް ކުރާ ކޮންމެ ކަމެއްގައި އޭނައަށް ސުންނަތް އެނގޭ މިންވަރަކަށް ސުންނަތާއި އެއްގޮތަށް ޢަމަލުކުރަމުން ދިޔަ ގޮތުން ޝަފަޤަށް ހުއްޓުމެއްނެތި ހިނިތުންވެވެމުން ދިޔައެވެ. މިހުރިހާ ކަމެއްގެ އުފާވެރި ޚަބަރު ރަޝީދާއާއި ހަމައަށް ގެންދަން އެތައްފަހަރަކު ހިތަށްއެރިއެއްކަމަކު ޝަފަޤް އިންތިޒާރު ކުރަމުން ދިޔައީ ވިސާމް އަމިއްލައަށް މަންމަގެ ވާހަކަ ދައްކާނެ ދުވަހަކަށެވެ. އެފަދަ ވާހަކައެއް އެދެމެދުގައި ދެކެވެން އުޅެވުނު ދުވަހަކު އެކަމަށް ހުރަސް އެޅިގެން ދިޔައީ ޝަފަޤްގެ ފޯނަށް އައި ކޯލަކުންނެވެ.\n“އައްސަލާމްޢަލައިކުމް!” ގުޅީ ބޮޑުދައިތަ ކަން އެނގި ޝަފަޤް ބަދިގޭގެ ކެބިނެޓް މަތީގައި އޮތް އޭނަގެ ފޯނު ސްޕީކަރަށްލިއެވެ. އެވަގުތު ވިސާމްވެސް އެތާ ކައިރީގައި ހުރެ މެންދުރު ކެއްކުމަށްޓަކައި ޝަފަޤަށް އެހީވުމުގެ ގޮތުން ތަރުކާރީ ކޮށަމުން ދިޔައެވެ.\n“ކިތަންމެ ވަރަކަށް ސަލާން ގޮވިޔަސް މަ ކިޔާނީ ހަމަ ހެލޯ! ދެންވެސް ތި ގޮތްގަނޑު ދޫކުރަން އުޅެބަލަ. އެއޮތް ގަދަ ވިސާމް ވެސް ތި އުޅުމުގެ އަވައިގަ ޖެހިގެން މުޅިން ބިކަވެފަ މިހާރު އެ ހުންނަނީ. ކަލެއަށް ވާ ހަމަ ސާބަސް!” ޒަމީނާ މަލާމާތުގެ ރާގަކަށް ދެއްކި ވާހަކަތަކަށް ޝަފަޤާއި ވިސާމްގެ ޙަރަކާތްތައް ވެސް މަޑުވިއެވެ. ދެމީހުންގެ ހަތަރުކަޅި ބައްދަލުވީވަގުތު ޝަފަޤް ބޯހޫރުވާލީ އެވާހަކަތައް އަޑުނާހާށޭ ބުނާ ފަދައަކުންނެވެ. އެއަށްފަހު އޭނަ އެއްޗެކޭ ބުނަން އުޅުނު ވަގުތު ޒަމީނާ ދެންވެސް ވާހަކަ ދެއްކިއެވެ.\n“މަގޭ ދަރިފުޅު މިހާރު ރައްޓެހިވެގެން އުޅެނީ ކާކާކަން އެނގޭތަ؟ މަޝްހޫރު ޚާލިދުގެ ދަރިފުޅާ. ޚާލިދުގެ މުދަލުގެ ބޮޑުބައެއް ވެސް ވަނީ އެ ދަރިފުޅުގެ ނަންމަތީގަ. އޭނަ ހުދާއަށް ދޭން އެތައް އަގުބޮޑު ހަދިޔާތައް ވެސް ގެނެސްދޭ މާ ޝާ ﷲ!” ޒަމީނާ އުފާވެފައިވާ އަޑަކުން ކިޔައިދިން ވާހަކައިން ޝަފަޤް އިންތިހާއަށް ނުރުހުންވިއެވެ.\n“ދައްތާ! ދައްތަ ކިހިނެއްތަ ހިތުން ރުހުމުން ހުދާ އެފަދަ ގޮތަކަށް ދޫކޮށްލައިގެން ތިއުޅެނީ؟ އެ ގޮތަށް ރައްޓެހިވާން ހިތްވަރު ދިނުމުން ކުރިއަށް އޮތް ތާނގަވާނެ ގޮތާއިމެދު ދައްތަ ވިސްނާލިންތަ؟” ޝަފަޤް އަހާލިއެވެ.\n“އާނ ވިސްނާލިން. އަހަރުމެންނަށް ވަރަށް މުއްސަނދި ދަނބި ދަރިއެއް ލިބިގެން ދާނީ. ކިހާ ރަނގަޅު؟ މަށަށް ފެންނަނީ ދެން ޝަފަޤް ވެސް ތި ވިސާމަކު ދޫކޮށްލަން. މިހާރު އޭނަ އަތުގަ ހުރީ ކޯޗެއް. އޭނައަށް ލިބޭ މުސާރައިން ކިރިޔަ ކިރިޔާ ކަލޭމެންނަށް އުޅެވޭނީކަން މަށަށް ޔަޤީންވިއްޔާ.” ޒަމީނާ ދެއްކި ވާހަކައިގެ މެދު ތެރެއިން ވަޅި ހިފައިގެންހުރި ވިސާމްގެ އިނގިލީގައި ވަޅި ޖެހި ލޭ އަންނަން ފެށުމުން އޭނަ ސިހުންވިއެވެ. އެކަން އެނގުންވި ޝަފަޤް ވަގުތުން މަންޒަރު ފެނި ވިސާމްގެ ގާތަށް ޖެހިލަމުން އޭނަގެ ޒަޚަމްވެފައިވި އަތުގައި ހިފަހައްޓާލިއެވެ.\nVarah reethi.. Maashaa Allah!!\nAlhamdhulillah! (All praise and thanks belong to Allah) 🙂\nStry v rythi v furihama masha allah n zamyna mykonkahalamyheh hyvey v rythigothakah dhaane myheh hen n zaidh ge dad dhw wshamge kuryge wife maraaly v hyvey ehen mihaaru eba anyway v rythi v inthizaaru kurevey stry eh nxt prt kon irakun thankolheh avas kolladhybala nxt prt plx plx pls\nAlhamdhulillah! hehe….Zameena dho? ey hisaabah vure dhuniye ah dhahivethi veema vaa goiy. Maai Allah alhamen egothah vumun rakkaatheri kuravvaashi. Ameen! hehe…..Zaid ge bappa ge mi sirraky kobaikan ves engigendhaane In Sha Allah. next part thursday ga 🙂\nV reethi maashaALLAH\nKuriah huri baithkah vrah bodah inthizaarukurevey. Masha Allah. Keep it up. Varah reethi mibaives\nAlhamdhulillah! jana ves kuriah huri baithah varah varah liyaahithun mihiry In Sha Allah 😀\nMaasha allah v reethi. Waiting to for da nxt part. Plx up soon\nAlhamdhulillah! next part thursday ga In Sha Allah 🙂\nMihaaru vaahaka varah reethi hisaabegga miulhenee????\nadhives jana ah emme kamudhaa hisaabu naadhey ingey 😀\nMaashaallah you are telented.. Jazakillah khairan\nAlhamdhulillah! whatever talent that i have is no doubt given to me by Allah swt. 🙂 Barakallah Laka!\nAssalaam Alaikum.. mi part ves varah reethi.. nd janaa dheke rulhieh naadhe ey adhoo eh.. ulheyleh bura kamun hama comment koh nuleveny ekm ves hurihaa uodate eh baraabarah kiyan.. janaa kithanme dhigu koh vaahaka liyunas adhoo bunaanee hama kurey.. ehn veema eiee janaa ge massalaeh noonthaa dhw.. hehehe thats bcox u r so telented Masha Allah..\nWa’alaikumussalam 😀 Alhamdhulillah! varah ufaavejje rulhinaannakan enguneema. hehe…aslu ehen heevy ey emme ginain kuru kamah bunefa oiythan consistent koh fenifa hury Adhoo ge faraathun kamahvaathy. 🙂 mee aslu jana ge massala eh kamah jana dhekeny. emme furihama gothuga genesdhevey kamah vaany dhigukoh genesdhevenya. striving to deliver excellence is something i mustnt give up on. no matter how many compliments i get In Sha Allah 🙂\ndhiraasaa in dhakka gothuga mi bai varah kurudho? 😀 dhen anna bai miavvure dhigu vaane In Sha Allah 🙂\nMaasha Allah varah reethi mi bai ves..? next part avas kollachey ? hehe komme faharaku mihen eba bunevey dhw ?\nhehe….aan komme faharaku. 😀 next part thursday ga In Sha Allah 😀\nEver had those days where you really wanted to get close to Allah? Days whereareminder that you heard or came across on youtube or facebook really hit you hard? And you even tried to take steps to get close to Allah in your own capacity? Either by trying to get regular with your prayers or trying to stay away from something you were doing wrong? But somewhere along the line you just felt weak and went back to your old self. Ever thought about why that happens, my dear brothers and sisters?\nThe thing is, we can’t hold onto anything foralong time if we are unsure about it. For example if you are unsure thatacertain routine of exercise is going to get you in the shape that you want to be in, then guess what? Pretty soon you are going to leave the routine. Because it was never easy to do something extra in your life. And it’s easy for us to forget why we started in the first place.\nHence we are in need of constant reminders. Reminders that keep telling us of where we are headed. Because at the end of the day, we do whatever we do in hope of something good to look forward to. And where will we get the reminders to do things that please Allah? The Quran! Which is perfectly also calleda“reminder”.\nThe Quran will remind you of the beautiful return you will have if you do good deeds. It will remind you of the rewards you will get for every effort you make. . It will keep giving you more reasons why not to give up on this beautiful way of life that your heart has inclined towards. And it will also give you reasons WHY your heart is inclined to it in the first place.\nNow some of you might be thinking that you don’t know the meaning of what you are reading when reciting Quran. If that’s the case, how is it going to benefit you? You might expect me to tell you to start reading those volumes of tafseer books that explain the ayat of Quran. But I won’t. Because there wasatime in my life where I had absolutely no idea of what I was reciting when I was reading through those ayat. But still it inspired me to do good things that I would have never had the strength to do. That only happened when I had the intention to get close to Allah. When I had the intention to becomeabetter person.\nSo the next time your heart calls out to you to make an effort to beagood human being, hold on to that Book with all your might. With whatever little you can do. Recite it, listen to it and try to learn little by little even if it’s just the translation. The impact even that will leave on your heart is inexplicable no matter how engrossed in sin you find yourself to be in. The change that you will see in your character will be so significant that you would wish you had done this way before in your life The contentment that your heart will feel will be so deep that it will well your eyes up with tears.\nMay Allah make us of those who have the intention to get close to Him and constantly make the effort to do so with the help of His powerful Reminder. Ameen!\nJazakillah Khairan uhktha\nBarakallah Laka! 🙂\nSomeone tried to kill Miska.And Aiman knows and informed Shafaq.But she kept it to herself. The doctors knew the child had taken some chemical.So in today’s world doctors won’t leave such matters so easily,they will inform the case to higher authorities like police.These kind of things are taken very seriously these days.And Shafaq seems to be like more hiding than being open to Visam.So I find the above things very irritating in this story.And oh yes one more thing,I was wondering why Visaams mother is tolerating her husband who is not so very religious in his actions.In Islam,a wife have full power to fileacase against her husband,Visaam and Khalid can be witnesses.If he is abusive she can ask foradivorce too.I know this is justastory.A story which you want to open the mindset of people,awakening them,making them realise the good and bad.I hope you will try to perfect your story and I hope you make it more real and agreeable in certain situations. Everyone is not perfect,we can’t perfect ourselves inanight or inaweek.We can’t undo things we have done in the past.But we can try not to repeat the same thing over and over again. But stories are different, especially these types of on going episode vise stories.You can perfect them,add bits and pieces,twists and turns, so that the past episodes will be havingameaning.Maybe the coming parts will have all those and Shafaq may burst the bubble and inform Visam about Mazin.But the doctor must have questioned about the matter on that very previous part of the story.I hope I’m not offending you in anyway.Do take this feedback positively.I don’t mean to be so judgemental but JUDGING,is all we all do these days forgetting to perfect ourselves first.But commenting toastory isafuel to the writer.The writer can improvealot.May Allah accept our deeds and make us among the people who spend their free time doing good deeds instead of wasting.And may Allah make us to be among the people who are sincere and not showing off.Amen\nMay Allah bless you with good for this comment. Ameen! Alhamdhulillah! 😀 Of course i won’t take this feedback negatively. In fact I celebrate any negative comment. Because its always easy to improve oneself if somebody points out what’s wrong instead of thinking about it for yourself. I will take your points into consideration In Sha Allah and will try to address each and every single one of them. Once again Jazakallah Khairan for this comment 🙂\nހިތާމަ މަޖާ ލޯބި November 19, 2016\nހިތަކުން ނުފިލާނެ 6\nލޯބި May 7, 2015\nޅެން ލޯބި November 18, 2018\nއިންތިޒާރުގައި ހުންނަމޭ ލޯބިން 39\nހިތާމަ ލޯބި September 7, 2018\nލޯބި March 4, 2021\nއުޖާލާވެގެންދިޔަ ޙަޔާތް (7)\nހިތާމަ ލޯބި June 30, 2018\nތިޔަ ލޯތްބާ ދުރަށް (7)\nހިތާމަ ލޯބި May 12, 2018


މޫސުން ގޯސްވުމުގެ ސަބަބުން ނަގިލި ކަހާލައި ގަލަކަށް އެރި ސަފާރީއަކަށް އެމްއެންޑީއެފް ސެންޓްރަލް އޭރިއާއިން އެހީތެރިކަން ފޯރުކޮށްދީފި\n04 ޖޫން 2019 13:18\nމޫސުން ގޯސްވެ، ކަނޑު ގަދަވުމުގެ ސަބަބުން، މ.ނާލާފުށީ ފަޅުތެރޭގައި އަޅާފައި އޮތް "ކަރޕެޑިއަމް" ނަމަކަށް ކިޔާ ސަފާރީއެއްގެ ނަގިލި ކަހާލައި ގަލަކަށް އެރުމާ ގުޅިގެން އެ ސަފާރީއަށް އެމްއެންޑީއެފް ސެންޓްރަލް އޭރިއާ ކޯސްޓްގާޑު ސްކޮޑްރަންއިން އެހީތެރިކަން ފޯރުކޮށްދީފިއެވެ.\nމި ހާދިސާގެ މަޢުލޫމާތު އެމްއެންޑީއެފް ކޯސްޓްގާޑު މެރިޓައިމް ރެސްކިޔު ކޯޑިނޭޝަން ސެންޓަރަށް ލިބިފައިވަނީ މިއަދު ހެނދުނު 06:19 ހާއިރުއެވެ. މި ހާދިސާގެ ރިޕޯޓް ލިބުމާ ގުޅިގެން އެމްއެންޑީއެފް ސެންޓްރަލް އޭރިއާ މ.މުލީ ޕޯސްޓްގައި ޤާއިމްވެފައިތިބި ކޯސްޓްގާޑު ސްކޮޑްރަންގެ ސިފައިން ވަނީ ހަރަކާތްތެރިވެފައެވެ. އަދި، އެ ސަރަޙައްދަށް ދިޔަ ކޯސްޓްގާޑުގެ ސްކޮޑްރަންގެ ޑައިވަރުންގެ އެހީތެރިކަމާއެކު، ސަފާރީގެ ވެރިފަރާތާ ގުޅިގެން ކުރި މަސައްކަތުން އެ ސަފާރީގެ ވަށައިގެން ހަން ބައްދައި، ދިޔަވަރު ބޮޑުވުމުން، ސަފާރީ ފުންކުރެވިފައިވަނީ މިއަދު ހެނދުނު 09:40 ހާއިރުއެވެ.\nމި ހާދިސާ ހިނގިއިރު، 17 ފަތުރުވެރިންގެ އިތުރުން، 13 ފަޅުވެރިން އެ ސަފާރީގައި ތިއްބެވެ. ފަޅުވެރިންގެ ގޮތުގައި 8 ދިވެހިންނާއި5ބިދޭސީން ހިމެނެއެވެ. މި ހާދިސާއާ ގުޅިގެން އެއްވެސް މީހަކަށް ގެއްލުން ލިބިފައިވާ ކަމުގެ މަޢުލޫމާތެއް ލިބިފައެއް ނުވެއެވެ.


ފޮޓޯ އިން ޚަބަރު : އދ.ގެ އާންމު މަޖިލީހުގެ ރައީސް އަބްދުﷲ ޝާހިދު ރާއްޖެޓީވީ އަށް ކުރެއްވި ޒިޔާރަތުގެ ތެރެއިން\n7 އޮކްޓޯބަރ 2021 | ބުރާސްފަތި 10:35\nއދ.ގެ އާންމު މަޖިލީހުގެ 76 ވަނަ ސެޝަންގެ ރައީސް އަބްދުﷲ ޝާހިދު ރާއްޖެޓީވީގެ "ފަށާއިރު" ޕްރޮގްރާމަށް ވަޑައިގެންފައިވަނީ7އޮކްޓޯބަރ 2021 ގައެވެ. ރާއްޖެޓީވީގެ ފަށާއިރު ޕްރޮގްރާމުގައި ޝާހިދު ވިދާޅުވީ، ރާއްޖެޓީވީގެ ދައުވަތު ގަބޫލުފުޅު ކުރެއްވީ މިއަދު އާދެވިފަ މިހިރަ ހިސާބަށް ރާއްޖޭގެ ޑިމޮކްރަސީގެ ދަތުރުގައި ރާއްޖެޓީވީ ކުޅެފައިވާ ދައުރު މުހިއްމު ކަމުން ކަމަށެވެ. ގައުމީ ދުވަހެއްގައި ރާއްޖެޓީވީ އަށް ވަޑައިގެން ވާހަކަފުޅު ދެއްކެވުމަކީ ލިބިލެއްވި އުފަލެއް ކަމަށް ވިދާޅުވިއެވެ. ޑިމޮކްރަސީއަށް މިކުރި ދަތުރުގައި އެންމެ ދަތި އެންމެ ކަޅު ދުވަސްވަރުގައި ވެސް އެ ހިތްވަރާއެކު ރައްޔިތުންގެ އަޑު ނުވަތަ ޑިމޮކްރަސީގެ އަޑު އުފުލުމުގައި އެއްވެސް ކަހަލަ ޖެހިލުމެއް ނެތި މަސައްކަތް ކުރި ޓީވީ ސްޓޭޝަނަކީ ރާއްޖެޓީވީ ކަމަށް ވިދާޅުވިއެވެ.\nއދ.ގެ އާންމު މަޖިލީހުގެ ރައީސް އަބްދުﷲ ޝާހިދު ރާއްޖެޓީވީ އަށް ކުރެއްވި ޒިޔާރަތުގެ ތެރެއިން - މިނިސްޓަރ ޝާހިދު ވިދާޅުވީ، ޑިމޮކްރަސީގެ އަޑު އުފުލުމުގައި އެއްވެސް ކަހަލަ ޖެހިލުމެއް ނެތި މަސައްކަތް ކުރި ޓީވީ ސްޓޭޝަނަކީ ރާއްޖެޓީވީ ކަމަށް - ފޮޓޯ: ރާއްޖެއެމްވީ\nއދ.ގެ އާންމު މަޖިލީހުގެ ރައީސް އަބްދުﷲ ޝާހިދު ރާއްޖެޓީވީ އަށް ކުރެއްވި ޒިޔާރަތުގެ ތެރެއިން - ފަށާއިރު ޕްރޮގްރާމުގައި ޝާހިދު ވިދާޅުވީ، ރާއްޖެޓީވީގެ ދައުވަތު ގަބޫލުފުޅު ކުރެއްވީ ރާއްޖޭގެ ޑިމޮކްރަސީގެ ދަތުރުގައި ރާއްޖެޓީވީ ކުޅެފައިވާ ދައުރު މުހިއްމު ކަމުން ކަމަށް - ފޮޓޯ: ރާއްޖެއެމްވީ\nއދ.ގެ އާންމު މަޖިލީހުގެ ރައީސް އަބްދުﷲ ޝާހިދު ރާއްޖެޓީވީ އަށް ކުރެއްވި ޒިޔާރަތުގެ ތެރެއިން - ފޮޓޯ: ރާއްޖެއެމްވީ\nއދ.ގެ އާންމު މަޖިލީހުގެ ރައީސް އަބްދުﷲ ޝާހިދު ރާއްޖެޓީވީ އަށް ކުރެއްވި ޒިޔާރަތުގެ ތެރެއިން - ޑިމޮކްރަސީއަށް މިކުރި ދަތުރުގައި އެންމެ ދަތި އެންމެ ކަޅު ދުވަސްވަރުގައި ވެސް އެ ހިތްވަރާއެކު ރައްޔިތުންގެ އަޑު ރާއްޖެޓީވީން ގެނެސްދެއްވި ކަމަށް ވިދާޅުވި - ފޮޓޯ: ރާއްޖެއެމްވީ\nއދ.ގެ އާންމު މަޖިލީހުގެ ރައީސް އަބްދުﷲ ޝާހިދު ރާއްޖެޓީވީގެ ފަށާއިރު ޕްރޮގްރާމަށް ވަޑައިގަންނަވަނީ - ފޮޓޯ: ރާއްޖެއެމްވީ\nރައީސް ސާލިޙް އއ އަތޮޅަށް ކުރައްވާ ދަތުރުފުޅު\nގ. ތުނޑި އިމާރާތުގެ4ވަނަ ފަންގިފިލާގައި އަލިފާން ރޯވުން\nމޫސުން - ކަނޑުތައް ވަރަށް ގަދަވާނެ، ސަމާލުވޭ\nއުރީދޫ ސާފް ޗެމްޕިއަންޝިޕް - އިންޑިއާ އާއި ރާއްޖެ ބައްދަލުކުރި މެޗު\nފަރުވާއަށްފަހު ރައީސް ނަޝީދު ރާއްޖެ ވަޑައިގެންނެވުން، ފެނުނީ ހިތާއި ހިތުގެ ގުޅުން\nއުރީދޫ ސާފް ޗެމްޕިއަންޝިޕް - ރާއްޖެ އާއި ލަންކާ ބައްދަލުކުރި މެޗު\nއުރީދޫ ސާފް ޗެމްޕިއަންޝިޕް - ރާއްޖެ އާއި ބަންގްލަދޭޝް ބައްދަލުކުރި މެޗު\nShowing 1 to 8 of 1351 results


ސުވަރުގެ ލިބެނީވެސް ނަރަކައަށް ވަންނަން ޖެހެނީވެސް ޤުރްއާނާމެދު ޢަމަލުކުރެވޭ ގޮތަކުންނެވެ!\nޙަޔާތުގެ ކަންކަމަށް ބަލައިފިނަމަ މުސްލިމުން ޢަމަލުކުރަންޖެހޭ ގޮތް ކީރިތި ޤުރްއާނުގައި ބަޔާންކުރައްވަވާފައި ނުވާ އެއްވެސް ކަމެއް ނުވެއެވެ. ޢާއިލީ ގުޅުމުން ފެށިގެން ވަރި ކައިވެނީގެ ޙުކުމްތަކަށް ބެލިނަމަވެސްމެއެވެ. ދެމަފިރިންގެ ގުޅުން ބަހައްޓަންޖެހޭ ގޮތުން ފެށިގެން ދަރިން ތަރުބިއްޔަތުކުރުމާއި ހަމައަށްވެސް މެއެވެ. އަދި އެންމެ ގިނަ ބައަކު ހޯދަން އެންމެ ބޮޑަށް ބޭނުންވެގެން މިއުޅޭ ލޯނު ނެގުމާއި ބެހޭ ގޮތުން ނަމަވެސްމެއެވެ.\nދުނިޔޭގައިވާ އެހެން ކޮންމެ ފޮތަކުން ކަމެއް އޮޅުންފިލުވި ނަމަވެސް އެކަމެއް އިތުރަށް ޔަޤީންކުރަން އެބަޖެހެއެވެ. އެއީ ތެދެއްކަން ކަށަވަރުކުރަން އެބަ ޖެހެއެވެ. ކީރިތި ޤުރްއާނުގައިވާ އެއްވެސް ކަމެއް ޔަޤީންކުރަން ކުރަންޖެހޭނެ އެއްވެސް ކަމެއް ނުއޮންނާނެއެވެ! އެއީ ޔަޤީންވެ ނިމިފައިވާ ބަސްފުޅުތަކެކެވެ. ހޯދައި ބެލިވަރަކަށް ޔަޤީންކަން އިތުރުވަމުންދާނެ ހެކިތައް އިތުރަށް ލިބެ އަންނަކަމީ އިލާހީ ކުޅަދުންވަންތަކަމުގެ މުޢްޖިޒާތްތަކުގެ ތެރެއިން މުޢްޖިޒާތެކެވެ. ހަމައެކަނި ކޮށްލަން ޖެހޭނެ ކަމަކީ ޢަމަލުކުރުމެވެ!\nކީރިތި ޤުރްއާން ކިޔަވައި އުނގެނުމުގެ ބޭނުމަކަށްވާން ޖެހޭނީ ކީރިތި ޤުރްއާނަށް ޢަމަލުކުރުމެވެ. ޢަމަލު ނުކުރާނަމަ ކިޔެވުމުގެ ބޭނުމަކީ ކޮބައި ހެއްޔެވެ؟\nދުނިޔޭގައި އަމަލުކުރާ ޤާނޫނުތަކަށް ބޯ ނުލެނބުމުން ފުލުހުން ފިޔަވަޅު އަޅައެވެ. ކޯޓުތަކުން ޙުކުމްކޮށް އަދަބުދެއެވެ. ކީރިތި ޤުރްއާނަށް އަމަލު ނުކުރުން ވެސް އޮތީ ހަމަ މިފަދައިންނެވެ. ނުވަތަ މާހަރުކަށިކޮށެވެ. އެހެނީ ޤާނޫނަށް ޢަމަލު ނުކޮށްފައި ފިލައިގެން ނުވަތަ ބާރާ ނުފޫޒު ބޭނުންކޮށްގެން ސަލާމަތްވެވިގެން ހުރެވިދާނެއެވެ. އެއީ ޤާނޫނު ހެދިމީހުންގެ ނުކުޅެދުންތެރިކަމުންނެވެ. ގިނަ ފަހަރު އެގޮތަށް އެކަން ކުރެވެނީ ޤާނޫނު ތަންފީޒުކުރަން ތިބޭ މީހުން ފަސާދަވެ ދުނިޔޭގެ އެދުމަށް ވިކިފައި ތިބޭތީއެވެ!\nކީރިތި ޤުރްއާނަށް ބޯނުލަނބައި، ޢަމަލު ނުކުރި މީހަކަށް ޤިޔާމަތް ދުވަހު ފިލައެއް ނުހުރެވޭނެއެވެ. ޖެހޭނީ ﷲ ތަޢާލާގެ ދަރުބާރަށް ޙާޒިރުވެ ކުރި ހުރިހާ ކަންކަމަށް އިޢްތިރާފްވާށެވެ! ކީރިތި ޤުރުއާނުގައިވާ ޤަވާއިދުތަކާއި (ޙުކުމްފުޅުތަކާއި އެންގެވުންތަކާއި) ޚިލާފަށް ކުރި ހުރިއެކަމަކަށް ޙައްޤު ޖަޒާ ލިބިގަންނާށެވެ! އެކަމަށް ދެކޮޅު ހެދުމުން ދޫ ބަންދުކުރައްވަވާނެތެވެ! އެހިސާބުން ގުނަވަންތައް ހެކިދޭނެތެވެ! ވީމާ ދުނިޔޭގައި އިންސާނުން ހަދާފައިވާ ޤާނޫނުތަކަށް ޢަމަލު ނުކޮށް ފިލައިގެން އުޅެވުނު ނަމަވެސް ޤުރްއާނަށް ޢަމަލު ނުކުރާ މީހާއަށް ޤިޔާމަތް ދުވަހު ސަލާމަތެއް ނުވެވޭނެއެވެ! ޖެހޭނީ އެކަމުގެ ޙައްޤު ޖަޒާ ލިބިގަންނާށެވެ!\nކުރުގޮތަކަށް ބުނާނަމަ ސުވަރުގެ ވަދެވެނީވެސް އަދި ނަރަކައަށް ވަންނަން ޖެހެނީވެސް ކީރިތި ޤުރްއާނާއިމެދު ޢަމަލުކުރެވޭ ގޮތަކުންނެވެ! ކީރިތި ޤުރްއާން ކިޔަވައި ޢަމަލުކުރިނަމަ ޤިޔާމަތް ދުވަހު، ﷲ ތައާލާގެ ޙަޟްރަތުގައި ޤުރްއާން ތިބާއަށްޓަކައި ޝަފާޢަތްތެރިވެ ތިބާ ސުވަރުގެ ވައްދަވަންދެން ﷲ ތަޢާލާގެ ޙަޟްރަތުގައި އެކަމަށް އެދި ދަންނަވާނެތެވެ. މާނައަކީ ކީރިތި ޤުރްއާން ކިޔަވައި އަމަލުކުރިމީހުންގެ ފަހަތުން ކީރިތި ޤުރްއާން އައިސް ކޮށްޕައި ސުވަރުގެ ވައްދުވާނެތެވެ!\nކީރިތި ޤުރްއާނަށް އަމަލު ނުކުރި މީހުންނަށް ހުރި ހިތާމައެއްގެ ބޮޑުކަމާއިއެވެ! ނަރަކައިގެ ޢަޛާބަކީ ހާދަހައިވާ ގަދަފަދަވެގެންވާ ޢަޛާބެކެވެ.


Zuvaan Masveriyaa, Saajin Ge Fai Bindhijje\nސާޖިންގެ ފަޔަށް ފަރުވާ ދެނީ. ސާޖިން އެޑްމިޓްކޮށްފައި އޮތީ ޓްރީޓޮޕް ހޮސްޕިޓަލްގައި؛ ފޮޓޯ؛ މިހާރު\nޒުވާން މަސްވެރިޔާ، ސާޖިން ގެ ފައި ބިނދިއްޖެ\n17 އޮކްޓޯބަރ 2021 - 20:20:59\nސަފާރީއެއް ސަލާމަތް ކުރަން އުޅެނިކޮށް، ޒުވާން މަސްވެރިޔާގެ ނަމުން މުޅި ރާއްޖެއަށް މަޝްހޫރު ވެފައިވާ، ހަސަން ސާޖިން ގެ ފައި ބިނދިއްޖެއެވެ.\nސާޖިންގެ ފައި ބިނދުނީ ހުޅުމާލޭގެ ދެވަނަ ފޭހާ ދިމާލުން ފަޅުތެރޭގައި އަޅާފައި އޮތް ސަފާރީއެއްގެ ނަގިލި ކަހާލައިގެން ގޮސް ތޮށިގަނޑަށް ލައްވާތީ، އެ ސަަފާރީ ސަލާމަތްކުރަން ރޭ ދަންވަރު ކުރި މަސަައްކަތުގެ ތެރޭގައި ވިއްސައިގެން ދިޔަ ވަލަކުން ޖެހިގެންނެވެ.\nއެ ވަލުން ޖެހިފައި ބިންދައިގެން ދިޔަ ދެ ތަނުން މަސްގަނޑު ފަޅައިގެން ގޮސް ކަށިގަނޑު ބޭރަށް ވަނީ ނިކުމެފައެވެ.\nސާޖިން އެެޑްމިޓްކޮށްފައި އޮތީ، ޓްރީ ޓޮޕް ހޮސްޕިޓަލުގައެވެ.\nސަފާރީ ސަލާމަތް ކުރަން އޭނާ މާލެ އިން ހުޅުމާލެ އަށް ދިޔައީ އެ ސަފާރީ ތޮށިގަނޑަށް ލައްވެދާނެ ކަމުގެ ބިރު ހީވެގެން މަސްދޯނިފަހަރުތަކުގެ އެހީތެރިކަން ހޯދައި ދޭޭން އެދި އޭނާ އަށް ބަޔަކު ގުޅުމުން ރޭ ދަންވަރު 12 ޖަހާކަން ހާއިރު އެވެ. އެ ފޯނު ކޯލް ލިބުމާއެކު، ހުޅުމާލޭގެ ފަޅުތެރޭގައި އަޅާފައި ހުރި އެކިއެކި މަސްދޯނިފަހަރުގެ މީހުންނާ އޭނާ ވާހަކަ ދެއްކި ނަމަވެސް އޮޑިވެރިންގެ ހުއްދަ ނުހޯދައި ސަފާރީ ކަފުޖަހަން މަސްވެރިން އުޒުރުވެރިވި އެވެ.\nއެންމެފަހުން ސަފާރީ ކަފު ޖަހައިދޭން އެއްބަސްވީ އެންސިސް އިން ދުއްވާ ދޯންޏަކުންނެވެ. އެ ދޯނީގައި ސާޖިންވެސް ދިޔައެވެ.\nމި މަސައްކަތް ކުރުމުގެ ތެރޭގައި ސާޖިންގެ ފައި ބިއްދައިގެން ދިޔައީ، ސާފާރީން އެއްލި ވަލަށް ވަަރަށް ވާން ވެފައި ހުއްޓާ އަނެއް ކޮޅުން ނައްޓާލައިގެން އައިސް އޭނާގެ ފައިގައި ޖެހިގެންނެވެ.\nމަސްވެރިކަމާއި ގުޅޭގޮތުން ސާޖިން އަޕްލޯޑްކުރާ ބައެއް ވީޑިއޯތަކާއި ފޮޓޯތަކަށް ދިވެހިންނާއި، ރާއްޖެ އިން ބޭރުގެ ގިނަ ބައެއްގެ ސަމާލުކަން ވެސް ވަރަށް ގިނައިން ލިބެއެވެ. އޭނާގެ ބައެއް ވީޑިއޯތައް ދުނިޔޭގެ ނަން މަޝްހޫރު ބައެއް މީޑިއާތަކުން ވެސް މީގެ ކުރިން ގެނެސްދީފައި ވެއެވެ.


New port hukum isthiunaafu kuranee\nނިއުޕޯޓް ހުކުމް އިސްތިއުނާފު ކުރަނީ\nނިއުޕޯޓް ވިއު: މި ރެސްޓޯރެންޓުގެ މައްސަލަތައް ބަލައި މިހާރު ވަނީ ހުކުމެއް އިއްވާފައި -- ފޮޓޯ: އަވަސް އާކައިވް\nނިއު ޕޯޓް ވިއު ހިންގަމުން ގެންދިޔަ ބިމަށް ދައްކަން ޖެހޭ ކުއްޔާއި ޖޫރިމަނާ ފައިސާގެ ގޮޮތުގައި އެއް މިލިއަނަށް ވުރެ ގިނަ ރުފިޔާ ދައްކަން އެ ތަން ހިންގި ސްޓްރާ ކުންފުނީގެ މައްޗަށް ސިވިލް ކޯޓުން ކުރި ހުކުމް ހައި ކޯޓުގައި އިސްތިއުނާފު ކުރަން އެ ކުންފުނިން ނިންމައިފި އެވެ.\nބްރިޖްގެ މަސައްކަތްތައް ނިމެންދެން އެތަނުގެ މަސައްކަތް ކުރިއަށްދާ ގޮތް ބަލާލައި އެ ސަރަހައްދުގައި ވަގުތު ހޭދަކޮށްލާނެ ޕްލެޓްފޯމެއް ހެދުމަށާއި ރެސްޓޯރެންޓެއް ހިންގުމަށް ސްޓާރާޑާ ކުންފުންޏާ ހަވާލު ކުރީ ޑިސެމްބަރު 22، 2016 ގަ އެވެ. އެންމެ ފުރަތަމަ އެ ބިން އެ ކުންފުންޏަށް ތިން އަހަރަށް ހަވާލު ކުރި ނަމަވެސް ފަހުން އެ މުއްދަތު އަށް އަހަރަށް އިތުރު ކުރި އެވެ.\nނަމަވެސް އެއްބަސްވުމުގެ ދަށުން ދައްކަން ހަމަޖެހިފައިވާ މަހު ކުލި ދައްކަމުން ނުދިޔުމުގެ ސަބަބުން، މިދިޔަ މާޗް މަހު ޕްލޭނިންގް މިނިސްޓްރީން ވަނީ އެ އެއްބަސްވުން ބާތިލު ކޮށްފަ އެވެ. އޭގެ ފަހުން ވެސް އެ ބިިން ސްޓްރާޑާ ކުންފުނިން ބޭނުން ކޮށްފައިވާ ކަމަށް ބުނެ ދައުލަތަށް ނުދައްކާ އޮތް ކުއްޔާއި ޖޫރިމަނާގެ އިތުރުން ބަދަލު ނަގައި ދިނުމަށް އެދި ޕްލޭނިން މިނިސްޓްރީން ސިވިލް ކޯޓަށް މައްސަލަ ހުށަހެޅި އެވެ.\nއެ މައްސަލާގައި ސިވިލް ކޯޓުން މިދިޔަ ބުރާސްފަތި ދުވަހު ހުކުމް ކުރީ އެ ދުވަހުން ފެށިގެން 15 ދުވަހުގެ ތެރޭގައި އެ ބިން ހަވާލުކޮށް، ކުއްޔާއި، ޖޫރިމަނާގެ އިތުރުން ބަދަލުގެ ގޮތުގައި ޖުމްލަ 1،149،271 ރުފިޔާ ދައުލަތަށް ދެއްކުމަށެވެ. އެ ފައިސާ 30 ދުވަހުގެ ތެރޭގައި މީރާއަށް ދައްކައި ހަލާސް ކުރުމަށް ވެސް ކޯޓުން ވަނީ ހުކުމްކޮށްފަ އެވެ.\nއެ މައްސަލައާ ގުޅިގެން ނިއު ޕޯޓް ހިންގި ސްޓްރާޑާ ކުންފުނިން ނެރުނު ބަޔާނެއްގައި ބުނީ އެ ކުންފުންޏަށް ސަރުކާރުން ދޫކުރި ބިމުގައި އާންމުންނަށް ތިބެވޭނެ ގޮތަށް ޕްލެޓްފޯމަކާއި ފުޓްސަލް ދަނޑަކާއި، ކުޑަކުދިން ކުޅޭނެ އިންޑޯ ޕްލޭ އޭރިއާއެއް ތަރައްގީ ކުރި އެވެ.\nއެ މަސައްކަތަށް ކުންފުނިން ކުރި އިންވެސްޓްމަންޓް ކަވަރު ކުރުމަށްޓަކައި މި ކުންފުނިން ކުރި އިންވެސްޓްމަންޓް ކަވަރު ކުރުމަށްޓަކައި "ނިއު ޕޯޓް" ވިއުގެ ނަމުގައި ރެސްޓޯރަންޓަކާއި ބައިނަލްއަގްވާމީ ފްރެންޗައިޒް ބްރޭންޑް "ޗާޓައިމް" ހުޅުވި ކަމަށާއި ނަމަވެސް ބޮޑުތަކުރުފާނު މަގު ތަރައްގީ ކުރަން "ޗާޓައިމް" ހިންގި ސަރަހައްދު ދައުލަތަށް ނަގަން ބޭނުުންވާ ކަމަށް އަންގައި އެ ތަން ތަޅާލި ކަމަށް ބަޔާނުގައިވެ އެވެ.\nބަޔާނުގައި ބުނެފައިވާ ގޮތުން "ޗާޓައިމް" ހިންގި އިމާރާތް ތަޅާލައި އެ ބިން ކުންފުނީގެ އަތުން ނެގީ އެ ކުންފުނިން ކުރި އިންޓެސްޓްމަންޓަށް އަދުލުވެރި ބަދަލެއް ދިނުމަކާ ނުލަ އެވެ. އަދި އެ ކަމުގެ ސަބަބުން ކުންފުންޏަށް ލިބިފައ އޮތް ބިމުގެ ސަރަހައްދު ކުޑަވި ކުޑަވުމަށް ރިއާޔަތްކޮށް ބިމުގެ ކުއްޔަށް އެއްވެސް ބަދަލެއް ގެނެސްފައި ނުވާ ކަމަށް ބަޔާނުގައިވެ އެވެ.\nބްރިޖް ވިއު ތަރައްގީ ކުރަން ކުންފުނިން ކުއްޔަށް ހިފި ބިމުގެ ކުލި ކޮންމެ މަހަކު ވެސް ސަރުކާރަށް ދައްކަން ޖެހޭނެ ކަމަށް ކުންފުނިން އިއުތިރާޒު ނުކުރާ ކަމަށާއި ނަމަވެސް ކޯޓެއްގެ ހުކުމަކާ ނުލައި އަދި ކުންފުންޏަށް އަދަލުވެރި ބަދަލެއް ދިނުމަކާއި ނުލަ ކުންފުންޏަށް ދޫކުރި ބިމުން ބައެއް ނެގީ ގާނޫނު އަސާސީއާ ހިލާފަށް ކަމަށާއި ކުލި ނުދެއްކުނީ ވެސް އެ ކަމަށް ހެޔޮ ބަދަލެއް ދީފައިނުވާތީ ކަމަށް ބަޔާނުގައި ވެއެވެ.\nކުންފުނިން ކުއްޔަށް ހިފި ބިމުގެ ކުލި ނުދައްކައިގެން ސަރުކާރުން މި ކުންފުންޏާ ދެކޮޅަށް ސިވިލް ކޯޓުގައި ދައުވާ ކުރި މައްސަލާގައި މިދިޔަ ބުރާސްފަތި ދުވަހު ސިވިލް ކޯޓުން މި ކުންފުންޏާ ދެކޮޅަށް ކުރި ހުކުމްގައި، ގާނޫނު އަސާސީއާ ހިލާފަށް ކުންފުންޏަށް ދޫކުރި ބިމުން ބައެއް ނަގައި، ކުންފުންޏަށް ލިބިފައިވާ ގެއްލުމަށް އެއްވެސް މިންވަރަކަށް ރިއާޔަތްކޮށްފައި ނުވާ ކަމަށެވެ.\n"އެ ކަމުގެ ސަބަބުން ބްރިޖް ވިއުއިން ޕްލެޓްފޯމް ތަރައްގީ ކުރުމަށްޓަކައި މި ކުންފުނިން ކްރެޑިޓަށް ކޮންސްޓްރަކްޝަން ސާމާނު ދޫކުރި ފަރާތްތަކަށް ދައްކަން ޖެހޭ ފައިސާ ނުދެއްކި، އެތައް މުވައްޒަފުންގެ މުސާރަ ނުދެވި، ކުންފުނި މި ވަނީ މާލީ ގޮތުން ބޮޑު އަދަވަޅަކަށް ވެއްޓިފަ އެވެ. އެ ކަންކަން އެހެން ހުރުމުން މި ކުންފުނިން ގަސްދު ކުރަނީ ހައި ކޯޓުގައި މައްސަލަ އިސްތިއުނާފު ކުރުމަށެވެ." ސްޓްރާޑާ ކުންފުނީގެ ބަޔާނުގައިވެ އެވެ.\nސިނަ މާލެ ބްރިޖް ހައިކޯޓް ސިވިލް ކޯޓް + މިނިސްޓްރީ އޮފް ނެޝަނަލް ޕްލޭނިން\nނިއުޕޯޓް ހުރި ބިން ހުސްކުރަން އަންގައިފި\nނިއުޕޯޓް ހުކުމް ފަސްކުރުމުގެ އަމުރު ނެރެނުދިން\nނިއުޕޯޓުން ބިން ހުސްނުކުރި، މައްސަލަ ކޯޓަށް\nގަނީގެ މައްޗަށް ދަރަނި ސާބިތުވާކަމަށް ހައިކޯޓުން ވެސް ނިންމައިފި